
HRVATSKA MLADA LIRIKA (1914.) 

ŠTO ŠAPĆE VODOSKOK 


Uveče kada po basenu 

ne voze više ljuske djeca, 
vodoskok svoju pjesmu snenu 
ponovno s bolnim šumom jeca. 


Iz starog parka rijetki ljudi 
odlaze tiho: neće noću 

čovjek da budnom nogom budi 
san kipa, sjenu i samoću. 


A tada romon vodoskoka 
u oblaku od bijela praha 
ispuni suzom oba oka 
šetača koji nema daha. 


I sanjar čuvši u tišini 
turobne riječi bolnog mlaza 
krije ih duši u dubini: 
jer to je Tajna što mu kaza. 


I 


A jutrom drag i draga slute 
magleni odraz svoj u vodi, 
pa premda njine usne šute, 
oči im kažu da im godi. 


Vodoskok voli polutame 
kada se ljubav parkom šeće 
i kad u dvoje vidi same 
dragane, i u kiti cvijeće. 


Ljubavni par ga dugo sluša. 
Znači: i za njih riječ imade 
zamamnu koja srca kuša 

i budi za dan nove nade. 

Bia — 


Da li razumije srce sneno 

riječ perle što se mlazom skliže? 
Meni se čini. Jer se - eno - 
odjednom dragi stisli bliže. 

Oudi usrid luche nasa mlada plafca 
Usduigla ie iidra voglna, smina i noua. 

I hotechia poiti putom sfoieg ploua 

Gre pres chog uoiuode al sachonodafca. 


Budi da smo uirni chriuouirna prafca, 

Nistar magnie chtimo (chocho i semglia oua) 
- Chi ua uersih libar mnos haruacchi schoua - 
Marulichia Marca, splitschog sachigniafca. 


V lipom iasichu, gdi "chia" slaie sfoni, 
Mi dobrochiasimo garb slouuicheg greba 
I tocoi ti napis diacchi i stari. 


Sbogom, o Marule! Poiti chemo, poni 
Saiu imimo uelu sunchenoga neba: 
Chorugfa nam chiuhta; gremo, mi puntari! 


OPROŠTAJ 
(u današnjoj transkripciji) 


Ovdi usrid luke naša mlada plavca 
Uzdvigla je jidra voljna, smina i nova. 
I hoteća pojti putom svojeg plova 
Gre prez kog vojvode al zakonodavca. 


Budi da smo virni krivovirna pravca, 
Ništar manje čtimo (koko i zemlja ova) 

- Ki va versih libar množ harvacki skova - 
Marulića Marka, splitskog začinjavca. 


U lipom jaziku, gdi "ča" slaje zvoni, 
Mi dobročasimo garb slovućeg greba 
I tokoj ti napis dijački i stari. 
Zbogom, o Marule! Pojti ćemo, poni 


Žaju imimo velu sunčenoga neba: 
Korugva nam ćuhta; gremo, mi puntari! 

LELEK SEBRA (1920.) 


MOLITVA BOGOMAJCI ZA 
RABU BOŽJU DORU REMEBOT 


Pred tvojim slavnim, Majko, dražima, 
ja pjan i besan, sasvim nedostojan, 
ko trska lak, ko dijete nepostojan, 

u mraku klonuh s crnim lažima. 


I kost, i mozak bol izažima; 

a teško onom ko je, nespokojan, 
u jadu srećan, a u sreći zdvojan 
lutao noćnim, sam, pejzažima. 


- I nigdje nije našo obećane 
ljubavi, nigdje grijehu oproštenja, 
i nigdje nije našo rosne mane, 


i nigdje čistog srebra Pozdravljenja, 
i nigdje nije našo Vivijane, 
i nigdje krvi svetog Otkupljenja. - 


I 


Blažena Gospo moje sijede majke, 
Marijo, zvijezdo bijelih naraštaja, 
s usnice tvoje, s ruku punih Sjaja, 
ja popih prve neborajske bajke. 


Srce je Majke srce Bogomajke: 

ja znam da mnogi ljudski grijeh utaja, 
i znam da srodne duše srećom spaja, 
izlaže astar povrh gnjevne hajke. 


Iti što znadeš za čim plače plot 


i tugu cvijeta bereš očima, 
znat ćeš i zašto evo postah Got. 

Znat ćeš i zašto mene obli pot 
i zašto moja tužba počima 
za svetu ženu Doru Remebot. 


II 


O pred te noge s punim ritmom sfera 
zavjet u staklu položimo suze. 

Pred svete noge nek se s plačem spuze 
plameno srce dviju hemisfera. 


Nek zemsku ljubav spasi rajska vjera, 
Sveta Madona naše svjetske Muze, 

i nek uz tihi jauk kornemuze 

razvije duša sokolova pera. 


Ljubav je Bog, ne Dzeus ni Sabaot, 
i zato nek je sanak blagoslovljen, 
i neka pada drač i trnski plot; 


Majka je Bog, ne Dzeus ni Sabaot, 
i nek me čuje, kada vapim slomljen 
za rabu božju Doru Remebot. 


IV 


Svete joj oči kazuju: nevina, 

a bijele ruke dršću rajskom strasti. 
U njenom vrtu znadoše se srasti 

i oganj ruže, i nevinost krina. 


Glas joj je tužan kao jek dolina 
gdje jaganjac je izašao pasti, 

a u tom paklu što me može spasti 
do njena zlatna, plava Mjesečina? 


Pred njenim likom da se skromno klekne 
u slavu bola i u slavu snova 
kao pred neki živi Jeruzalem. 


I da se plače, i da se vjera rekne, 


i svaki uzdah bude Vita Nuova, 
a svaka suza drugi sjajni alem. 

SVAKIDAŠNJA JADIKOVKA 


Kako je teško biti slab, 
kako je teško biti sam, 
i biti star, a biti mlad! 


I biti slab, i nemoćan, 
i sam bez igdje ikoga, 
i nemiran, i očajan. 


I gaziti po cestama, 
i biti gažen u blatu, 
bez sjaja zvijezde na nebu. 


Bez sjaja zvijezde udesa, 
što sijaše nad kolijevkom, 
sa dugama i varkama. 


- O Bože, Bože, sjeti se 
svih obećanja blistavih, 
što si ih meni zadao. 


O Bože, Bože, sjeti se 
i ljubavi, i pobjede, 
i lovora, i darova. 


I znaj da Sin tvoj putuje 
dolinom svijeta turobnom 
po trnju i po kamenju, 


od nemila do nedraga, 
i noge su mu krvave, 
i srce mu je ranjeno. 


I kosti su mu umorne, 
i duša mu je žalosna, 
i on je sam i zapušten. 


I nema sestre ni brata, 
i nema oca ni majke, 
i nema drage ni druga. 


I nema nigdje nikoga 
do igle drača u srcu 
i plamena na rukama. 


I sam i samcat putuje 


pod zatvorenom plaveti, 
pred zamračenom pučinom, 

i komu da se potuži? 
Ta njega niko ne sluša, 
ni braća koja lutaju. 


O, Bože, žeže tvoja riječ 
i tijesno joj je u grlu, 
i željna je da zavapi. 


Ta besjeda je lomača 
i dužan sam je viknuti, 
ili ću glavnjom planuti. 


Pa nek sam krijes na brdima, 
pa nek sam dah u plamenu, 
kad nisam krik sa krovova! 


O Bože, tek da dovrši 
pečalno ovo lutanje 
pod svodom koji ne čuje. 


Jer meni treba moćna riječ, 
jer meni treba odgovor, 
i ljubav, ili sveta smrt. 


Gorak je vijenac pelina, 
mračan je kalež otrova, 
ja vapim žarki ilinštak. 
Jer mi je mučno biti slab, 


jer mi je mučno biti sam 
(kada bih mogo biti jak, 


kada bih mogo biti drag) 
no mučno je, najmučnije 


biti već star, a tako mlad! 


Zabavnik, 1917. 

Bika — 


ŽENE MEĐU KRALJICAMA 


Božanske žene, sva ljepota svijeta 
i lavska gordost, i plahota srne, 
kroz vaše čari uzvišene cvjeta 

u plave dane, i u noći crne. 


I, kada stopom punom svetog mira 
budite zemlji ritam svih otkrića, 
slutim vas srcem plamenim svemira, 
slutim i ištem tajnu vaših bića. 


Svaka je od vas rođena da vlada, 
i da za prijesto pruži mliječno dijete; 
carice tijela, samo usnom sklada 
i usnom želje pitam: što hoćete? 


Ko će mi dati ključe vašeg čuda 
i odgonetku vaše zagonetke? 
Kakvo tajanstvo kriju vaša uda 
i koje nade statue vam rijetke? 


Božanske žene, što u snu i slavi 
čekate zoru pravednih oltara, 
pred vašim likom koljeno se savi, 
a srce, zvučni plamen, već izgara. 


Sunčane duše, zjeni poklonika 
zaman vas skriva zločinačka tama; 
pobožnu ljudstvu fali vaša slika, 
jer vi ste Žene među Kraljicama. 


MENI BEZ MENE 


Ure od smole cure besmisleno, 
sumorni čovjek snatri bestjelesno, 
sutonska strast se boji bezimeno, 
a ljubav jeca, jeca bespredmetno; 


i sve je danas prazno beskonačno, 
a vjetar duva, duva bezutješno 

na gole duše koje neprestano 

ištu i grle beznadno, beskrajno. 

ta — 


TAJANSTVA 


Bukom te vreve i sredine tijesne 
ja uho pružam za glasove tajne 

i donose mi utjehe beskrajne, 
ponavljaju mi pjesme urnebesne. 


Uhodim kako moje misli bijesne 

teku u gorke suze živodajne, 

i slutim uru gdje će strašne tajne 
gromadom crnom zgnječit noći nesne. 


- Ko sam i što sam, što ću, koga volim, 
što tražim, kuda idem, za čim lutam? - 
Uzalud nebo za odgovor molim, 


uplašen sobom svoje suze gutam; 
tajanstvo stvari i života zebe, 
ne poznam ništa, a najmanje sebe. 


I 


I tako, neke noći, usred druma 

preteku jezik neke riječi kobne, 

strah me je od njih, i strah me je zlobne 
pomisli da sam, možda, sišo s uma. 


Cemu sva borba, čemu bolna gluma? 
Znam da su moje sanje sitne, drobne, 
da neće smijenit sudbine zlokobne, 

i da ću ići, ići do svog huma. 

- Ljubljena ženo, ko si ti da jesi, 


luđačku ljubav suvišno je kriti, 
ali ja sam sitan za sjaj što te resi, 


pa makar jesam ono što ću biti. - 
Ljubljena ženo, silna ljubav mrvi. 
ija sam zadnji, makar bio prvi. 


II 


Kad rekoh kletve protiv sviju žena, 
kako da kliknem tvoje blagoslove? 

Lažov je ovaj što me moćnim zove, 
jer gordost imam, al je moć slomljena. 


Pobijeli često proročanska pjena 
usnice zvane za besjede nove; 

da l' s pravom viknuh zadnje Tuge ove: 
"Renate srcu rob za sva vremena?" 


Jer iz tvog visa preko gužve grube 
ti si mi rekla: "Mojom stopom idi, 
pokazat ću ti kako gospe ljube 


i dati pogled koji globus vidi". 
Al od te čari i od suda toga 
kraljež mi krši breme moga Boga. 


IV 


Velik sam bio, dok sam bio dijete, 
al sad me lome vidici i mašte; 
želje su bile očajne i tašte, 

a slabe snage samuju, uklete. 


I, nedostojan uzvišene mete, 
ištem tek zelen pokoj neke bašte; 
zar, više biće, ja da volim? Baš te 
obožavam, jer ne voli se svete. 


Kad veče dođe s mišlju, ja sam tavan 
ko zvučne grane u mrku boriku. 
ozvanjam: nisam jednak, nisam ravan, 


ija se davim u vrisku i kriku, 
i sladogorko kušam gdje me drobi 


teška crnina i nestalnost kobi. 


Književni jug, 1919. 


Hrvatska kničevnost na CD - ROM - u 
U l4 


KSO 


Sd 


đ 
Bi 


_Huua 


Tin Ujević: Izabrane pjesme 


Bika — 


ODLAZAK 


U slutnji, u čežnji daljine, daljine; 
u srcu, u dahu planine, planine. 


Malena mjesta srca moga, 
spomenak Brača, Imotskoga. 


I bljesak slavna šestopera, 
i miris (miris) kalopera. 


Tamo, tamo da putujem, 
tamo, tamo da tugujem; 


da čujem one stare basne, 
da mlijeko plave bajke sasnem; 


da više ne znam sebe sama, 
ni dima bola u maglama. 

MAŠTOVITA NOĆ 


Gle! barut slovke sasuti u ponoć, 
ko rujan plamsaj besne željeznice, 
sagorjeti će noćas - o, Noć, o Noć! - 
ostatak moje pozemljarske tmice; 


evo sam spaljen u zublju kupine, 

ja, Novi Čovjek, takmac Svetog Duha. 
Vrcaju za mnom tla i domovine, 

a loza moja biva luča suha. 


Strahoto moje beskrajne lomače! 
Izmakoše mi prirodna kraljevstva, 
već nema zjene da me bratski plače, 
u ruci štap je, u snu sveta ljestva. 


Vidici zemlje pucaju pred čulom 

sa razgaljenom napasnom svježinom 
i evo tonem, utapam se u lom 
samoga sebe sa divskom težinom. 


Misli što zveče kao suho zlato, 
sanja što sjaju ko najčišća srma; 
o da se vrati Sveto Nepoznato! 
na nužnoj lađi gostoprimna krma! 


- S prozora tuđeg zurila je na me, 
u mojem ognju, kamenita glava; 

i dok ispijah medne dojke tame, 
varala mene maštom molitava; 


no moje Sutra čeka me na putu 

gdje bi da kroči stopom gorostasnom: 
i grozničavo vrebam tu minutu 
zavjetovanu čistom Danu Jasnom. 


Točite, svijetla vrela blagozvučna! 
zvučite, vruci u zvonkoj ponoći! 
da s mene spane ova mora mučna 
i da se gluho okupam u noći. 


Ja evo čekam zoru svoje Nade, 

kad ću da kriknem svijetu Lična Prava. 
Ja evo sanjam raskošne arkade 

a dotle, mrtvi, blago tom što spava. 

Blagoslovljeni dakle zdravi! Glupi! 

I proslavljeni bez kičme, bez mozga! 
Građani! Dripci! Bolničari tupi, 

jer, gle, ja slušam kako svira rozga. 


Sa slikom plesa usred šedrvana 
moj danak evo blista se u mraku 
ko carski biser rujnih đulistana 
što Istok draga u jutarnjem haku; 


bliješti kroz bdenje grimiz obećanja, 
strasna se želja ćutanjem veliča. 

O smrti noći! o dosado spanja! 
razderat će vas buna moga kriča. 


Lijepe su basne što u vrelom dahu 
pjanost ih duha brokatno izvezla; 
no još su žarča, u sunčanom strahu, 
sva moja ljudska i božanska žezla, 


svi snovi krvi i biserna plašta 
između Crnih ili Žutih Mora; 

sve što se ljubi; i sve što se mašta 
dušom ljubavi i ljubavi pora. 


Teci, o Noći! Sveta, budi gluha! 
I struji mračno, i stremi duboko 
u ponor moga izgubljenog uha, 
i svladaj moje zapaljeno oko; 


otkrij mi nove vedre pokrajine 
na onu stranu jučerašnjih međa; 
i ljubav stvari od kojih se gine, 
što ne ču uho i ne vidje vjeđa. 


Plamsaj crveno, ana mome mesu 
izgori sitne dnevne nečistoće, 

i daj mi vrati, u tom urnebesu, 
oganj zanosa i zvijezdu samoće. 

MOLITVA IZ TAMNICE 


Beskrajni Bože, što na plavom svodu 
zlato i srebro noćnih zvijezda pališ, 
čuješ li gdje ti na prljavu podu 

leleče ljutu molbu srvan mališ? 


U noći kad sam očajnički bdio 


s pogledom rujnim povrh vlažna stropa, 


kad sam u ognju bolnih mašta snio 
zvuk pjesme bune ili gromor topa, 


koliko puta iz te crne jame 
podigoh nebu ruke pune gnjeva, 
koliko puta povrh oštre slame 


provrištah mržnjom svetih hvalospjeva! 


Ako li žrtva mesa ili kosti 
spasenje može robova da kupi, 
gavranu dat ću da se njome gosti 
i gladnom crvu četvrt srca skupi. 


Ako te grudi, il te oči bistre, 

treba da kljunom svirep jastreb kljuje, 
i da me memla, ili bitka istre, 

neka! o neka! samo Bog da čuje! 


Za pir i raskoš ljubavi budućih, 

za zelen trave i za zlato žita, 

za slavnu vatru poljubaca vrućih, 

za vino pjesme, za zvuk što mahnita 


- iza sve žetve ponosne i lijepe 

i za sve berbe blažene i čiste, 
evo ti nuđam poklon volje slijepe 
i svijetlih želja gorde ametiste. 


I moja pluća, bubrege i jetra, 

i moje kosti, živce ili kožu, 
pružam za iskru plamenoga vjetra, 
stavljam na oltar žrtvenomu nožu. 


Neka od tijela ne ostane praha, 

neka od duše ne preteče plama; 
neka u požar nestane mog daha, 
a povrh lijesa bude vječna tama; 

i neka čemer potone u dimu, 

a plavi sanci u zelenoj travi, 

no samo, Višnji, živom pobratimu 
kandilo svoje milosti objavi. 


Razgali svijetu bagrenu slobodu, 
i čudo stvari što se sebi dive, 
ozari plavet i obasjaj vodu, 
razderi zorom horizonte sive; 


i, kada bljesne mlada želja ljudi, 
napon tetive u poletu luka, 

pod trudnu šiju uzglavlje posudi, 
nad muško tjeme gizdu slavoluka. 


Pokaži što je Vasiono Pravo, 

i nemir znati, ili Ljubav moći, 

i volja ići, ići tvrdoglavo 

pod žegom sunca i svježinom noći. 


Mermera pokoj, žubor vodoskoka 
otkrij za blijede, sanjarske mjesece; 
a Eden uha i muziku oka 

spasi za novi osmijeh naše djece. 


A kada spane ova crna ljaga 

i radost zblaži svelo lice Hrista, 
blažena bit će otkupljena vlaga 
i kužna plijesan zasjati će čista. 


Znam da ću dotle ostati bez glasa 
i da će grobom biti mračna jama, 


no zbog tog svetog, zbog tog slavnog časa 


blagosiljem te s ovim verigama. 


Jer će u vrtu da pobjedni lovor 

i nježna mirta da upored cvjeta, 
jer će da slavi oslobođen govor 
vječitu mladost i nevinost svijeta. 

Uhapšen u svojoj magli, 


zakopčan u svojem mraku, 
svako svojoj zvijezdi nagli, 


svojoj ruži, svojem maku. 


I svak žudi svetkovine 
djetinjastih blagostanja, 
srećne mrene i dubine 
nevinosti i neznanja. 


I na oblak koji tišti, 
i na munju koja prijeti, 
naša blaga Nada vrišti; 
biti čisti. Biti sveti. 


I kad nema Našeg Duha 
među nama jednog sveca, 
treba i bez bijela ruha 
biti djeca, biti djeca. 

Ove su riječi crne od dubine, 

ove su pjesme zrele i bez buke. 
- One su, tako, šiknule iz tmine, 
i sada streme ko pružene ruke. 


Nisam li pjesnik, ja sam barem patnik 
i katkad su mi drage moje rane. 

Jer svaki jecaj postati će zlatnik, 

a moje suze dati će đerdane. 


- No one samo imati će cijenu, 

ako ih jednom, u perli i zlatu, 
kolajnu vidim slavno obješenu, 
ljubljeno dijete, baš o tvome vratu. 

Blaženo jutro koje padaš 

u svijetlom slapu u tu sobu, 
već nema rane da mi zadaš, 
počivam mrtav u svom grobu. 


Možda ćeš ipak da potpiriš 
pepelom iskru zapretanu - 
jer evo, trome grudi širiš 
čeznućem suncu, jorgovanu. 


Dijeliš mi neke tihe slasti 
kad o tvom zaru vidim knjige 
na polici -i cijeli tmasti 

vidik te sobe pune brige. 


Za mene ipak nešto fali 

u ovoj uzi bez raspeća, 

na dragoj usni osmijeh mali, 
u čaši vode kita cvijeća. 


Blaženo jutro koje padaš 

sa snopom svjetla u tu sobu, 
već nema smrti da mi zadaš, 
no vrati ljubav ovom Jobu. 

Osmjejak svaki ljuto plane, 
a svaka riječ je kao puška 
u naše grudi rastrgane, 

u naše srce bez oduška. 


Snivamo zelen mir livada 
i dim ognjišta u plaveti 
i bujno zrnje vinograda 
i zrelu tugu mora, ljeti. 


Plačemo žubor gorskih vrela, 
i mahovinu u zabiti, 

kad poslije svrhe tužnih djela 
čeznemo čiste suze liti. 


No nigdje kraja našem bolu 
u bugarenju i uzdahu, 
nemir je sličan alkoholu, 

a oganj, oganj u mom dahu. 


- Osmjejak svaki ljuto plane, 
a svaka riječ je kano puška, 
u naše suze rastrgane, 

u naše srce bez oduška. 

U ovom mraku mirisavu 
slušajmo kako ječe živci; 
i sjećaju na ljutu travu, 

a našem grču jesu krivci. 


U ovom muku punom boga 
zalazi rujna epopeja; 
nutrašnja kavga i nesloga 
otkriva zelen niz aleja. 


Umire naša lijepa tuga, 
tuga od svile i baršuna; 
varava kao rosna duga, 
zlatna i plava kao Luna. 


U ovom mraku mirisavu 
slušajmo kako ječe živci; 
i sjećaju na ljutu travu, 

a našem grču jesu krivci. 

Noćas se moje čelo žari, 
noćas se moje vjeđe pote; 

i moje misli san ozari, 
umrijet ću noćas od ljepote. 


Duša je strasna u dubini, 
ona je zublja u dnu noći; 
plačimo, plačimo u tišini, 
umrimo, umrimo u samoći. 

Svjetlosti moje vjere, tugo tuge, 
kaži mi stazu žutim perivojem 

i daj da grlim braću, plačidruge, 

i da plačem, da plačem po svojem; 


ljubavi moga bola, moga boga, 

daj mi da gazim čvrstim stopalima 
po žetvi što je zlati žega mnoga, 
po vijencima, po snima propalima. 


Nikada više neću sresti one 
blažene oči sanjarskih badema 

ni rajski osmijeh plašljive Madone, 
ni krotko čelo, mudra usta nijema; 


bogzna na kojoj zaprašenoj cesti 
izgubio sam sjenku svoga duha; 

i nikad više, nikad neću sresti 
usne nježnosti pravcem moga uha. 


I ako oblak udre gustom krpom, 

a kruta java stegne strogim gvožđem, 
daj mi, o Višnji, šumski hlad sa klupom 
i vinograde sa dozrelim grožđem. 

Hoće li iko kad da shvati 
zašto se Bogu tako jadam? 
Od mesa moja duša pati, 
zbog jedne žene ja propadam. 


Mjesto da ostah u svom staklu, 
izađoh na svijet mlad i zelen; 

a sad mi resi u tom paklu 
nevinu glavu trn i pelen. 


Za suzom suza žudi teći, 

i tugu tješim tužnim slogom; 
a sva je Nada: jednom reći 
životu, svijetu, nadi - zbogom. 

Devet mjeseci što ja siđoh s uma; 
devet mjeseci što od srca sunca 
srce i mozak preko usne bunca; 
devet mjeseci Bijesa, čudna kuma. 


Ne pamtim sam što govorim i kažem, 
sredinom trupa prešla mi je pila, 

a mila žena (nježna vila, svila) 

neće me više draganom i pažem. 


Mračna su ova čela niskih briga, 
podla ramena zgrbljena od rada; 
svjetlosna zemlja gdje Ljepota vlada 
bježi u tamu poređanih knjiga. 


I blatan mi je ovaj uski globus, 

a želja ruši, ko iz silna topa, 
tumbe sa u prah oborena stropa, 
nenadan, smrtan i odvratan obus. 


Čeznuće biti Mladi i Visoki, 
htjeti i moći samo silne stvari, 
i biti divi, biti gospodari, 

i plandovati, i biti duboki; 


ljubav za čedni život sazrcavni, 

za okno duše na mističnu pupku, 
za grešnu ljubav do dušinu kupku, 
sve se to gubi, i u muku tavni. 


I u toj pustoj beznadežnoj studi 
posljednja jošte samilosna igra 
kroz ovaj život progonjena tigra, 
za lice Pravde, to je: biti Ludi. 

Zelenu granu s tugom žuta voća 

u kakvom starom spljetskom perivoju 
sanjarim s mirom dok se duša noća 

i vlaga snova hvata dušu moju; 


al čežnja dršće kao ptiče golo, 

ko plava pjesma naglo prekinuta, 
ko neko blijedo i beznadno kolo, 
ko bosi prosjak na po pusta puta. 


Sva ljubav moja usred ceste kisne, 

moje je srce od sedam komada; 

pod svakim mačem jedan plam da vrisne; 
nad mojim dahom mramorna gromada. 


Tmurne se misli reska svjetla boje; 
krv u moždane, mozak van da skoči; 
nad mojim mrakom sijevaju tek tvoje, 
tuđinska ženo, samilosne oči. 

I ja što evo bezumno ispisah 
slovjenske pjesme iz krvava srca, 
ne znadoh reći svoj najljepši vrisak 
i otrov nade što u mraku grca. 


Jer otkrih da su strasti preduboke 
za slatke riječi, ugašene slutnje; 
a da nam želje, oblačne, visoke, 
ne stižu frule niti skladne lutnje. 


No kada skoro panem nauznačke, 

i budem nošen na neslavnu odru, 
presvijetle zvijezde ko presvete značke 
u mome oku ugasnut će modru. 


Pečate krsta bezimenu grobu 

moje blaženstvo kad ne bude mene 
gnjila će kriti plamenu utrobu, 

a tajnu smrti kletva jedne žene. 

VISOKI JABLANI 


Oni imaju visoka čela, vijorne kose, široke grudi; 
od gromora njina glasa šuma i more se budi, 

a kada rukom mahnu, obzori svijeta se šire 

i bune, i prodiru u vis, u etire. 


Ali, za svoju snagu oni su zahvalni patnji, 
bijedi, sužanjstvu, gladi i njinoj crnoj pratnji. 
Oni imaju snagu vjere što živi u smaku 

i vrelo svjetlosti što tinja u mraku 

i sunce u oblaku... 


Oni imaju polet orlova, srčanih zračnih ptica, 
oni poznaju pjesmu naših najdubljih žica, 
uzdušni piloti, nebeski piloti, 

za svijet u slobodi, za svijet u ljepoti, 

ljudi svojih djela, djeca svojih ruku, 

rođena u plaču, sazrela u muku. 


Njina muška desna neprestano zida 
dvore čovječanstva. Dom Prometejida! 
I gdje tinja savjest, kao iskra sveta 
oko njih se kupi orijaška četa 

za slobodu prava. 


Ali u samoći njihova je glava 
ispravna i čista povrh mračne rulje 
gdje ih ne razumiju glupani i hulje. 
Kao vršak divnih, zelenih jablana, 
režući do munje vedri obzor dana. 


Tako, uistinu do njih vode puti, 
gdje se pojas rijeke u dolini sluti, 
gdje se sitno cvijeće plavi, ruji, žuti; 
nagnuti u ponor nebeskoga svoda 
dok crvena jesen drumovima hoda. 


Mi stupamo bijelim dolom u tišini, 

oni, sami, gordi, dršću u visini, 

muče žednu zjenu ili revnu opnu; 

što ne mogu, što ne mogu da nas u vis popnu. 

Povrh njina vrška gdje se pjesme gnijezde 
samo vile lete, ili bure jezde; 
a nad njima sunca: samo zvijezde, zvijezde! 


Putevi, Beograd, 1922 

RAZAPETA AFRODITA 


Ovo tijelo svjetlosti koje ljudi mrze 
razapeli su, jedino pravo, na krstu. 

U bezbroju bića, do kraja vijeka, uzalud, 
uzalud vjeruj u vrstu. 


Ti, glase etera povrh morske pjene, 
ti, kolo apsara i u snenoj magli, 
nečuvenoj pjesmi naučili ste mene: 
danas se prvom oglasila. 


To znadem, ljubavi, da nije tvoje krivice, 

i krv je u tvom logu potpuno lilijalna, 

a duh je u tvom bogu majčinstvo žensko samo, 
ti si nevina rosa. 


Sa srcem kupanim u medu stvorenja, 

da bi tajinstven bio život na putu nedohitnih meta, 
kukavički ljubim i grlim sam sebe, 

i dvaput darivam tebi blago cijeloga svijeta. 


Iz mojih krajina suvišne boje cure 

ko mlijeko i tamjan, i ja ću zarobiti zvijezdu. 
Nemoguće ispovijesti još sapinjem, i strepim da nije 
otac Lučonoša s poslom već na redu. 


Vreme, Beograd, 1931, Auto na korzu, 1932. 

CVRKUTANJE SRCA U POKRAJINI SANJA 


Ptice pjevaju u mojoj sobi, a ne u kavezu, 

puštene od ruku milosrđa u moj blaženi san. 

Ptice mi javljaju da su radosno sa mnom u savezu, 
ptice cvrkuću u misli i naviještaju crveni dan. 


Ptice su ostavile šume i svježe granje stabala. 
Sada se sjatile u grad, ali u pohode isključivo meni. 
One kljucaju kljunom u plohu zvonkih stakala. 
One pjevaju suncu i boji u ovoj ugodnoj sjeni. 


One su rekle hvalu vjetru i pjesmi ganuta lista. 


Ispričale su povijest stvari u toku između zemlje i neba. 


Ptice mi dragaju lice i nude cjelov iz čista. 
Ptice će mašta krotkosti primiti s ruku zrnja i hljeba. 


Došle su ptice k meni, k valu, na idealnu rijeku. 
One, jedine iskrene, u ovoj građi zidanog mraka. 

I, takve, predaju mrkim licima u turobnome vijeku 
golemu poruku sreće iz plavetnog zraka. 


O ptice, i ja sam ptica, i ja se ljuljam na grani, 
ili siječem prostore gdje se razmeđa zemlje brate. 
Cvrkuće u mom srcu, jer ja sam duh izabrani, 
a vi ste, ptičice, poslane da u mom snu zapjevate. 


I kada odlete ptice, ostat će njihova krila, 

i moje glasnice iznutra sve nabubrene zvukom. 
O ova pera šarena da bi se u let milja razvila 

i pobjedu kliktala nad rasparanim mukom! 


Vrlo rijetka 
odgonetka 
živopisna sna: 
cvrkuće 

s vrh kuće 

u moj zvučni Ja! 


Hrvatsko kolo, 1932. 

Ne boj se, nisi sam! Ima i drugih nego ti 

koji nepoznati od tebe žive tvojim životom. 

I ono sve što ti bje, ču išto sni 

gori u njima istim žarom, ljepotom i čistotom. 


Ne gordi se! Tvoje misli nisu samo tvoje! One u drugima žive. 
Mi smo svi prešli iste putove u mraku, 

mi smo svi jednako lutali u znaku 

traženja, i svima jednako se dive. 


Sa svakim nešto dijeliš, i više vas ste isti. 
I pamti da je tako od prastarih vremena. 

I svi se ponavljamo, i veliki i čisti, 

kao djeca što ne znaju još ni svojih imena. 


I snagu nam, i grijehe drugi s nama dijele. 
I sni su naši sami iz zajedničkog vrela. 

I hrana nam je duše iz naše opće zdjele, 

i sebični je pečat jedan nasred čela. 


Stojimo čovjek protiv čovjeka, u znanju 

da svi smo bolji, međusobni, svi skupa tmuša, 
a naša krv, i poraz svih, u klanju, 

opet je samo jedna historija duša. 


Strašno je ovo reći u uho oholosti, 
no vrlo srećno za očajničku sreću, 

da svi smo isti u zloći i radosti, 

i da nam breme kobi počiva na pleću. 


Ja sam u nekom tamo neznancu, i na zvijezdi 
dalekoj, raspreden, a ovdje u jednoj niti, 

u cvijetu ugaslom, razbit u svijetu što jezdi, 
pa kad ću ipak biti tamo u mojoj biti? 


Ja sam ipak ja, svojeglav i onda kad me nema, 
ja sam šiljak s vrha žrtvovan u masi; 

o vasiono! ja živim i umirem u svjema; 

ja bezimeno ustrajem u braći. 


Hrvatska revija, 1932. 

Isprazne svemirske štrcaljke 

ispuštaju u prostor plahovite oblake 

s određenom početnom brzinom; 

oblaci su mjehuri od sapunice u bojama 

i nose mirise iz strasnog srca žutih zvijezda. 


Plove oblaci u prostore s bojama i mirisima. 
Šire uhvanje da im se napiše strofa 

i čudnu jezu nevidljivih katastrofa. 

Svod iskreće na nas ventilatore i projektile; 
čuda su zviznuta s katapulta gore. 


Nebesa mi govore da bih otpisao 
što šutim nebu. 

Iz nizine na visine 

odgovaram im bez po slova. 


- "Oblaci putuju u praznine, 

bare će progutati oblake, 

pojest će ih žabe u mlakama 

za jedno vokalno nadahnuće. 

Strovalit će se tanki pramovi u jaruge, 
a mirisi i boje bit će malarični zvuci 

u vlazi sjetnih večeri sa sijerkom. 
Nemam u sebi pričuva 

za nova razočaranja. 

Neće u me lahor iz granja 

da darne u sijelo duva. 

Neće da se pjesma rodi. 

Oblaci šire groznice. Ja imam u sebi munja." 


Boravi srećom Cigana na drumovima. 


Uštapski mjesec je veliki balon, slikani lampion, 
a u širini neba rasprostranjen halo 

rijetko vidljiv samo za prostrane pute. 

Navalit će u grad skitnice da motre s pločnika 
što bilježe kružna gibanja svjetala 

bljesak kroz znojna stakla srećnih kafana; 

onda će rubom parka spavati na klupi 

koju obuzima inje, i da sanjaju sinje: 

vrtlog mokrih pločnika zalašten odbljeskom ulica, 
put iz groba u ludnice svijeta, 

vjetrenaste ruže vjedogonja kružno nad asfaltom. 

Privući će ekstaza stanare periferija 

i poljske spavače iz tišine ferija 

ravno u ekstazu neba: 

o Cigani, oni govore nebu i nebo izravno njima. 


Ali ja ne saobraćam s nomadskim bogom; 
Cigani, braćo, molite za me; 

u dnu zemlje, dijelim tamni život ruda; 
ventilator anagramske misli, 

sipam ekolalije, kakofonije, onomatopeje 
u noć obećanja. 

Tek opravdavam se razbistrenim slogom: 
"Gradovi budući golemih predgrađa 
sazdani čitavi po jednome planu 

kada će vas biti? da li će vas biti? 

Neću kriti. Osjećam vašu manu: 

znam da se danas veliki kuhar rađa 

što se svima zbrinu za stan i za hranu!" 


O! oblaci su dječji, papirnati zmajevi. 
O! oblaci su opijumski rajevi: 

na miljokazu, već u brašnu puta, 
jutros neću biti što večeras sjedoh, 
ni istih oblaka, 

ni istih oblika. 


Književne novine, Zagreb, 1930; Auto na korzu, 1932. 

ČIN SPUTANIH RUKU 


U noćnim tramvajima, kroz rane metropolitene, 
sa žuljnim cipelama, no srcem ispod plavih bluza, 
odlaze šutljive ekipe na posle ostavljene, 

s usnom od rakije vlažnom, i tihom slutnjom suza. 


Na desno i na lijevo, već kamo potreba ište, 
sa djetetom i ženom kroz pospana predgrađa, 
i tek su u hrpi stigli na tamno rvalište, 

eno se iza stakla blijeda krvavo sunce rađa. 


Svi oni obaraju bore čela ponižena, 

svi nude djelu ruke hrapave, uprljane. 

Oko njih bruji orkestar kolesa i sirena, 

u njima šapuću riječi buntovne, tmaste, i sane. 


Oni slušaju žarko pjevanje peći, 

i kajiše remena, i previranje kotla. 

Oni gledaju: gle, duvar biva teži i veći, 

a jeza robovska pada s plafona pa sve do tla. 


Oni drijemaju uz dernjavu hiljade grla rada; 
onda se bude: na šini željeznica hukti, 

otkucaj čekića kreše u njima ritam jada, 

dok tuga polja i tvornica u dnevnoj strasti hukti. 


Ova je srca tesalo hiljade kladivaca, 

ove je mozgove pretrglo hiljadu rasprskanja! 
Crveno željezo, zapaljen ugalj na čela odsjev baca, 
petrolej i benzin na prašnom potiljku sanja. 


Rastu, u prostor vrcane, pilane i talione! 

Zvonca i maljevi i pipci bude tonove mnogobrojne 
u mnogozvučje zapaljene i zahuktale vasione 

nad tjemena frenezije i nad šije već znojne. 


Bruje u šire protege užurbanosti snaga. 

Struje od crne zemlje, streme do lampiona sunca 
sa ognjem, sa meljanjem crnoga zemljina blaga; 
sve pišti, sve kriješti, sve vrišti, sve kliče i bunca. 


Blažena himno napora ljudi, da nisi toliko skupa, 

bila bi najljepša pjesma i muzika vascijela svijeta! 
Visoko povrh dimnjaka, daleko od parinih rupa, 

puca šum rabotanja poput prebogata zvukovna cvijeta. 

Grme i gromore potmule oblasti suterena 
u žustro razgorenje i čak u raspraskanje. 
Iz toliko vrenja, plamena, vonjeva i pjena, 
sukljaju oblaci dima i rijeka magle: u sanje! 


U ovom glasu zavija, kao da orguljaju grobovi 

i ječi nešto sumorno, strahovito i muklo. 

U ovom glasu kao da preklinju robovi: 

"O rasti, srce svijeta, crveno, samo da ne bi puklo!" 


U labirintu panike, duž acetilena, 

nešto svirepo jednoliko, s provalom nadahnuća, 
pretače se u gvožđe; paralelno, desna je uposlena, 
mozak brojeve misli, a srce kovanja vruća. 


I tako, po oproštaju od vreve radione, 

na brodovima teškim od večernjega rada, 
spuštenih čela, kao na povratku iz kaznione, 
klipšu hrpe u bijedu skrovišta velegrada; 


a da im tamo barem, pored zdjele supe, 
daruje domaća svijetla još probuđena Vesta! 
I da se kućne nade za prisne sinije skupe 

za ljubav i za snagu umornog Hefesta! 


Misao, Beograd, 1925; Auto na korzu, 1932. 

ZADRŽANE SILE BIĆA 


Oni imaju radne ruke, vrijedne, bijele il crne 
ruke žuljave s polja, ranjene iglicama; 

srca što misle, oči gdje pogled trne, 

bona tjelesa, kršna tjelesa, a idu s nama i s vama. 


Prolaze pored grobnica, crkava, sabora, sovjeta, kuća, 
idu po polju, po gori, po moru i u visine neba, 

i svuda donose želju istoga srca vruća, 

i svuda ištu: pravde, slobode, hljeba. 


Oni su mali, ali ih ima mnogo. 

I oni ne samo žude, 

oni rade i trude, 

ali ih muče čežnje i mnoge želje lude: 
"O što bih htio, kada bih mogo; 

o što bih mogo, kada bih htjeo!" 


Mnogi je vjekovni uzdah u njinoj grudi sveo 
(u uzama žbiri svijetle nade grde); 

mnogi se pogled njihov, zadržan, smeo: 
blagi i krotki, oni tvrde, tvrde. 


Oni znadu: naša će snaga biti oslon praga, 
i ufaju se: naše će miške biti polet stuba; 
ali što će nama ostati još draga 

od zemaljskog blaga, 

ako nam nož, kobno, sjaje usred zuba? 


Oni kažu: "Mi smo duša zbilje. 

Mi dižemo dvore, rušimo Bastilje, 

iz nas struji u tvar rumen srca vrela. 
Mi bratski volimo željezne mašine, 
plamene mašine, 

ali da nam iz njih nova snaga sine, 

i da svijetla pravda pruži svoju vagu." 


Oni idu putem (put vodi uz groblje), 

ali ljubav mlade majke, ali mliječne dojke 
opet blaže tvrda srca. "Držimo se stojke, 
i jednoga dana dići će se roblje 

pod zastavom truda." 

A za njima, svuda, 

slijedi sjena Minotavra. 

Kuda će da pline ovo more sile: 
neće li da sruši sva igala sile? 

Hoće li da digne hrame novih lavra? 


Oni imaju radne ruke, vrijedne, bijele il crne, 

ruke žuljave s polja, ranjene iglicama; 

srca što misle, oči gdje pogled trne, 

trošna tjelesa, krepka tjelesa, a idu s nama i s vama. 


Duboki narod, bolan zbog jedne više ljepote, 
zbog rada na njivi, zbog berbe, zbog žetve, 
buntovan srcem i spolom, željan sjetve, 

i mučen žuči tuge žarke note: 


ja ih tako vidim, pune malih jada, 
mekane i tvrde, s moći svojih volja, 
s voljom svojih moći, težitelje polja, 
istinite neimare grada: 


Oni s teškom sjenom pred sutone gaze, 
i ja slušam: njina noga lupa, 

oni idu skupa, 

a pod ritmom hoda zvone, zvone staze. 


Svedočanstva, Beograd, 1924. 

VASIONAC 


Sto glasova iz stotine grla, 

iz dubina stostruke mi svijesti, 
grmi, kliče: Još me nije strla 
teška žalost zatajanih vijesti. 


Sto pjesama iz sto mojih vrela, 
iz dubljine stostruke mi vode, 
šiknu, viknu: Nije me raspela 
zarobljena boginja slobode. 


Kliče, vapi duša mnogim umom, 
buni se u grudi srce šire. 

Dokle hodam pogaženim humom, 
uskrsnut ću Asir i Misire. 


Struje misli kao vir zelenca. 
Pomiče se moja mrtva snaga. 
Sebe motrim usred svoga zdenca, 
uspravljam se usred sarkofaga. 


Uske su mi ove male zemlje. 
Kratke su mi moje bijele ruke. 
Gorke su mi ove suhe žemlje. 
Ja bih mogo, Svjetlo, u hajduke. 


Kroz ocean neba ja sam ronac 

i u mrežu lovim mliječne staze, 
Mjesečić i Sunčić, Vasionac. 

Mene pravo samo zvijezde paze. 
Borci viču: Konja! A mornari: Jedra! 
A ja, opit glasom pomorkinja vila, 


žudim samo plavet, Vasiona Njedra, 
ija vičem: Krila! - krila, krila! 


Savremenik, Zagreb, 1923. 

ULICA FANTOMA 


Ulicom, pored ljudi, lutaju brojni fantomi: 
jedni idu iz grada, drugi listom iz groba. 

I tako, pored novog, traje i staro doba. 

Tek što svih tih sablasti ne vide naši trahomi. 


Ulicom, osim ljudi, miču se brojne sjene. 

(Strepim da nisam obmanut; taj put, za sama mene.) 
I tako u mraku grada vladaju uspomene, 

i tako na suncu jave strahuju tačne zjene. 


Samo se čudim kako usudno sliče 

živi na mrtve, a mrtvi opet na žive. 

I kad se život dosadno i jednolično miče 
pitam se koji od njih krvavo, ljudski žive. 


Dani su naši u smradu davno strunulih era, 
noći su naše u hladu opasne mrtvačke strave. 
Na javnom trgu tišti grobišna atmosfera, 

a noću u postelji spavače vampiri dave. 


Leš kaže živom: "Šuti, i triput šuti, 

za novo doba stare su riječi uzaludne; 

i čekaj nužnu uru: mi ćemo uskrsnuti, 

tek tad će i za vas uskršnja zora da budne." 


Valjci, Nikšić, 1933. 

DJEČJI UGAO 


Možda najbolje, u izbi suterena, 

ili visoko na mansardi sučelice krovova, 
prekrštenih ruku i glavom na jastuku, 
očekivati zalaske sunca, nad tanjirom. 

I čekati, bolesnički, da sve tiho bude: 

jer savršeno pravedni za svakoga traži 
Pravdu, 

ali, savršeno, za se je ne traži. 

Možda najbolje da izgori pečal 

bez jadikovke i da pregoreno svjetlo 

i boja života donese ljepotu iznutra 

sazrelu u samoći i tišini. 

Ne izraziti se. Ne dobiti parnicu 

u javi tišme što je mnogo gruba. 

Gdje pitaju zašto kiša od pepela pada 

i zašto stabla rastu i cvjetaju. 

(I da, stalno, niko nije blizu; 

ni prijatelji ni neprijatelji. I da takovih nema. 
No da ravnodušna sunca obilaze 

zapuštene doce i tajanstva šuma. 

I da niko nije vidio kroz velo. 

I da niko nije ušao u sobu. 

Ja nisam velik. Nisam malen. Ni dubok. Ni plitak. 
I niko mene ne zna. Ne marim da poznam 
aršina; kako krv kola, i što puca u ušima. 
Bez braka sa glumom dana, 

na ćilimu od sjene motrim odbljesaka polusati.) 
Možda najbolje: ocvasti, odruniti se, kao mnogi, 
bez imena i slave -i u snu otkriti 

akord koji stiže od mirisa rasklopljenih stvari 
i od ugasnuća ishlapljene boje. 

Valjda dijete, ali koju godinu starije 

(ko to lomi grančice u šumi? kakvo lišće pada? 
ko to pazi? otkud vjetar duva? -) 

sa zaboravom hrpe neozbiljnih stvari. 

Sa djetinjastim srcem, ali pamteći 

da za mnom ima mostova, i rijeka sa čunom. 
I umrijeti bljedolik, u jesen na terasi negdje, 
ili na ljuljci između drveta, 

sa odbljeskom u zjeni fantastičnih basna 

i snom o dalekom ostrvu na vodi. 

I da poslije nikom nije krivo 

što počinu u blagosti ko živio nije 

- osim kao pladanj toplih naranača - 

i ko pruža ruke i ugasle oči 

kroz lisnate krošnje i meso plodova. 


Hrvatska metropola, 1926. 

MAJDANI U BIĆU NA DVIJE NOGE 


Povijest mora biti pregažena! Gazi sa mnom 
na svjetlonosne budućnosne staze. 

Klikni širem nebu! Šetnjom tamnom 

izvest ću te u radosne oaze. 


Kroz trijemove ruža i mirta, a uz svirke 
kovrčaste, ti ćeš vlage ispunjenja liti, 
kada, vođen rukom boga i ritmom dirke, 
stopama almeje uđeš u Magic city. 


Prošlost je mora, i na potiljku gvozdena šapa demona; 
no ti, što su hvatali vjetre povrh najširih mora, 

stisli su kao citronu u šaci skladove nebosklona, 

i dočekali otkriće najljepših srećnih zora. 


Tako, kada stupiš među svečane povorke pjane, 

i u otajstva mašte iza biljurnih dveri, 

zaboravit ćeš vijek, godinu, mjesece, dane, 

i staru mudrost pred plesom nevinih vilinskih kćeri. 


I ustati ćeš vidovit pred panoramu svijeta. 
U zelenome prožimanju sav, oporaviti 
bolećiv i molećiv uzdah kadu cvijeta, 
dokučiti ćeš ključe Uma: sve Zaboraviti. 


Kroz trijemove ruža i mirta, a uz svirke 
kovrčaste, ravan drug u višoj sviti, 

ti ćeš, vođen rukom boga i ritmom dirke, 
stopama almeje ući u Magic city. 


I 


To je kruna mojeg obećanja. Jer ti si plodna brazda 
kojom sam (zipko bilja i raslina) uzvisio golet. 

Nad nebodere, nad zvijezde avenija zračećih što ih sazda 
dedalski dlan majstora, ti uspe viši polet. 


Ja te vidim, kroz zlaćane magle zlatnih Babela, 
rukovatelju od sto vrtoglavih bioskopa, 

sa slušaljkom na uhu, gdje upravljaš krijes kabela 
i prama najdaljem Suncu vrtiš zur teleskopa. 

Zakonit red bila u tutnju kotača 

lijeva duh u slova; vadi put iz retorta; 

pred zastavicom tvojom po izbor momčad jača 
noge i gležnje i bedra na poprištima sporta. 


Alat su tvoji prsti, i vješti aparati. 

Kao slovke stoljeća slažeš ručke i vretena. 

Kotlovi i dimnjaci tvoji su svakodnevni sati 

kroz koje ključa i plaši Sanja: dići se nad Vremena. 


Koje čudo, ako na daskama najluđih drama 
bivaš Hanswurst i diva od grijeha i alkohola, 
da, po zastoru, začuješ doziv borbenih tama: 
"Sutra ujutro, druže, povrh Južnoga Pola!" 


Ti nisi, gažen, i blažen, od malene ljudske kobi, 
pao na kolena k Sfingi ni k dveri Tebe umijeća, 
niti si, prošav kroz vjerski pogružen Gobi, 

zašo u darmar rasprava tananih sjednica vijeća. 


Ali si dao najbolju muku, kasnolijeg ranorani, 
iz utrobe i sjemena, iskru kroz mozak i oči, 
da ne bi mirni napor osvojenja ostao izbrisani 
strti životopis, bez grba, na grobišnoj ploči. 


Jer tvoj mozak uključuje firmamente; 

on je kovča i lanac na teškom foliju mudraca. 
Prosijekom na žili rujno pečatiš pergamente, 
skiptikone na platna maštovita kamera baca. 


Ti si nova Savjest. Mlada Povijest. Svijest u krajnjem visu. 
Odliva se iz kalupa vrelih žena tvojega kova; 

žena, ko što Belkis, Lilit, Tamar nisu: 

Povijest Budućnosti bit će đerdan Snova. 


Da bi se osnovi naši vjenčali u plodnome braku, 

ti što na škveru oružaš lađu za daleke luke Nade, 
da odeš na kraljevski poklon istočnom vitezu Maku 
i u vrtove bajne priče Šeherezade, 


pobodi radije koplja pred svilom čadora mojega loga, 
da napustimo drage i zaposlene škvere, 

u potjeru za dupljem tajanstvenoga boga, 

naprijed, da pustim u pogon orlovske propelere! 


Vijenac, 1926. 

DAŽD 


U obilnim mlazovima 
iz teških oblaka 
liva se gusta kiša. 


Toči kao iz kabla 
na livade, 

na voćnjake, 

na pašnjake; 

ali, nadasve, 

lupa na naša stakla, 
kuca na naša vrata, 
bije nam o krovove. 
I zvuči, 

i svira, 

u svima jezicima, 

u čudnim narječjima, 
nasilna, 

sveplodna kiša. 


A njen je zvuk 
sladak sluhu 

kao čehulja grožđa 
usnicama. 


Jutros je varoš bila 
čista ko svečana slika, 
u smeđem, osvjetljenju 
što padaše s neba 

na ulice i trgove, 

te smo šećući posred kestenova 
tugovali, 

žalovali, 

blago, 

bez žalosti, 

bez tuge: 

dolazi, 


dolazi ona divna zagrebačka jesen. 


I mučilo nas 

što naši mrtvi nisu s nama 
da vide novi Zagreb, 
ljupku Hrvatsku. 


A sada kiša 
teče i zvuči; 
kuca o naše prozore 

kao jato golih tića 

što cvrkuću, 

što izdišu. 

Kiša je isprala sve grane 

na stablima 

i sad je lišće svježe zeleno, 

a kuće opet čiste i crvene. 
Slatko je pisati uz romon dažda. 


Kiša rominja, 

glogolji, 

žamori; 

kiša jadikuje; 

mijenja pravac, 

vraća se, 

bugari, 

i opet sipi i sipi 

na dvorišta gdje stvara mlake, 
na krovove gdje teče u žlijeb; 
kiša jednolično svira 

kao lučac o zvonku staklu 

po stablima, 

po brezima, 

po živcima, 

po srcima. 

Kiša kiši 

i kiši 

i prestaje da kiši; 

a onda otiče cestom. 


A onda kao miris dunja 
kroz vidik rosnih bregova 
hrvatske domovine 

javlja se čežnja 

za plavim morima, 

za novim nebištima, 

za širim obzorjima. 

Budi 

kiša sve što u nama drijema; 
draga 

kiša sve što u nama plače; 
tješi 

kiša sve što u nama cvili. 


Ovako je mi nekada, pjani, slušasmo, 
kroz lahore borika na brijegu Marjanu 
gdje sprema svoje harfe i svoje svirale, 
za naše duše dirke; 

za svoje strašne svirke, 

leleke, 

i duduke: 

o mi smo slušali kišu 

po danu i po noći 

gdje rida sladostrasno, 
gdje kida u nama 

kao rđavu strunu 

sve što trebaše da pukne. 


Ali draža no ona kiša u noći 
čuta iz topla kreveta za bura 
teče na njivu duše ova topla kaplja 
Milosti, 

Dobrote, 

Oproštenja; 

plače nas, 

draga nas, 

curi na nos, 

milosna, 

dobrosna, 

svjetlonosna, 

zagrebačka kiša. 


Mi znamo da kroz to vrijeme 
gore na Cmroku i Tuškancu 
plave i crne djevojke 

dišu na potna stakla 

kuda naslanjaju čelo 

i motre na kišu i oblake 

i cvijeće u dvorištu. 

Sanjare dakle djevojke, 

a mi kroz to vrijeme 
pjevamo kišu i cvijeće 

i momke i djevojke. 


A kada prestaje kiša, 
mi kroz otvoren prozor 
dišemo čisti uzduh: 

- takva skuta plaveti 
nema ni u kom Gradu 
po spasonosnoj kiši. - 


A onda Sunce 

tjera oblake, 

obasjava brežuljke 

i suši po Gradu mlake 
od skore kiše. 


Grič, 1920. 

POGLEDI U PRASKOZORJU 


Povedi me, glasu dobroga vrača, iz ovih mračnih zabiti 
prama širini svijeta 

da na dohvatu zlatnih ruđenja daljine sačekam dane, 
kad će život biti sreća, a veliko zadovoljstvo bitisati. 


Još se nisu rodili svi koji trebaju, niti je sva trava nikla. 
Mnoge još oči neprobuđene spavaju kao obećana ljubav, 
ni pružena ruka grčevito pokretom nije izvukla iz čovjeka 
njegovo najbolje djelatno blago. 


U svojoj zipci još spava vojska čovječanstva 

i zadatak da krči i gradi, i da blagosilje. 

Cijele su bašte cvijeća što se ne smiješi danu, 
najdraže ptice nisu još ni zapjevale. 

Bit će radosno sutra, kao juče što nije bilo sveto. 


Moja grud udiše miris iz grudi budućnosti, 

moje oči zure u obrise, dalje od granice stvari, 

Oh, znade nada da me podraga i da me poljubi tiho, 
neko sunce od lijepe slutnje čak ovamo utješno žari. 


Neku svjetliju kob smo zaslužili kada smo lomili koplja 
za lozinke vrline, časti, duha i prava. 

Naš će usud da u meso čina pređe iz prediva misli, 

iz kosti, iz krvi i iz zdušnih nerava. 


Svijet nije na rubu propasti, u bdenje sudnjega dana. 
Jedna se zvijezda rađa kao znak novoga reda. 

Tok svjetlosti je melem mojih najtežih rana, 

zemlja je tako mlada, a pravednici djeca. 


Ja upirem pogled u skazaljku budnoga sata, 
jer znadem da ćeš, novosti, s dobrim pogledom majke, 
i prije reda, na vrijeme, i neznana ući na vrata. 


Ne budi škrta s ljubavi, 

ne vagaj na tezulji strogoj sva dobrotvorna djela! 
Ja ću dug pošteno otkupiti, 

dok imam u srcu vatre i zahvalnost usred čela! 

I čvrsto se ufam da ličnost toliko bogatija biva 
koliko više prima da bi vratila dalje. 


Povijest je ljudska duga sablasna mora 

u mirisu grobnica i truleži antikvarijata. 

Prava će povijest nadoći istom za druge naraštaje, 
povijest od ljudske sreće, zanata i alata. 

Kad vidim te ruke bezbrojne što se pružaju poslu, 
kad vidim tu volju napetu da se mravinjak preuredi, 
ja živim tu buduću povijest i ja sam slovo na strani 
nenapisane knjige što se tek danas slaže. 


Vodi nas, dobri vraču, iz ovih vlažnih zabiti 

prama prostranstvu zbilje 

da na dohvatu zlatnih ruđenja daljine objeručke primimo dane, 
kada će raskoš preplaviti život i bitisati Biće. 


Hrvatska revija, 1932. 

PRODUŽENI SVIJET 


Stvari su oko mene duboko sadržajne. 
Cvijeće ima značenja i riječi na rubu puta. 
Vode šapću u noći neiskazane tajne, 

i vjetar na mahove čudne maštanije šaputa. 


Oči životinja krijese se s voljom izraza. 
Kamen u brdu nasumce lik i smisao prima. 
Nesvijesna savjest pita se: zbilja, ima li izlaza 
iz začarana kruga u pravilniku rima? 


Java je, jošte jednom, preobražena snima 

kao da ide u susret najdubljim jesenima, 

ko da će Isukrste da sa raspela snima, 

kao da priroda sprema posljednji krevet - svima. 


Zemljom idu sanjari (mogli bi biti pijani) 

i ti su od tihih riječi potajno razdragani, 

kao da misle: evo, već se polako dani, 

sad je svejedno jesmo li u prošlom vijeku, ili lani 


Sanjari, sami, u hodu, bez volje da išta kažu 
ali, svejedno: mogli bi biti pijani. 

Ko da idu na doček vrlo starom otkriću 

da su već bili, da žive u drugome biću, 

i da su drugi i treći, kao već ljudi pri piću. 


Stara se zemlja buni što je ovako mala, 

mala se zemlja u prostor nečujno dalje miče. 
Stara je zemlja još jednom zavičaj ideala, 

i basna zemlje u oprane skute nebesa tiče. 


Sanjari, sami, u hodu, bez volje da išta kažu 
primaju zvukove svijeta do ruba svojih usta 
i onda, besvijesno, nikom, u šaptu obrazlažu 
kako je vasiona duboka i strasno vrlo gusta. 


Srpski književni glasnik, 1933. 

MAŠTA POVODOM OČIJU 


Svaki ostavlja znakove na putu, 
ne samo trag koraka i stopu nogu, 
nego i kretnju ruku napregnutu, 
maglovitu u prolaznom slogu: 

svi se kreću i mijenjaju u bogu. 


Lica su ljudi možda zagonetna slova. 
Lica su valjda izraz izgubljenih snova. 
Moje dnevno štivo čitanka je glava. 


Nego me oko glavno užasava. 

Ima u oku zapisanih mašta, 

il mi u oko prenosimo svašta? 

Ono crno iz dubina kroza nj biva jasno. 
Ko će smjeti reći da je oko časno? 


Sanjao sam jutros san o dvije žene: 

to su dvije duše kroz dvije razne zjene, 
jedna gleda bistro, a druga kroz mrene. 
Koja od njih može da me strasno krene? 
Oči pune magle očaraše mene. 


Nekada me takav strah očiju hvata, 
strah pečata, ili strah pergamenata: 

što to čudno, mračno u očima piše? 

To sam znao jednom. Ne sjećam se više, 
i evo se bojim da će luč donijeti 

onaj ko me na to iznenada sjeti. 

Što me nemilosno brojne oči tlače? 
Upitnici vida bole: oči znače. 


Danju oči mrače. No u mraku zrače. 
Najbolje su oči što nas naoblače 

da po tome vedri horizonat svlače. 
Vidici su slutnje u smisao sivi 

i samo u tajni pravo biće živi. 


Oči kažu. Oči kažu da nas boli 

i kakve smo čudne duše kad smo goli. 
Čemu nije ravan majstor, ni najveći, 
oči, zrele oči, to će ravno reći; 

plamen kojim starac u grob skori gleda 
nehotice vidim već u oku čeda. 

NOSTALGIJA SVJETLOSTI 


Danas sam zgnječen veličinom neba. 
Bojim se: plavi val će da ponese 
slaboću moju u vis što me vreba. 


Da I sunce žeže ili zima trese, 
osjećam mračno ilovaču uda, 
i uvijek slabe kosti pune truda. 


A oko mene ljudi svi zemaljci, 
tjelesa žena sva od stare gline, 
likovi stvari: kocke, kugle, valjci, 


a sve su oči pune guste tmine. 
Ja patnju svoju, svu, na mesu golu, 
što uzaludno ište melem vrela, 


dugujem rani, uvrijeđenu spolu, 
što vele: "Srcu ranjenom od strijela". 
Kinji me briga: kakva li će ruka, 


kakva će meka ruka da me spase 
od mojih crnih beznadežnih muka? 
Ta zar i ljubav nije (ljubav, zna se) 


za krotku djecu izmišljena gatka? 
S0 suza pijem u plamenoj čaši; 
um dere tkivo što ga mašta satka, 


a kada desna za zvijezdu se maši, 
znam da će sunca kojim ne znam ime 


pre da me zgrabe u svoje visine, 


no što ću ikad spustit u nizine 
života Sunca što im ne znam ime. 


Progres, Beograd, 1920; Auto na korzu, 1932. 

SUNČEVA KOLIJEVKA 


U božićnoj noći slinim na jastuke 
i grizem neopranu posteljinu: 
osvjetljuju nas ulični fenjeri 
mene i neki magličasti fantom 
erotskog vukodlaka. 


Dekorativni snijezi po običaju 
nakostriješiše strehe iglicama. 

U peći nema drva, 

ali puca i praska u cijevima, 

i vodi, kroz očajanje dvorišnih mačaka, 
u grozničava stezanja, zagušenih soba. 


- Taj veliki, dragi Ja je mali skot pod ćebetom: 
je li mnogo zebo pod snijezima, 
je li se malo grčio na kišama, 
nije li bio gruvan vjetrovima, 
je li čestito znao za se? 
O da se osuši! 
Koliko ljeta Ja da još se suši? 
Koliko ljeta da se sebi vrati, 
duša, u ćošak svoje kuće? 


Snijezi, kiše, vjetrovi još štipaju kožu, 
ali iz hladne peći žamore ognjevi 


kao maštanija uspomene, 
a iz grudi promiče težak dah. 


O božićnoj noći savladavam strah zime, 
ovaj mali plamen pjeni se na usta 


i ispušta zubima vodu na jastuke. 


Vreme, Beograd, 1931. 


Hrvatska kničevnost na CD - ROM - u 
g 55 


(4 4 e 2 


Grd phe El 


KLE 


Tin Ujević: Izabrane pjesme 


šta — 


IGRAČKA VJETROVA 


Pati bez suze, živi bez psovke, 
i budi mirno nesretan. 

Tašte su suze, a jadikovke 
ublažit neće gorki san. 


Podaj se pjanom vjetru života, 
pa nek te vije bilo kud; 

pusti ko listak neka te mota 

u ludi polet vihor lud. 


Leti ko lišće što vir ga vije, 
za let si, dušo, stvorena; 
za zemlju nije, za pokoj nije 
cvijet što nema korijena. 


Savremenik, Zagreb, 1914. 

SVETKOVINA RUŽA 


Berite ruže, djevojke, da bi vam danas sjale, 

taj zbogom mladosti, u ovom hladnom gaju. 

Ruže su svete varnice što su zavrcale 

iz dna duša vaših trepetljivih u ovom razbludnom maju. 


Ruže su munje misli, one su u srce strijela, 
ruže bogate, besplatne, u bašti na ivici druma. 
O ruže su kad nebeski, one su oko vidjela, 

i muzika prirode s mirisom jezovitih šuma. 


O ruže, da izdahnu raskošno u dragoj hladovini 
kao tren najljepši i najkraći u viru varavih mrena. 
Ruže, da bi bile pozdrav milosnom suncu u dolini 
i šetnja razdragana do zadnjeg praga sjena. 


Ruže su jezik ljubavi u spomenaru sreće. 

One su kao svježi bljesak svjetlosti u bistrom zdencu. 
Ko se za život rađa, gine za mladost, da meće 

na čelo ruže po izbor u ganutome vijencu. 


Neću da laskam strahu zarobljenika vaših 
da ne bi ruže s oltara na krvavome bridu 
služile kao ures koji ih grobom plaši 

u sladostrasnom i crvenome vidu. 


Ruže vjenčanja da nisu čempres za mrtve! 
One pomiruju krotke i naprasne, one 
nježnošću daha otkupljuju sve žrtve 

i one u struji krvi kao žmarak romone. 


Ja plačem za ružom. U oleandru cvjetam 
što nije ni lovor ono ni ruža tišina. 

Ali iz čaše ružin pjan pogled sretam: 

cvijet oleandra prebojen u rujnoj kapi vina. 


Neka pljušte ruže sa stropa, danas, u svetkovini! 
Ruže sa krova, ruže s nebesa, ruže iz bašta. 

Nek pljušte ko kiša, ko vjetar, ko gnjev u prašini 
ruže iz istine, ruže sa zvijezda, ruže iz mašta. 


I da nam začepe usta, i da nam zaklope oči 
ruže pijane, ruže očajne, ružini vrti. 

S cjelovom koji golica te se nečujno toči 
kao dolazak kratke i sasvim prividne smrti. 

Da panu kao pehar iz magla priviđenja, 

da planu i da zgasnu, i da ničem služe. 

O gladi, o zoro i sutone cvjetni u biću što se mijenja, 
berimo, kidajmo vijence! Pijmo, pijmo ruže! 


Blagoslov ružama polja i cijelom ružinom rodu 
što je vrebao tajne mladosti sunčeva boga: 
one nas najbržom vožnjom dovode u slobodu, 
one su dar zemaljski i kovčeg zavjetnoga. 


Pjesme trebaju ruža, a ruže svojih pjesama, 
sve što trenutak nudi, a što najdublje pruža. 
To su mlazovi himne iz luče biljnih česama, 
o anđele, siđi i otpjevaj vječne litanije ruža. 


Na tvoje glasove, i protiv nečisti već dotrajalih dana, 
past ću kao učaran i s tobom ću hvale reći 

tom rasipanju sreće i kupanju sred tamjana, 

i, pred zavjetom ruža, tek jednom, pobožno kleći. 


Da bi nam bile uzor, umjesto žamora riječi, 
što treba biti plamen i skroman; te razapeti 

i otkinuti s grma da razlog nam ne priječi 

sve na dar, primjer, s ružom živjeti i umrijeti. 


Što više ruža! Za pjanstvo i ludilo njih, 

što više ruža, i s njinim trnom i dračem. 
Ja ih u kite svih, te ih u grudi skrih 

da s ranom kličem i da s dragošću plačem. 


Sto više ruža! Njih! Sto više ruža svih! 


Prosveta, Sarajevo, 1931. 

DRHTAVI PARK 


Jedan se drhtavi park sluti duboko u mraku, 
u njem je svaki listić osjetljiv kao srce pred iglom. 


Park je u noći hladovit kao jezero plave svježine, 
ali ne plove po njemu zlatne i sedefne ribe. 


Nego na dnima sakriva brižljive misli samoće 
i lahor uzdaha od kojih se njiše granje. 


Park znade odakle oblaci putuju i zašto vrcaju zvijezde 


i čemu u mora daleka padaju meteori. 


Ja nisam koji jesam. Ja sam neko drugi. 
I ne gledajte u me. Ne sjedim na toj klupi. 


Da li ovuda vijuga puteljak prpošnih stopa 
i tu da se u čvor vežu ćudljivi lanci sudbine? 


Park je duboko u meni kao kvaka u zakutku mozga, 
park je iz prsa ova velika i širokogruda duša. 


On je upio svjetlost, a sada upija tamu, 
i kiti grobove vlažne žutim brdima svelim. 


On diše svim žilicama, plače u mezgri, buja u kori, 
on voli zemlju i nebo iz kojih život hrani. 


Koliko krvi se toči bilom nabreklih žila, 
kolike žive srži strepi u golemom dahu! 


On šušti u lišću šaptom čeznutljiva daha 
i skriva u tami svetište uzvišenoga hrama. 


Taj park je drhtav i potresan i otkrit nemirima. 
I vlaga rose valja se po njemu kao živa. 


Park umije da pjeva. Umije da svira. Ko sluša 
u njem jezovito razabire žagore nijemih duša. 


Pregled, Sarajevo, 1932. 

BURA NA BRAČU 


U prozore i vratnice 
lupa bura tmurnih ura; 
dršću male dvokatnice. 
Bura. Bura. Bura. Bura. 


Kao misli zlopatnice, 
kao duše sve patnice, 
u pjesmi bez riječi 
struje hladni žmarci 

u kuće bez peći; 

tresu male dvokatnice, 
u prozore i vratnice. 
Jauču šumarci. 


Uz obalu stabla gura. 

Vjetar gruva, grmi: hura! 

Ko bi zvučna duša bila 
razapeta povrh krova? 
Odgonetah: ti si vila 

Mosora i Biokova. 

ti si jecaj tog konopca, 

a nad morskim bijelim paklom 
gordi polet divljeg kopca, 
oblik lađareva ropca. 


O te muke tvoga plača, 
o te pjesme tvoga brača 
izbodene povrh drača: 
buro, ti si blokus Brača. 


Jadranska pošta, Split, 1929. 

UNUTRAŠNJI HAREM 


Suviše divnih žena širom bijeloga svijeta, 
suviše krasnih za nas beskorisno cvjeta. 


One udate, ko ruže ubrane da brzo svenu, 
mjesto da se drže na grmu i na svojem korijenu. 


Jedne tako, kao zvijezde što se gledaju u beskrajnom moru, 
druge bljeskom ljepote slične meteoru. 


Jedne tako, kao kumiri iz pijeska pustinja, 
druge tako, kao crkve i genij starih krajina. 


Ko ih voli? ko ih bere? komu će srce dati? 
O ženo, djevojko i grešnice, ti si čovjeku mati. 


Ja te bezutješno gledam u žalosnim maštama 
gdje piješ, pjevaš, pušiš i plešeš u baštama. 


Ne umijem mjere pred ovom divljom čari 
kao da vino pakla u mojem mijehu vari. 


Nikada neću reći rđavo o tijelu: 
blagoslov da je njemu, divnom božjem djelu! 


Ono je izvor radosti, ono je uzor vrlina, 
tijelo je baklja svjetlosti usred zemaljskih tmina. 


Nema grijeha da mi ne okrznu sne. 
Ovdje sam svirepi vezir zbog Tebe. I zbog Nje. 


Zbog One koje nema i koja vječno fali, 
jer se iz duga varki sapliću ideali. 


Suviše krasnih diše širom bijela svijeta, 
suviše mirisa žena i suviše njihova cvijeta. 


Ne znam da živu, ni kako, ni zašto. Ni kada minu, 
o kakav udes, i kakav znak, pada u ispraznu tminu! 


Vi 1 Mi, Beograd, 1931. 

n.. OD ŽENE 


Jer je u visini misli ponižena, 

ja bih htio njeno zlo da mi je tuđe; 
ali slabo tijelo, okaljano suđe, 
krvav demon želje, opsjela je Žena. 


Srce mre u strasti, grijehom plamti zjena, 


od ploti mi nema pakao što luđe. 
San je spola dosta da mi bijesno uđe 
u sva uda ludost i na usta pjena. 


Kipi mi u krvi putena bjesnoća, 
znoj pohote bije s užarena čela, 
sve su misli pjanstvo, neba vrela hula, 
i, dok bludno žeđam zabranjena voća, 
izgara u grču lomača mog tijela, 


zapaljena divljim ilinštakom čula. 


Savremenik, Zagreb, 1914. 

CJELOVITI CJELOV ITI 


U maštama ću tebe loviti 
trače sunca s ružičastom niti. 
U etere će srce ploviti, 
otvorene čaške nebo piti, 

jer bez tebe biti 

znači mene prepoloviti. 


Moju nagu dušu neću kriti, 

da bi javan bio žmarak skroviti. 
Ja ću tebe blagosloviti 

i molitvenom riječju osloviti. 

Ja ću tebe suzom liti 

i sebe smiješkom obnoviti. 
Vidjeti ćeš krvav grč strahoviti. 
Tvojom rosom ti ćeš mene miti. 


Moje srce tvojoj biti 
hiti, 
ni do groba nismo siti. 


Svojim dahom ti si svijet jezgroviti 
kamo će se sloge boja sliti. 

Ja ću tebi vijence viti, 

draganjima oviti, 

i tada će opet biti 

u potpunoj kiti 

cjeloviti 

- CjeloviTi. 


Hrvatsko kolo, 1932. 

ŽEDAN KAMEN NA STUDENCU (1954.) 


ŽEDAN KAMEN NA STUDENCU 


Okviri bunara jesu čvrsti spomenici 
gradića i sela na starinskom žalu, 

u zdencu se riše budućnost u slici, 
cura snatri svoj lik kao zgodu malu. 
Zdenac, studenac ima mraz da dijeli, 
ali po vrućini i zadnja kap kopni. 
Pločnici su mjesta zapaljeni, vreli, 

a fatamorgane javljaju se opni. 
Isparena voda ima vrijednost meda, 
i po znojnoj žezi prednost sladoleda. 


Pomorci žeđaju za svoju žeđ, a sve muči voda. 


U pržinama plaze jezik Beduini, 
a ovdje bijesan pas na suncu slini: 
gristi u voćku što nudi vlagu ploda? 


Čudo još da raste zimzelen i trava. 
Hridine su gole kosti pustog krša. 
Tuđa okolini prži se agava. 

Noću se ne spava, danju klone glava, 
na jadnom vjetriću rublje zaleprša. 

I pretili domar pod silu mrša. 

Čatrnja pred crkvom suha nebu zijeva, 
nedjelje cijele nije palo kiše. 

Sa glinenim vrčem pomalja se djeva, 
vjedro o konopcu žalosno se njiše. 


A romon česama samo u snu pjeva. 


I 


Da su ljudi žedni, u tom ni po muke, 

ali sad je bunar iscrpen i žedan. 

I dok vjerni dižu k vrelom nebu ruke, 
voda bi za usta bila napoj medan. 
Uzalud je tući grudu gvožđem kuke, 

i rabdomant gubi cijeli pothvat vrijedan. 
Od žeđi već često neko pomahnita, 
bijele ruke lomi u bunilu, grču, 

Žedna usna svoju mjeru vode pita, 
sva je nada mjesta u glinenom vrču. 
A nema ni mala čaša galalita 

ni staklen tanjurić gdje krletke srču. 


Velika je muka za žiteljstvo suša. 
Spas i blagoslov je kiša suhom kraju. 
Dok je kaplja vode oslađenje duša, 
škrtu vodu dijele prema vodostaju. 
Is mrtvim jezikom sapinje me guša: 
bez octa i vode sapa je na kraju. 


Na bunar pristižu puna pora vjedra, 
uže se s bunara poteže i spušta; 

pa se moči jezik, čelo, ruka, njedra, 
voda je za život čežnja, žudnja sušta. 
I bez nje malakšu mišice i bedra, 
punokrvni dan je samo tma i tušta. 


II 


Putnici i momčad piju vino gromko, 

a voda je rijetka pričest bolesnika. 

Za kuhinjsko suđe milo vrijenje zvonko, 
za krštenja nužna kupelj duhovnika. 
(Ti, u starom dvoru presahnula konko, 
snježan rub planine u mori se slika!) 


S vinom su nekada na vjernost se kleli, 
s bukarom u krugu oplakali mrtve. 

Sa žmulom na gozbi vijenac mladoj pleli, 
s kupom osvetnici zahtijevali žrtve; 
nužna mi je samo kap da me iscijeli, 
grozne tropske žeđi bubnjiće mi brtve... 


Jer sad zadnji s reda, kad domaći odu, 
prosjak s puta za se obrok vode moli. 
On crpe iz drva bogodanu vodu, 

i toči je preko rana nogu golih. 

(A ja, ludi žeđač u mahnitom hodu, 
ubih zlog prosjaka i svu vodu prolih.) 

šta — 
IV 


Tako ako si me pustio k oazi, 

da i moje biljke šiknu žaru neba, 

vrati oči k meni i pomnjivo pazi, 

da li cvjetan imam temelj što mi treba. 


Pamti da ja trebam svježu tekućinu. 
Da i žari sunca nježne vijence kose. 
Pazi da bez njege lomne biljke ginu, 
da i duh mi treba sok i hladovinu: 

jedan šator sjene i dvije kaplje rose. 


V 


O kapi vode, soče biljna dana, 

o roso duše razdružene s valom, 
posljednja nado žednih karavana, 

kapi, bez soli rasprskane žalom, 

još naći ću se u istome klupku, 

s tobom, i znojnom kožom krhka tijela, 
kada iz loga uniđem u kupku, 

i svježe ude oživi kap vrela. 

Kap s površinskom crtom baš na pupku! 


Nad suhim jazom prazno vjedro visi. 


Tuguje prazni krčag, puca stijena: 
za dažd se mole vjernici na misi, 

a cijeli krš je golet nesmiljena. 

Pod krutim suncem čeliči se kamen, 
od trajne žeđi bujno lišće vene, 


i tako vidiš pustinju mog duha: 

na bedemima vlat je strašni znamen, 
suši se vlaga usred magle sjene, 

ni sveta mladež nema Hipokrene, 

u svijesti mojoj samo vatra kuha. 


I romon krvi groznica je sluha. 


Hrvatski ilustrirani list Radio Zagreb, 1941. 

Bika — 
PET STABALA 


Treba ih dvanaest i više da drvored bude. 


Svejedno, pet stabala nadvisuju ljude. 
Oni ih ne vide, a mene čude 
neobična djeca grude. 

Često je za me dan: pod njima proći. 


Što su mi dali? ni hlada, ni ptičja gnijezda, 

ni slasti penjanja, a više ni jasnu sliku. 

Svejedno: pet njih, sazviježđe jasnije od zvijezda, 
pet stabala, naočit pečat krajoliku. 


Možda će samo stabla ostati od nekih živih mjesta? 
O da! ima ih što nad grobnicama traju. 

Istovjetna kraj ulica i povrh pustih cesta. 

Pet stabala besmrtnih u bezimenom kraju. 


Kadgod smo samo pomiješali sjenu, 
radije su mi samo odmarala oči. 
Svijet je na lišću odljuštio mrenu. 
Pet krošanja, više no zapis na ploči. 


Onaj, koji ih je osovio, znam da je bio pjesnik, 
no nije umio reći sve u riječi i kamenu. 
Ljubeći buduća stabla, za nerođene vjesnik, 
zavještao je: djeco, pogodite im namjenu! 


Vidite, koliko će mijenjati zemljopisne karte! 
Stršiti nad sitnim vrtnim kaligramima! 
Savladati snježne marte, 

biti u orijaška proljeća samima! 


Kako je teško ostaviti riječ za vrijeme 

i najmanji znak i zapis o duši! 

U kisiku se stabla kupaju, žive kao živo sjeme, 
podno njih sve se duši i suši. 


Pet stabala! Tabla vrijednosti: znaš li cijenu 
hrpi kamenja i komadima drva? 

Ona ne venu, a ja vidim kroz stijenu 
mogilu, prag, klupu i sto bez mrva. 


A ja vidim žive kuće i brodove u daskama, 

i gusle i violinu. 

No u stablu bogatije vidim: duše što ne ginu. 
I vidim više no duše pod maskama. 

Međusobne uspomene onih što se ne poznaju, 
neznanačke ruke što se kroz vrijeme stežu: 
oni prošli što za nas ne mogu da doznaju 
ovdje me u mir i u sklad rastresena vežu. 


Pet stabala! Kako ih reći? Nametnuti im imena? 
To je naših pet glasova bez moći grla! 

Pet stabala! Ja sam pao! A nadživjela su vremena, 
i kao da uskrsava dah ta kob neumrla. 


Tu malena aleja stvara aveniju, 

a nije ni drvored ni šetališna šala. 

Životne limfe ispod kore biju: 

ja sam pao. Uskrsnut će me, spomen, pet stabala! 


Hrvatski ilustrirani list Radio Zagreb, 1941. 


Hrvatska kničevnost na CD - ROM - u 
g 68 


m 


I in 


Ed 
ACL 


Tin Ujević: Izabrane pjesme 


Bika — 


MJEHURIĆI 


Možda ima taj demon, što pamti svako zrno, što je posijao u moj duh. 


Ja ne pamtim; ja čujem samo u uhu, gdje šumi i galami. 
I bojim se, da i drugih harfista bezbroj čuh. 

Ja sam prislonio uho k svakom grmu i šuštavoj slami. 
Suviše se vjetrina u mojem bubnjiću slilo i sliva. 

Suviše učenih otrova u malom mozgu mi hara. 

Do mene vijori šuma, javlja se pčela, što se u šašu skriva 
mučena pjesma riječnih bjesova noćna mi spavanja para. 


Koliko usta iz mene kao vode šaplju, 

koliko mjehura sitnih klokoće u pjeni! 

A ja kroz cijev tako škrto istačem kaplju, 

i uzdasi su većinom u sjeni voda sneni; 

demon je bio u moći da k meni namami čaplju. 


O to je današnje vrijeme groznice i mamurluka, 
o to su polusni špiljski, što ne mogu na javu. 

o to je u lubanji bezbroj žamora i buka, 

oto je muka, što prasak nejasan razbija glavu. 


Svaki je demon znao samo za se ini za što više. 

A ja sam u se primio kleti savez svih riječi. 

I zato se silim da sam od bratstva sablasti više. 

A ta gužva zloduha uskoću obzora liječi. 

I pustio sam da govor svih bijesova knjigu mi piše, 
i mnoštvo glasova zemlje mir ravnotežja priječi. 


I sada paklenske sile umova i kalibana 

glase se srdžbom mog srca i stida i ne daju da spavam. 

Kao kod trepetljike uzrujan list i grana 

pjeva i svira, te ovo zavjetno srce svemiru kao harfu davam. 


Napredak, Sarajevo, 1940. 

Bika — 


PONIŽENJA LJEPOTE 


I da suhim zlatom riječi moje plate 

i da svako slovo teži tas na vagi, 

pošto su za tebe bez ljubavi dragi, 
pjesnik stišće zube: ne ću da me shvate. 


O ljepoto, ljudi proklinju ti ime, 

jer si samo obris koji putem biva, 

jer si prizrak zračni visoko nad svime, 
koji daje među, što se zatim skriva. 


Groznice u krvi požare mi pale. 

No, ako to nisu sni bolesti vrući, 
društvu kao male šale, 

a društvo mi ne da pragu momu, kući. 


Je li tebi zadnje robovanje ide? 

Kao da si sova duboka u noći? 

Oni društvo duše sasvim krivo vide, 
sastaje se društvo duša u samoći. 


Ja sam k njima došo, no ne oni k meni. 
Ni ljubavi naše nisu uzajamne. 

Dok na vrhu mome zora se rumeni, 
njihove su crne gore jošte tamne. 


Rjeđe patnje gube zbiljsko srce mase. 
Suza se s mjeseca kao biser runi. 
Pijmo jedno vino, no plačimo za se. 
Suza mi je biser u patničkoj kruni. 


Jedini ja poznam zadnju muku pakla. 
Muka je tolika da već glasa nema. 
No iz vatre vući otopine stakla, 
beskoristan ures za srca je nijema. 


Za nama se sporo vuče mučno vrijeme. 

A opet ga riječju ne možemo stići. 

Kad smo njegov kićen šljem i ljupko sljeme, 
i kada se pred njim uputismo ići. 


Ugovor je s društvom dužno poštovanje, 
utezi i mjere za glave što sude. 

Ali o mom trudu ne postoji znanje, 

niti ima mjera što će tek da bude. 

Na otoku divljem nakazit ću lice 
(stid bilježi vrijenja pohote u duhu) 
da ga ne poznaju zvijeri niti ptice 
kad sa stabla budem nadao se kruhu. 


Bezimene oči u ruj lica pilje 
radoznalom pomnjom, i ta nema kraja: 
odbaciše griješni stanovnici špilje 
požudu za žene prošlog naraštaja. 


Ljepota je miris, od kog boli glava, 
vrela duga oko žigice u noći, 
opojnosti pića, od kojeg se spava; 
već se razlikuju ljepota i slava. 


A do pravde vodi sunovraćen rječnik 
i do čiste biti izbrušena prizma. 
Ljepota je vrlo ozloglašen liječnik 

i stvaranje svijeta usred kataklizma. 


Nisu prave misli na dohvatu ruke 
mrki psi stražari spavaju na pragu. 
Istin izraz spaja tražilačke muke. 
Nije željan div da upotrebi snagu. 


Pao je Danijel usred lavljih šapa. 


Pjan od vina pjesnik pravi se da drijema. 


On uz divlje svirke tihe oči sklapa 
i u mulju dima novu suzu sprema - 


osuđena ljubav ne zna anatema. 


Hrvatsko kolo, Zagreb, 1941. 

Ris, — 
KRUŽNA CESTA SREĆE 


Dijete sklapa svemir ured bistrih zjena: 
svjetska je ljepota tvorevina snova, 

nov je život šetnja budućnosnih sjena, 
u glavi su čežnje ispod svoga krova. 


Blažen čovjek spava dalek u planini. 

Pod suncem na zraku spavač sretno diše. 
Doziv rajske trublje ječi u tišini. 

U gaju se grana njihom slasti njiše. 


Što je radost naša? Nekoliko slika 
dozivanih maštom, bogaćenih duhom. 
Četa osunčanih raskošnih vidika 
primljenih i srcem i uhom i njuhom. 


Vječni, bosonogi, nemirni pastiri! 

Da sam samo pastir stada svojih težnja. 
Drago mi je sve, što polet usplahiri, 
što ubada nemir kretnje usred gležnja. 


Zamislimo noć i hod u mrkoj šumi, 

dok se zadovoljno k Neznanome hoda; 
kroz mrak pipa kamen, što ga pljusak umi, 
baršun mahovina rubom glasnih voda. 


Možda me još danas slijepac Mjesec vara. 
Možda dođe dar mi umora i truda. 

No svejedno volim dražesnog sljepara, 
što će bičem muke osvježit mi uda. 


Na svim lutanjima sporedne su građe. 
Zamamno je ono što se trajno mijenja. 
Od sna krajolika nema ništa slađe; 

On je prepun riječi, varnica i vrijenja 


Samostani, to su privremene stanke. 
Još nisu posljednja draga pustinjaka. 
Otoci divljine vabe nove stranke 

ispod drugih neba, laskom sanje maka. 


Spavao je netko čitav vijek u basni 

i kasnije ne će svezu da prepozna. 

I tako smo pali u taj svijet mi kasni, 
java nam je došla snohvatica grozna. 


U mom oku trepti zabliješteno čudo 
od preobražaja odbjeglih vremena. 

Te je sve nekako bez osi i ludo 
kao ruševina straha i bremena. 


Ogroman san oči u nedogled širi, 
koje ne gledaju no stvaraju zbilju. 
Iz njih radoznalost za novosti viri: 
blažen, tko je sebi dočarao Milju. 


Milju čudna svijeta, gdje i tlapnja živi. 
Prostor magle, svjetla, vasionu bajke. 
Blažen tko se piću tečnog vida divi 

i uhodi svemir u sočne okrajke. 


Tako na nas slazi divno obasjanje. 
Kucavica svijeta udara kroz žile. 
Pogled u svijet biva sveopsežno znanje. 
Nas su obuzele jučer više sile. 


Vidio sam prizor Taema Mandaru 
gavanskiji i od gizde Vel4squeza. 
Preplavljuje boja suhu zemlju staru; 
njoj kotači bježe izvan dužnih sveza. 


Sam se život jača sadržajem sanja. 
Opsjene u mozgu paučinu predu. 
Vješaju se mlade vile usred granja; 
oblaci za drugim vuku se u redu. 


Sanjar i za stolom putovanja pravi: 
može i na mjesec: i dalje od zvijezda. 
Nemoguće tek je doploviti Javi. 

Naša java, to je cvrkut, bezbroj gnijezda. 


Svijet se duša tako neprestano stvara, 
raste, te se širi, prolazi i mijenja, 

iz žarišta jednog više kolobara, 

te je za nas preprv dan Stvorenja. 


Možda je još glavno začuđenost naša, 
zadivljenost uslijed obmaničke moći, 
gdje je sitna zemlja neiscrpna paša 
od svih mašta, iskre vatara u noći. 


Put u se - van sebe, uvijek ista šetnja. 
Njom je svima dana iskupnička svota. 
Nemir usred mira, u mramoru kretnja, 
kružna cesta duše, taj je hod divota: 


Sreća, to je golem zaborav života. 

SVJETLO NA RUKAMA 


Možda su bili u starini, iz čađe, na časnoj slici, 
apostoli ljubavi ruku ogrebenih od trnja, 
bljedoliki i bijeli kao kreda isposnici, 

mučenici mesa ispod gnjusnih prnja; 


ne od rana bičem što su ih sebi zadali, 

no od kušnja i rana što ih strašan život zadao: 
tako čisti i ubogi, svi blagi što su stradali, 

kad je kao kamen na grudi bol opstanka padao. 


I patnje su stvorile nimbus i aureolu 

i zlatni par ruku oko napaćenih lica - 

ali su postali emblem siromašnih i, nalik simbolu, 
nosili su na rukama jarki plamen usred tmica. 


Takvo je bilo čudesno svjetlo velikih bolesnika, 
otvaralo je vidike bistre u zore na gori; 

i bilo je svijetlo živo poput plamenog krika, 
vatra same ranjene duše što u požaru gori. 


Ja sam patnjama odavno uzgojio u sebi sveca 
i na ludnicama raskršća hranio u sebi zdravlje; 
no sve, što u meni plače, sve, što u duši jeca, 
preobrazio u orgulje i trublje, u gizdu i slavlje. 


Pa ipak su žarki plamičci gorke histerije 

došli u oči, na čelo, na prepukli dlan i na vrške prsta. 
Zadivile su me odjednom vlastite misterije 

vatra iz srca, krijes na brdu, zvijezda patnje vrh vrsta. 


Bio sam upisan u korove koje ni sam ne slijedim, 
jer ja volim vodu na česmi, prostu zemlju i kamen - 
samo sam u snu zasjao među arkanđelima blijedim, 
do svakog nokta planuo visok je posvećen plamen. 


Ne poznam sebe, i čudim se transfiguraciji bića, 

ne razumijem kako sam gnjevan dospio u groznice svete. 
Samo sam putem tunela i rovova došao do otkrića: 

tako sam sitan i malen, u jezgru i srži tek - dijete. 


Is kruništa misli i s ruku uznesenih varnice lete. 


Hrvatska revija, 1940. 

FISHARMONIKA 


Slika moje duše nema kronike. 
Krajolik misli, to je zvuk harmonike. 
Šišmiš je u kraju ko mrena na očima. 
Gdje se sanja počinje? gdje se dočima? 
Zemlji rastu kose. Taj je mjesec kopija 
s neke razglednice stare, što me opija. 
Mi smo išli putem. Put je bio dug. 
Kasno opazismo da je taj put krug. 

Po danu mjesec na nas svoju slutnju sipa. 
Divlji kesten cvjeta i miriše lipa. 

U nama plamen skitni strasnika. 

Noć nam šalje ćuka, svoga glasnika. 

I sve noću biva puno svete strave. 
Šešir nam se diže sam vrh budne glave. 
Nas će obuzeti gorostasna šuma, 
izrasti će lišće čak i povrh uma. 

Je li usna zbori ili nebo svira? 
Gostiona uz put sjedište je mira. 
Istinskomu biću mi smo prešli među. 
Žarki pelud s cvijeta pao nam na vjeđu. 
Noćas će se jasno složiti zvonici: 
Aleluja, srećo ustaju bonici. 

Nama opet služe neumorne noge 

do nade na zemlji i svjetlosti mnoge. 
Tim krajem sutona što sanja o zori 
šiknuti će noćas blijedi reflektori. 
Kriknuti će ptice: gori šuma, gori. 

A kad mlaz svjetlosti pane povrh pjesme, 
probudit će lugom pozaspale česme 

i presahla vrela i umorne rijeke 

kojim vjetar nosi sve jeke daleke. 

Eto, zbori zemlja; eto šuma plače: 

kad krčma na drumu dočeka svirače. 

I ta svirka naše razgovore priječi, 

i ti sneni zvuci jesu naše riječi. 


Nužno, netko fali, kad nas pjesma smami. 
Gledamo se blijedi. Falimo mi sami. 


Hrvatska revija, 1936. 

Bika — 


GANUTLJIVE OPASKE 


Prerano sam se rodio za ravnodušnosti zemlje. 

S vijekom moje duše umrle su gatke. 

Našao sam istinu po svom srcu, a to je da su slatke 
i patnje, kad se u kutu doma drijemlje. 


Naučio sam se ljubiti stvari sitne i nevažne. 
I malenkost me o bitnom čaru uči. 

Ja cijenim čašu vode i pogačice ražne, 

a u dnu vode sna tek me oblak muči. 


Ja cijenim na zemlji dobru jednostavnost 

i nejasnoću, što je sunce od jasnoće. 

Moja rijeka teče strujom zaboravnost, 

daleko sam od kavge, tuče, zle riječi i sve zloće. 


Od mene počinje era, koja još ne poče. 

Biti daleko, to je moja bit, i sebe skriti 

u klupku borbe, mrtvac bez grobišne ploče, 
i bez potrebe, od milja, za se, na se suze liti. 


Ima pod mojom kožom predragog Narcisa, 
jer suviše je strastan naslijeđeni Adam. 

I moja usna slasni eter sisa, 

na crni usud nikad se ne jadam. 


Još ću na kraju voljeti vrline 

i pravi čovjek mene će da divi. 
Jer gade mi se pljuvačka i sline 

i shvaćam, kad se prijateljski živi. 


Prebolio sam strasti, pa i ljutu pizmu. 

Prekužio sam gnjev na vjerolomstvo. 
Prostosrdno se čudim vandalizmu. 

Ja bivam mlađi. Svijete, ja sam tvoje potomstvo! 


Novi behar, Sarajevo, 1934. 


Hrvatska kničevnost na CD - ROM - u 
g 76 


Tin Ujević: Izabrane pjesme 


RIĐOKOSI MESIJE 


Ne rasklapaju se dveri duše kao cvijeće zorom. 
Valja tući zvekirom. Buditi spavača: 

Zlatni most nad ponorom je pod morom 

riječi i ćutilnih uspomena, u strahu rasparača; 


ima nešto što je od dubokoga dublje. 

U majdanima oceanskih korita se skriva 
vijest istinita kao rujna sadržina trublje, 
zvuk uzvišeni kao pravi plamen zublje, 
pravda naša živa, kao luda živa. 


Ne znamo, je li bilo ili nije, ali stoji. 

Bilo djelom mašte, ili uspomenskim tijestom, 
ili objavljenjem, stoji. Iz kakvih dubina, iz kojih 
virova vedrine plavo mlijeko doji? 

Ne znamo, je li bilo ili nije. Ali vlada mjestom 


krunastih tvrđa svijesti i zubom bastijona. 
Ne ponavlja tajnu ključa ni planinskoj jeci. 
Duboko je trokut plemenita zvona 

onih, što su, pokraj grijeha, opet sveci. 


Zaklopi kapke, i poreci zemlju; 

i da ničeg nije bilo od stvorenja pjesme, 
ali zvuci duha u samoći bića drijemlju 
izlivajući bujnost u romorne česme. 


I 


Možda je bilo, i nije, a možda i sada traje; 
kako tko gleda, kako tko vidi stvari. 

(Da li vrh prebijelih glava aureola sjaje? 
da li su patnici svijeta najveći gospodari?) 


Njih snivaju takve, na izmacima sati, 
u čoporima noćnim, kao krijumčare: 

delije srca, promiču kao tati 

sa drumova, i nose u grad relikvijare. 

Njih snivaju takve, s riđim vlasima, 
zjenama od preliva neba u sutonima, 
uspravljene u noćnim strastima, 
popunjene mukom i okrijepom Azima, 
i pogledom uvrnutim očnim utonima. 


Žilavi, mršavi, po kosti nalik na Vandale, 
objesiše ruke zdane za pokrete pred hrpom. 
Vuku sokacima rasputane sandale 

i trijebe gamad što mili zanemarom krpom. 


Zjene, što su upijale krijes opala i smaragda, 

u eteru i prekogroblju, noćni dijamant, bliješte, 
i kreću preko, gdje živi miris Svagda, 

i milost Duha što nije poklon za vješte. 


Valjda su sjali s kamila i sa čudnih onagra 
na raskršćima podno šumskih čistina. 
Svijet se pitao: "Otkud šarolika bagra 

što vrvi iz grmlja, kao iz gnjile glistina?" 


Tko zna otkuda iz šira, ljudska braća šakala i vepra, 

bita daždom i suncem spržena od tjemena do tabana, 
hranjena skakavcima, saćem i korijenjem gorskih strana, 
dolaze od Žutog Mora, Ganga, Jordana i Dnjepra, 

preko stepa i pusta. Ne da u uglu gnijezdo sviju. 

Nego da noće pod zvijezdom i da nomadski sniju 

mraze što biju, sunca što ozeble griju, 

ili da, dok drugi spavaju, oni, moleći, Bdiju. 


II 


I, dok donijetu kornjaču glade rastalasanom bradom, 
s divljim plamom u oku kao s krijesom svrh gora, 
pred jutarnjim svjedokom kaskadom 

utišava se žamor svjetovnoga fora. 


Kako bi motrili glumce ili pelivane 

ili rapsode na dasci sajmišnoga trga, 

pribiru se da čuju, radoznalo, izabrane 
oduške duha što, nemiran, u družbi se batrga. 


Dok jedan, bosonog, ustaje kao bat u zvonu, jezik sve braće, 
proročki osovljen od peta do vrha vrele kičme: 

"Došli smo iz srca čudesnog svijeta, praće 

nemirnog piljka misli što tuče u stakla i tišme." 

"Došli smo kao izraz zemljopisne čežnje 
što žudi uvis, prkos pritisku atmosfera. 
Kao pitanje: s vjerom u prirodu, ili bez nje? 
Izvještili smo, ojačali gležnje 

gipkošću istočne bajadere." 


"Vi ne znate, prije no što smo sišli na tarac, 

da su nam pseta lizala rane 

- glađena našom rukom i komadom mrsne hrane - 
da nam je leđa žigosao Cćcć i dugi komarac." 


Pred nas su sišli lavovi i tigri 

i hijene u amfiteatru; naše Dvije, vjesnice 
magije i pobjedonosne obrane u igri, 

sasuše im u oči zlatne kiše i slijepe krijesnice." 


"Mi smo uglazbili prsa granitskim odlomkom hridi, 
ponizili smo glave pepelištem iz peći. 

Prohodali smo gaje gdje logore Druidi, 

zaplijenili smo trag krvi rumeneći." 


"Prevalili smo ceste k Amo, poklisari 
ljubavi što s prosjacima polovimo kabanice: 
u sirotinji se srž božanstva žari, 

poštujte ju! za trake zvijezde Danice." 


Proučili smo tajna svojstva mandragore, 
zodijake, kamen mudraca i lapis lazuli. 

Istovare i utovare, i saslušali žagore, 

lučkih svjetina, i otkrili gdje se sklanja Raizuli." 


Mi smo dakle, pjesnici - dalekih pejzaža, 

širokih horizonata iza kamena i pijeska, 

zemalja s paomama i divljim smokvama, i oaza, 

i rijeka zlata, petroleja, ugljenokopa, zemalja ljeska 
dijamanata i briljanata, svih dragulja." 


"Mi smo putnici od hridi i jezera, 

i obronaka loze i maslinika ulja, 

i cedra i ebana, bambusa, predjela kolibra i paunovih pera; 
od tkanina i ruda i čudesnih pomada. 

Nasade riže, brazde cinama, kave i vanilije 

pretapkali smo u lovu suhe špilje; 

mi smo danas prijetnja zemlje na rubovima Grada." 


(Stane i nakašlje se i obrisa znojno čelo.) 


"Ja kličem punim dahom, i zborim oštrim zubom. 
Dar bi morao biti veći za orijaško djelo, 
pravorijek protiv svijeta oglašen bubnjem i trubom." 

"Mi smo došli, feniksi u lješu, 

vrači bolesnika, frulom krotitelji zmija, 
izgonitelji vraga, žreci što posljednji plešu, 
s posudom balzama, i loncem čarolija, 


da nas čuju trula djeca, predrasuda: 
pokajte se! Povodanj je blizu, 

i svaka pedepsa za učin lakomstva i bluda. 
Kajte se, u bodnu kostrijet i u crnu rizu." 


"Mišljaste li možda, dok ja silom mučim, 
zaustavit' žuto otjecanje rijeka? 

Za odmazdu oholima, ja vas na smrt učim 
unutrašnjoj vrijednosti čovjeka." 


"Ti si ukaljao gnjate, Babilone, 

krvlju mučenika i smrću proroka. 

I izvjesio na svilene gonfalone 

zlatno Tele, žig i znak svih mana i poroka." 


"Surov prema slabom, a gord na imetak, 
u isposničko meso ukivao si čavle. 

S osmijehom si iščupao plavi cvijetak 
što vida bolesnike i izgoni đavle." 


"Vijenče Tira i Sidona, nije da te plašim 
neminovnim usudom Kartage! 

No, griješan i uprljan pred moćnim kumirom našim, 
zalud ćeš prsten i grivnu baciti usred vage." 


"Već i brda klamiću, i planine se tresu. 
Klisure pucaju, i mora nisu glatka. 
Obratite se, u duši! Pokajte se u mesu! 

Da ne bi postala gorki pelin datulja slatka." 


"Budimo kao mravi u gradnji mravinjaka, 

u ponor već se obara svemiru kupola od kristala. 

Da nema višeg i nižeg, da nema slaba i jaka, 

no da smo ravnopravni gosti na piru pod svjetiljkom Ideala." 


"Ima li što prodirnije, srebrenije od zvona, 

kada se povrh krajolika u rjeđi uzduh klati? 

To je duh, riješen svih spona (javljam vam sa amfona) 
kada se s duhom svijeta i s duhom ljubavi brati." 


"Ljubav je sve. 
Biti će mir. 
Ljubav zre 
Cvjeta šir." 

"Pod svjećnjacima bit će pir." 


Progonitelju smo rekli: Jošte muka! 

Da bi gladijator uživao svoje; 

ali, kad doznadu: da u grudi ranjena ljubav kuka, 

onda tek od nas strepe. Od ljubavi. Od svoje Nade se boje." 


"Ljubite Milosrđe sa srcem širokim. 

Ranjeni smo znali opraštati: jošte biča. 

O ljubavi! o milosti! Tim ustreperenim dubokim 
košem prsi oprosnička duša vas veliča!" 


"Hoće li proročki ognji da očiste zemljinu baru, 

- makar ognji iz tikve i iz kožuha luta -, 

Ili ćemo, svagda, ljudsku izmetinu staru 

gledati, pred božjim sedefnim pragom, na kraju posljednjeg puta?" 


"Hoćemo li uvijek, na dogledu voda i zraka, 
ostati razbacano krdo, staro ljudsko smeće? 
Ili ćemo, krvavom točkom u srcu svile barjaka, 
uspeti se u Veće?" 


IV 


Ljudi su ga slušali kao romon kiše, 
koja jednolično otkucava u žlijebu: 
tako se histrijon i pelivan siše, 
kada egleniše o hljebu i o nebu. 


Više ih je gledalo tustoga Budhu, i mrtvaca 
fakira, i samostane, i vilinsku almeju; 

i posljednji tračak što ga, zlato nad plavim, baca 
sunce na Aja-Sofiju i Ejubmošeju. 


Bilo je plača i smijeha, i mrmljanja i pljeska. 
Na pladnje im je pala hrpa srebra i bakra, 

dok se iz pobožne vreve ne uzvinu glava reska, 
sa usnom vrutka, sa stasom Odoakra. 


"Ne govorim za druge, no za jasnoću svog znanja. 
Starac sam, pun iskustva, i više ćelav no sijedi; 
proputovao sam postanke i umiranja, 

i, pred kraj života, pitam se, i vas: što vrijedi?" 


"Više sam prevrata sunca doživio u bunaru, 
mnogo sam obrata mjeseca trunuo, živ, u grobu; 

ja sam duhovnu pričest dijelio legionaru, 
i riječi spasa i utjehe malodobnom i robu." 


"Ja vidjeh ljude razne kože, žute, tmaste, zagasite, 
crvene i bijele pasmine, tetovirane često, 

poznam kazala lubanja i nosova, skrite 

crteže na tijelu i žig udaren na tajno mjesto. 


Čuh jezike prašuma i gužvu na trgovima, 

uz palubu krcatu jantarom i ambrama, i matroze 
sa svih žala svijeta. Bih robijama svima 

glasnik oproštenja i pelud s Nebuloze." 


"Darivah siromaška, i u udovičke tignje 
prevrnuh vrhanj maslosti i svježu dobrost lignje; 
u meni puče žuč, i baratao sam bičem: 

zvonar jutara, ja s ranim pijetlom kličem." 


"Ja vjerovah u čuda, u čuda od slobode. 

U čuda od ljepote. I što sad dobih za to? 

Ne tužim se, što srčem iz školjke dlana vode 
i što ne pohranih u sanduke žeženo zlato." 


Ali u ovo ću da uprem: Čovječe, budi sam, 
promatraj nebesa raskrivena bez sjenke, 
budi čelenka s repa kometa Enke, 

muški pazi na snagu, nevino na svoj sram." 


Ništa završeno ne bilježi neizmjerno. 

Drevni tumač snova, iscrpih rad, razum, srce i vjeru. 

Pun predmetnosti, sada bespomoćan, kažem smjerno: 

možda ni naš Duh ne zahvaća u srce skrajnju, beskonačnu sferu." 


"Tu je, na kraju, očaj života i saznanja. 

Isvi oni, najbolji i najčišći, što inače kažu, 

i znadu tajne ključeve i vrtloge postanja, 
možda, s ljiljanskom grudi, i vrlo časno, lažu." 


"Djeca što pokazuju prstom gubu i naše zjapeće rane 
i viču: Ćelo! Ćelo! podno tvrdih čadora, 

odbjeguju u nama, teške šape, medvjede izaslane 

i više vole, sitna, pod zub sladora." 


"Dobrotvori smo čeda, darovatelji banane. 

Ali istina? istina nije napitak od koromača, 

ni pelin, ni ocat: ona je mrža od najteže hrane, 
istina je od plača i škrguta, siječe gore od mača." 

"Tko da sebi laska da je Istinu imao u njenom duplju? 
tko umišlja da je usta, do smrti zvijezda, reći mogu? 
Ja sam radi nje isprebijao ovu lubanju šuplju 

i ubod drača nosim usred prohodanih mi nogu." 


"Svi što groševe štede, svi sabijači plasta 
meni su krali sijeno i moje kraljevske prnje. 
Proučih laž idolatra i laži ikonoklasta, 

no sve je moje, napokon, iskreno krnje, 
krnje, 

(samo što žeže trnje)." 


Ja sam snatrio zoru, kada će preko brana 
ovo more iz mene, golema alemna rijeka 
kroz orijaški proboj svojih strana 
istočiti se na pampe, bez lijeka. " 


"No bijah samo taj, što sipa u mrak rakete 

ili, najviše, što glogom probada, brz, vampire. 
Čeljad tu poštuje samo hir i pustolovne vatromete 
ili zvuke skitalačke Lire." 


"Ja sam rasuo ono, što razboriti štede, 
dok ne vide i sami da dim i paučinu love. 
Žrtvovao sam i paroplove i zrakoplove 
ne dostignuvši rt kopna Zemlje Nove." 


"Sagriješio sam, što sam iskao svojom glavom. 
Kriv sam, što sam prvi u svojoj silini. 

Jer i Melkizedek plaši narode ognjenom lavom, 
kao svaki žrec i vrač koji, u zanosu, slini." 


"Kuda brazdimo, plug se o stijenu kida; 

ćelavo tjeme i rutave prsi ispaštaju svećenici. 

Strah od budućnosti! nitko da kaže, što u čovjeku rida, 
jer sin zemlje Ljubav i Uzdanje, svoje, grli samo u tmici." 


"Zemlju zastrašuju strepnje od svake klice slova. 

Ako bih predviđao u svakoj ljubici po jedan alem, 

u svakoj kolibici za svemir stotinu blagoslova, 

puk misli da će razvezan pakao biti taj mladi Jeruzalem." 


"Nerazumljeni preteče! Među sobom u sporu! 

Svaki svoje, uvijek razno, često slično, nikad baš moje! 
Ako nas večernji gosti, za stolom, spominju u razgovoru, 
bit će da nas sa stravom u novosti nakazne hore broje." 

"Pa da smo kvasac stoljeća, ustrajmo bez priče i bez žene! 
Bez žene što u četvrti hašiša vuče raskošne nošnje 

i, u skladu s pisanom tkaninom, pravi bijele okrugle zjene 
od strasti da crnu žetvu strasti, uokrug požnje." 


"Samo je žena na me bacila veliku psovku 
kada, plovac u drage spasa, kađen i slavljen, 
više no željah, za moju blistavu slovku 

u čeljusti vlažnih podruma bih strmoglavljen." 


"I ti, putniče, što čekaš od družice Eve 
spasenje mesa i umne pjenaste šedrvane, 
kad si već otpjevao derti hvalospjeve, 
pohrani tu dragocjenu škudu u moždane." 


V 


Zašaptaše žamori: "Nije vrijedan kruha i soli - 
podjetinjali starac - Ne vjeruje tko sumnja - 
Unosi kavgu -" (Jedan): "Boga se ne voli!" 
(Drugi): "Boga se voli!" 

(Svi): "Boga se moli." (Jedni): "Boga se misli." 
(Drugi): "Bog nije djelo umlja!" 

Ali on vraća: "Da li Duh nosi ime? Kakvu sliku? 
Pred skorim odrom, ja, unosim raspre? 

Čitam li bukvice možda po cjeniku? 

Na sveštene pladnje sabirah li jaspre?" 


"Možda ste bauk samo za nejačad kod špareta. 

U najdubljem miru, ja bih do kljovana i do tuljana, 
ili da vidim kazuare i jaguare svijeta, 

kad bi mi preostalo još petlje i koji mjesec dana." 


Utažio se žamor. Kad su za siniju dugu 

monasi i asketi sjeli, da pastirski jedu, 

oni su mijenjali misli, jedan do drugog, u krugu, 
a mučaljivoga Starca posadili su u srijedu. 


VI 


Kad je u drugo predvečerje povorka skrušena 
odstupala, ne natrag, no pod druge nebosklone, 
zastajkivao je, uzdaha dugo gušena, 

Starac od riječi jetkih kao sok citrone. 

Zadnji, pognute glave, žvatao je u sebi: 

"Možda su obmane potrebne, od drugih obmana 
bolje, a obmanama riječi kao ruho. 

Stradah mnogo. San se ne će ispuniti: smrt je blizu. 
Ali što me snebi, 

to je da sam najviše uživao kad me život prebi. 
Zelena ravnica pogiba. Evo već je sve suho." 


"Ako i vidjeh krcate kovčege svadbenih darova i ćemere 
pretile od karata dragulja, i izloge zlatara sjajne i rumene, 
i jedrenjače od više debala jarbola: 

to vrijedi samo za čelične čemere 

i ružoprste čežnje što su sjezdile u mene." 


"Jer je dakle lanterna magica iznutra, 

pustimo blagima da sanjaju; ne budimo spavača. 
Mudrost nosi prozračne kolobare od plača. 

I ne pitajmo gdje je Meta, sutra. 

U Vječnost slazim ogrnut sred mrka i zlatna ogrtača." 


"A za sve druge, kada pod samun diskos grane, 
otkrit će strašilo žutoga jutra, 


otkriti će izbijeljenu kosturnicu mrtve karavane!" 


Vijenac, Zagreb, 1926. 

DOZRIJEVANJE LJEPOTE 


Javila se rano, poslije jedne zore, 

s pozivom, da djeca obustave suzu, 
i s molbom da oci svrše razgovore. 
I bilo je sporno: kako krstit Muzu? 


Javila se kada kosa mijenja boju, 

i kada u tijelu skrućuju se kosti. 

U čas, kada miris prožima svu hvoju, 
smiješila se s praga bez goropadnosti. 


Ali dugo nisu trpjeli joj ime. 

Kao šaka praha, zlatni trak u zraku, 
bezgranični trepet vladala je svime 
i zgažena bila na svakom koraku. 


Njeno mlado meso, sedef Nejasnoće, 
duša amalgame, biser što se cakli, 
dvostruko je cvalo, kao stidno voće, 
dvostruko je sjalo, i nisu ga takli. 


Jednog dana preliv otiđe po svijetu 
da bere značenja teška kao breme. 
S tim je došla nježna Ljepota svom dlijetu, 
ko pečat se na nju urezalo vrijeme. 


Nekada bez vijeka, kasno istom mlada 
prešla je u kristal, sad već crta čista. 
Nije dala, da je poznaju sred grada 
govoreći rulji: Nisam Ona Ista. 


Imala je pravo. Bila je čeznuće, 

san 0 zori, vjetar, bijes što steže gušu. 
Samo s putovanjem stekla je pregnuće, 
godinama zrijenja dobila je dušu. 


Ovako se pjesma rodila dva puta. 
I dva razna bića ne treba da miješa. 
Veliko iskustvo nosi s prahom puta, 


no s težine sreće sad nju nije preša. 


Hrvatsko kolo, 1939. 

ŠUMOVI U KUTIJI ZA MIŠLJENJE 


Tegotna jutra potmulih udaraca 

čekićem usred središta variva doživljava 

Olovne zore tmastih otrova u visini, 

pamici dušina plina i kositrova dima, 

osviti bez obećanja s pritiskom znoja na koži, 

o ja vas znadem, mnogo vagona malaksanja, 

zaborav premrle svijesti s prevratom stolica i fotelja. 


Jutra kao magle! Crna jutra! Jutra u isparivanju smrtonosna. 
Jutra! O jutra! Nejutra! Jutra bez sutrašnjice! 

S jedovima žive i boje rasplinuća. 

Kisele ure! mlake! mrske! jetke! i bez jasnoće. 


Jutra u otklonu ljubavi. Jutra boema i prostitutka! 
S pokrovom mrtvačkog sanduka na jabučici! 
Nedraga jutra, od sitosti i od klonuća, 

dosadna, i bezbojna, i puna svih pometnja! 


Vi niste doletjela na kreljutima himera. 

Nisu vas dovezla kola Mitosa i Fantazusa. 

Jutra grešnika! O pepelnička jutra udovičkih duša. 
Jutra od ugasnuća svjetlosti i zadnjih fijakera tromih, 
Jutra prežvakavanja živčanih nadražaja noći, 
Truljenja i raspadanja i tjelesne crvotoči, 

Jutra svrabeža i stida 

Osjetljivosti prezasićena prašinom. 


I 


U lubanji bezbrojna zvonjava odlupuje u sljepočice 
Zvonovi! stotine zvona! Brektavih, naričućih, 
Pogrebnih, luđačkih zvona frenetičnih, 

O jutra zvonova požara bez pobjede! 


Zvona na uzbunu pokojne gospođe Duše, 
Potmula zvona odjeka izgubljenih, 

Zvona bez nade, očajna zvona u magluštine, 
Zvona na sive krajolike sahara unutrašnjih. 
Zvona od tramvaja iskara bespredmetnih, 
Zvona sa bicikla, zvona od malih zvonika, 
Ogromna zvona gorećih kolokola; 

Zvona od zvuka i zveka, zvona od nostalgije, 
Zvona od agonije, zvona od spleena i mašte, 
Orkestra izgrizajućih nejasnoća; 

Zvona sindžira s robije, sirene u tvornicama, 
klaksoni s taksija, grčevi, jecaji, trzaji, grcaji prestravljenja. 


Zvona bez ljubavi od očaja zvona 

Što samo zvone i plaču, zvona od tragike žica, 
Pištaji. Umor i sumor. Vrtoglavosti kroz kovitlac 
Zvona od pogreba zvona. 


O, ja vas čujem - stotine telefona 

S Marsa, Urana, Saturna, i bogzna jošte odkuda. 
O ja vas čujem -i stotine gramofona 

S odjekom riječi, bez smisla, halucinacije bez predaha sveza, 
Čovjeka majmuna i papige i ludog kakadua; 

O ja vas čujem, udari češljugara, 

Kreštanja svraka povrh noćenja u šikarama, 

O ja vas čujem "spit-ot" i "kra-kra". 

Široka mumljanja direka pod okovanim morem; 
Škripanje jarbola, strojeva, vitala, kolotura, 

I zapovjedi kapetana, mucanja matroza 

Razlita žagorenja gomila nad mogilom pojedinca 


Šumovi, slapovi, praska bez ritma, odjeci isprekidani, 
Prepukla škripanja lanaca, cviljenje užeta i konopaca. 

Mračni glasovi prirode. Jeka od same šutnje. 

Vas, orijaška talasanja ciklona na uzbibanim pučinama 
Pjesme iz nedogleda, odjeci mandolina 

Pa onda ritam od skorupa svih kretanja, glasova, šuma: 

Ritam pod palicom širokom neznanog razbarušenog dirigenta. 


Mlazovi veska. Gejziri prepada uha. Šikanja distonacija. Vrcanja iskara sluha. 
Ludila prostranih lučkih šetanja pred gromornom slobodom mora za igalima. 


O ja vas slušam, vrćenje aeroplana 

sunovraćenih nad paničke nedođije u prostorima. 
Zalete krila, vijke i šarafe i računsku muzu motora, 
Visoko u ushitima povrh izvora šarenila. 

Slušam mora i propete katarke i zastave uzlepršale; 
Mucanja, ridanja, pijanstva, prkose, gordosti, podizanja. 
Izvore, odjeke, širenja, vizije, prekoračenja u snove, 

Od prirode i od čovjeka, od algebre i od kova, 

Ljepote, lutanja, vragolije, pelivanstva i majstorije. 


Pa onda čujem opet - vrela i vodoskoke, 

Rijeke brzice, slapove, bukove, kiše; 

Slušam šume i gajeve, vjetar i ridanje slanih voda, 

Disanje kroz vasionu, pipce grla svemira; 

Ispuštanja glasova iz njedara odriješenih spavajuće tjelesine. 


Dušu pokreta, odrone od središta svijeta, 
Jezgra oluje i poplave i dalekih zemljotresa, 

Svu muziku, što je od iskona, orljava bez partiture. 
Cujem korove sviju sfera, a možda još dalje i teže. 
I kerubine i serafine i trone i gospodstva. 


II 


Sve vibracije, sva treperenja, sva svjetlucanja. Sva svjetlomrcanja. Sve 
fosforescencije. Opalizacije i irizacije 

Sve se rađa u šumu, 

Sve pogiba u zvuku, 

I svjetlost. I pokret. I energija sama. 


IV 


Zvonovi. Zvonovi. Čekići. Srpovi smisla. 

Ritmike iz vedrine. Haosi zaglušenja. 

(Koliko jutara, ostah, posljednji u kavani, 

Zamišljen za posljednjim drugom, boemom ili ciganinom, 

Sam, bez marijaša, s mnogo alkohola na mozgu i mraka na svijesti, 
I meni, ne mene, no druga; kroz rakiju bilo je žao!) 


U meni se sve kotrlja. U meni se pokoleba 

I svijest i savjest i ravnodušno praznovjerje; 

Padam nauznačke, jer se kroza me toči; 

Na mene se šum stropoštava. Na me se Diskos strovaljuje. 
U meni zvoni, na meni zvoni. Oko mene 

zvoni. Vrhu mene, zvoni 

zvoni, zvoni. 


Ja zvonim. Ja zvonim! 
Zvona. Zvonici. Munjare: ja zvonim, 
Ja zvonim. 


V 


I livam zvono. 

I livam zvonike. 

Ilivam zvonare. 

I zvonim i ne znam zašto. 

I potežem, a ne znam koji konopac; 
Zvona svemira, ja zvonim s vama; 
Zvonari svemira, uže me povlači u vis. 

VI 


I onda, zvona i zvona: zvona od čaša i flaša, 
Ne samo od srebra i mjedi, no zvona od kristala. 
Zvona, jedanput, Nježnosti: o kao mala suza. 


Zvona od nevinosti i od pokajanja, od milosti i od obasjanja. 


Zvona od duše, zvona za cvijeće i za razliku svjetlosti, 
Zvona od dobrote srca i zvona za svaku ljubav. 


Zvona od sakritih blaga 
Razdragane polusvijesti - 
Sirota, voljena zvona. 


VII 


Jutra groznica i mora i grobišne ploče haranja grijeha; 
U grobu se probudio mrtvac i ustaje da lupa: 
Mokru krpu na moje čelo: 

Osvećuje se krv u žilama, poskakuje, 

Glavinja i lupa, 

Tuče zvekirom na dveri, jer ona hita 

Nadvor. 

Zvonjavo, zvonjavo, bolesti, 

Pobuno ludnice iznutra: 

Pare svih tropičkih mora, magle svih krvavih rijeka 
Ispuštaju dim kroz moju glavu, 

Ja sam cijev vrućice zemlje, 

A ja sam bez preduška: jutros će 

Kotlovi pući. 


Škriplju kosti u meni, zglobovi i zglavci, 

Ustaje stari mahnitac: željeznu košulju razdire. 
Puca, puca u peći, 

Ključa, ključa u kotlu, 

Plamen mojih bubrega izbljeskuje 

Crvenkaste svjetlosti, 

Moje uzglavlje gori, a nad rijetkom kosom 

breme svemirskih meteža zvoni i odjekuje zvonko. 


Orkan, Zagreb, 1926. 

NEUVRŠTENO U PJESNIKOVE ZBIRKE 


SUTRUSNI TRAMVAJI 


Moji me tramvaji voze u beskonačnost. 
Jednim naporom peta skočit ću u božanstvo. 
Kroz obruč nužda ravno vrcam u vječnost 

i, s prezirom cipela skačući, usput kličem: 
Zemljo, hasta luego! 


Dugo drndaju kola koja mene voze, 


a likovi mojih saputnika pretvaraju se u tajne maske, 


putovanje biva dugo i dugo, 
a moje rane gube svijest i srce sjećanje 


Zamak na Zapadu! - Varke bengalskih vatara, 
žene koje muči ljubav i najteže strasti, 

glas Aksela i Fausta, sumpor Mefistofela; 
lomače ploti i teške udare zločinstava, 
grobare u Welsu i kopače u Šanblu, 

i avione nad Helsing&rom, 

sve, sve sluša me kroz drndanje kolesa: 
proživljujem patnju karijatida 

i maštovito lutanje Site iz Ramayane. 

Priviđa se glatki profil Musageta, 

i život sa himničkim bilom orfičkih ritama, 
gaženje cvijeća uz kvašenje suzama. 

O ljudi, koliko sam ukrao vaših riječi! 

Meni je žao 

duboke muzike Wagnera i bure Beethovena 
što mi služe za moju žarku pratnju. 

Ja imam dvorac u Španiji i do Jalte Potemkina, 
primam depeše sa Marsa i najdaljih sazviježđa, 
na svodu neba čitam horoskope, 

imam tajne ortake u kolu svetih učitelja, 
prosjak, a gospodar neba i zemlje i pakla. 
Bodisatve i mahatme nude mi vrela mudrosti, 
žene za me iznose svoje najljepše halje 

i posipaju se draguljima, - 

fakiri izvode vježbe kao čili gimnaste, 

askete poste za moje grijehe; 

a ja sam mračan i nepoznat 

kao talas mora slomljen do Orkada 

na nekim fingalskim spiljama. 

Moji tramvaji ravno u beskonačnost jure, 

u meni se biju Kosova krvava, 

u krug se tope sve muzike sure, 

bliješti oreol povrh trudnih glava, 

i začuđeno brinu se figure 

sfinga mojih suputnika: "Je li to san ili java?" 

U meni se budi zvuk zgaženih prava. 

oslobođeni Zakon novih Java. 

Ja sam napokon stao na glavu zmiji i slomio sindžire. 


No kraj svih slova i otrovnih svijesti 
ja volim majsku dušu blagovijesti 

i srce žene sa nevinim tijelom: 

da uzme teški dopis usred ruku 

i da nas plače u jednome kutu, 

da nas prorida do rika moždine. 


Tramvaji, tramvaji, tramvaji 

po dosadnoj kiši i magli, 

dok se meni u Benares nagli; 

tramvaji, tramvaji, tramvaji 

mamni kao šampanjska pjena, 

14, 107, 35, 84, 23; 

tramvaji, tramvaji, tramvaji 

7,12, 110, 19, 81; 

tramvaji, tramvaji, tramvaji 

- pletite se u oblake, opijumi crnih sanja! - 
U Zagrebu i u Beogradu, 

u Minchenu, u Beču, Pešti, Versaillesu i Londonu; 
tramvaji, tramvaji, tramvaji; 

i jošte drugo: omnibusi, autobusi, kola, 
kočije, fijakeri, metropoliteni, undergroundi, 
male šumske željeznice i uspinjače, 

liftovi i automobili; 

tramvaji, tramvaji, tramvaji 

šašavi i oslobodilački 

u vijeku bune i rada: 

oni su ponekad zgazili poneko tijelo, 

na njih je rijetko pala neka bomba 
paklenskoga romba. 


Tramvaji, moji tramvaji. 

No danas, kako sve dobro biva, 
ja slutim da ova prisutna Vika 
(mondenka? švelja? il kino-diva) 
bez rđavih misli mene dira: 

ja slutim u njoj zvuk klavira 

i znam da me samo zato dira 
što srodnu notu u njoj svira 

krv uzmućena kao slatko vino, 
ofelijski glivaji. 

Tramvaji, tramvaji novih doba 
poremećenih Evropa: 

u njima miris tankih roba 

i uspomena toplih soba, 

brzi, i pjani, i bez zloba; 
tramvaji u život i smrt, nadu i zaborav, 
sadašnjost i budućnost, 
zanosni, sutrusni, 

tram - tram - tram - tram - 

vaji - vaji - 

tramvaji. 


Misao, Beograd, 1921. 

DUŠA U PRAŠINI 


Vise mrtva zvona u snu od kamena. 

Sve riječi prekratke, sve misli pretijesne. 
Povijest praznih slova steže, čelični obruč. 
Savjest od dinamita. Plam svemira. 

Pod mostovima teku, teku rijeke 
kotrljajući pepeo uspomena. 


Proživio nenadano 

teži kamen nego bih nosio na leđima. 
Kao ronac zaronio u ponore mora, 
usud biva beskonačan, 

breme se odvaljuje sa ramena. 

Ljudi hrle, krute lutke sa maskama, 
samo su tramvaji živi. 


Ne obrazujemo oblik, 

domovi obljepljuju i potčinjuju prostore. 

Svi su živci i ganglije kao nepropjevani klavir. 

Iščupana su crijeva iz utrobe. 

Stogodišta moga drijemeža tovare me ugljenom i okaminama, 
pada troskost iz prašume 

u najdublji rudokop. 

Bolest se bilježi na hartiji 

dok, tamo dolje, između Prološca i Imotskoga, na buri 

sviraju telegrafske žice na vjetru u protegama. 


Kavana snošljiva kao udobna fotelja. 
Ko će izvući rude iz mene. 

Zlatne i srebrne žice? 

Bolest, poezija puna proze 

i nervoze - 

vasiona strepi od straha 

jedan stepen niže od sebe 

i žuti u duhu. 


Nema nikakvih stvari, 

nego talasa i sjenka 

povrh kojih pada prašina 

treperenjem prolaznih vremena. 

Moždani indigo u ljubičasto Oproštenje 

struji: 

Svakoga me jutra na ulici susreće jedna kokota. 


Klečim na koljenima pred veličanstvom zemlje, 
te jezikom i usnama ližem blato i prašinu 
izmrvljenoga, razdrobljenoga duha. 


Novosti, Zagreb, 1926. 

Kozmokratija gledana kroz prozore kočije. 
Rijeka Krka i brdo Okić. 

Iz likorna u muzivne motore 

(u duru i u molu) 

dad i gaga. Hoću da jedem sipa, 

Solfe i elfe, alfo moga duha! Diskonto moga mozga: 
Tabaci, za Abelare abaci! 

Mofalde, u kolosalne Alde. 

Korundi. I Vinaver u bundi. 

Umrijet ćemo, kažu, s ovim vremenom, 

ali ja živim u budućnosti, 

i vozam se sa Sinišom T. kroz Beograd. 
Tehnika, mnemotehnika, pirotehnika, 
birotehnika, zubotehnika, svuda Tehnika. 
Ludnico, najveća kućo, moja kućo: 

(ici urlare a perdifiato). 

Koriolan, Mirko Korolija? Je li moguće? 
Abecedar, adresar, Boten, Gotha, rječnik, kalendar, 
agenda, kompas, Krsto Moravac, gospodo! 
Kapsule su kap Sule! A točak je kotač, 

i tub je but (vidite kod Vuka). 

Samo nemojte brojku čitati naopako. 

Trupe, ekipaža! I one lijepe riječi što ih nema 
u ljubavnom listaru. 


Abderite, Abderićani! 

Likvidi, solidi, fluidi, gasovi! 

Za ljubav ylang-ylanga 

ja ponovno pjevam svim Nosovima svijeta, 
jer oni imaju najviše srca i duše, 

barem prije nego stignu u Bukurešt. 


Abdomen, nomen, omen: 

banalno, vulgarno, trivijalno, cose fitte e rifficte! 
Poezijo likera! fotograf, fonograf! 

Bar gipsy! Gipsovi u Louvru! 

O Abele, Abele u ovome Babele! 
Zarobabele! Pjevajmo gloriju 

čak i Faleni. 

Avemarije, Angelusi, agapi, Aberdeen! 
Historija traži biografske podatke 

za Brockhausa i veliku Enciklopediju: 
požurimo se, gavote! 

Pet godina poslije moje smrti 

nema subjekta bez objekta 

ni objekta bez subjekta. 

Telegrafiste na telefonu, krive asocijacije! 
Atentati! Dolje atentati! 

(Futuristički predikat leprša na avionu.) 
Duh u kubusu, 

šrapneli novih vizija, intuicija 

i futuricija. 

Konac Suvereniteta: 

danas je odviše ovjenčanih pjesničkih glava. 
Ogromna katastrofa mi prijeti uslijed pometene glave: 
Moskva će da padne na me, sa Ministarstvom Pravde. 
Delirij! O da sam barem Abesinac, 

ovako samo u Trećoj Međunarotki 

biljeti aller-retour na Mjesec! 

Signali sa Kumovske Slame 

prijete apostazije od Pravde i Pravice, 

i herezi dokonica. 

Religije, ireligije, imaginarne bolesti; 
Genova se približava: 

pali anđeli nad pale ruže. 

Poezija rječnika! 

No meni opet zore su dane, 

osvjetljenje po noći i izgled na Dunav. 


Za ručak rado jedemo SARDINE sa maslacem 
i čevapčiće poslije toga. 

U kafanama žene nose gojazna tjelesa 

pod šarenim krpama i žude da uđu u Slast, 

sa srcem od tungstena. 


Mnoge siromašne idu ulicom žurno, 

a druge pružaju ruke. 

Mi srčemo crne kave. Ja grizem šećer. 

Ja gledam svoje ruke, nervozne, titrave ruke, 
ruke svirača koji nije svirao, 

i opažam da još imaju pet prsta 

na moje veliko čudo. 


O čudo svjetlosti Sunca! 

O Sunce, da tvoji trakovi budu 
sjekira zavitlana u Abdorneu 
sa srcem od tungstena! 


Vijenac, Zagreb, 1928. 

Moja je duša zaboravljen cvijet koji se otvara uveče 
da pije plavu noć usnama požudnih kapi. 


Ljubav je stara majčinska zasjeda kojoj će do kraja nasjedati mlađi 
naraštaji, 

ljubav je tužno promašena stvar kao đački stihovi. 

Imam milosti veće i bolje od ljubavi cijele. 


Na tragu svome ja gubim sebe i uzalud tražim ljusku sebe, 
ovo kiptenje živaca je žuta groznica od duha. 

Nema vrata u moju ćeliju, moj muk je mir bez prozora 

i dakle sasvim definitivan; 

samo fine glave umiju način da čvrsto šute. 


Ne želim biti srećan; ja sam srećan kad se vidim tresti i patiti 

kao bog na vidiku živoga pupka buđenja. 

Ja želim biti samo lijep, u redu otmjenosti. 

Mene život škaklje i golica, i svijet je kliknuo u hiljadu blagoslova. 

O radosti, ti si jezgro svega, zreli klas dana, i kada zapjevam, to je od tebe; 
ja te umijem cijeniti i kada ne znam za te. 

O radosti, ti si bezazleno vrelo svijetle tišine. 


Ja znam da putujem, i, sklisko, nikad nisam na mjestu. 

Mene vozi bezglavi dromedar oceanom smisla 

i ima tako mnogo glava sa fenjerima vida. 

Ja nisam u kući, publiko, i uvijek sam na drugom mjestu nego ovdje 


2000 besmislenih slogova u svečanoj povorci daha 

jesu moje živinsko mucanje za izvore vedrine, 

jesu moje prelesno tepanje dragoj vasioni cjelova, 

jesu moje grešno draganje tajne srži stvari 

u čudnoj prirodi s eteričnom kožom. 

Povorka glava povorka je uvrnutih slogova, 

pazite da ne rasturim na strane vjetra snopove električnog mlaza 
preko svih blaženstava prošiktale zeleni. 


Ja treptim. Ja strepim od milja. 

Od potkožne injekcije milja pod prutom, 

pod grančicom đurđevka i jorgovana. 

Osjećam se uživati od predahnute patnje; 

na dnu moga daha sakriva se žmarak 

od kojega je opća tvar postala osjetljiva. 

O radosti, ne trebam druge radosti nego one: biti, 
i piti struje svježine iz dalekoga svijeta. 


Književnik, Zagreb, 1931. 

Nisam vrebao meki glas mujezina 

s uboda tankih munara u nebo. 

Ni miris vjetrića s lipa i žena i tmina 
haljinskih u ovo mrtvo veče nisam vrebo. 


Ali sam nešto otkrio: ovu široku sobu, 
tako duboku i tajnu kada ugasim svijeću, 
da mi se čini da sam u crnome grobu 

i da razbludno tonem u ispitom cvijeću. 


U čaši umire ruža i bokor dragih ciklama, 

o što mi poje s krikom o nekoj sreći svijeta. 
Ja imam zemlju, a nemam ništa, i tama 
meni je tečna večeras, i, možda, ipak sveta. 


Možda ću naći sebe, i neki trag do svijesti, 

ja što bez spomena prođoh, drugar vjetra na drumu, 
kad sam u parku vrebao klupu da mogu sjesti 

i našao izvor-vodu i divnu, pravičnu šumu. 


Meni je vruće, ali je noćas sunce sa mnom, 
žarko i ugaslo, iskra u svakoj tački zida. 
Sunce u sobi! I u svom kutiću tamnom 
pohodit će me čudom milost i uskrs vida. 


Mnoštvo kutova neznanih ima u raskošnome mraku 
mnogo punoće vrele u gluhoj praznini. 

Duhanski oblaci putuju u blaženome znaku, 

a krv romoni, šumi, zvoni, struji u tmini. 


Ovako protegnut, od tjemena do nožnog prsta, 
slutim da živim, kvasac u kaosu tvari, 

i nagi žmarak osjećam, kroz kičmu, preko krsta 
moje golote i smrada do toplog srca stvari: 


Neka jauču mačke! Strastvene naslade noći 

nek dršću u kolu pod plavom zvijezdom na tamnome nebu; 
do slavoluka patnje ne mogu ni doći, 

ja ustah u grobu, i već sam u samome Nebu. 


Ja pijem koktel dječji s prsta u mokra usta. 
O mrak je ovaj čežnjiv sav nota muzikalna. 
A radost vinograda duše preliva se, gusta, 

u kace teške noći i u plam augusta: 

znam da je rijeka srebra i plaža meni jalna. 


Književna Krajina, Banja Luka, 1931. 

MUCANJE NAD TRATINOM 


Zlatne jabuke vise na zelenoj grani 

i praskaju kao bombe razblude u ljubavnom zraku. 
Ovdje stabla rastežu grane kao požudne udove 

i hrane se visoka manom s vedroga neba. 


P6 sata vožnje vodi me u zadnji zaborav svijeta, 
pčela mi slijeće na poganu ruku da traži meda: 


zgusnuto nebo curi na listić u kapljici čiste slasti. 


Skači, mali, po otavi! 


Oblaci šapuću sa mnom i blijesci sa šumskih strmina. 


Hrvatska revija, 1932. 

DIJAFANE PROSTORIJE ZRAKA 


Prozračna atmosfera sniva 

da nema kraja, da je daleko i da vječno biva 
i da je svemir živa. 

Mjesec je na brdu zapeo, 

a svjetlo kuća u granju stabala, 

to su žarki prsti u toplim kosama. 


O sestro pjesnika, vilo, 
nestašna prirodo elfa, 
ti sipiš u živim rosama. 
Hoću li mjeriti suton, 
kada svijet biva dubok 
kao alkova misli? 


Kada se polaže glavu 

u vatu neba i zraka 

kao u grob, 

kao u sijeno, u travu! 

Da ormar kozmosa nema dvostruko dno, 
da podlozi ne nestaje tlo 

i da ima mnogo Dalje i nijedno Ovdje? 
Sami dolafi 

i kronologija, 

kuća od samih stepenica. 

Ta moja lična mistagogija; 

sanjam: jedna žena motri sebe 

u sto ogledala 

i ona se svojoj slici 

predala. 

Slika je nagost nagosti, 

a srž je u žmarku dragosti. 


Astrolozi traže nebom abecede, 

no su drevnije zvijezde od alfabeta, 

i mislim: zvijezde su varka moga čarobnjaka, 
i trajat će dugo dok me nasamare. 


A ta je žena svjetska mašta 
s vratom nježne golubice, 

s biserom u bezbrižnoj kosi, 
a vjetar je nestašnu nosi 

u pljusak cvijeća bijela, 

u cjelove anđela i arhanđela. 

Dugoljasti djevičanski cvjetovi 
oponašaju ljiljane sna; 

cvjetovi imaju vratove 

što će bura polomiti; 

a meka tratina raste 

u loncu od ilovače; 

a mahovina je pjena od vala misli, 
tiha i polagana. 


Mlada boginja u svjetlosti, 
u lepršavoj tkanini, 

u šuštanju skutova neba. 
Takvi viloviti rukavi: 
živim u čaroliji lutaka 

i prebijelih žena 

sa zelenim pogledima 
kao iz srca likera, 

kava me ne gleda očima. 
U žutom grajanju kosa 

i grguravom talasu 

teku zvukovi bogova. 


Na pogrebu šupljih slogova 
idu bjelasanja lakata, 
vretenasti prsti dragaju, 
neizmjerne oči ljube. 
Digli smo deset kula, 
vrtlog se vrti u vrtu. 
Strukovi viti su kuće, 
tlapnja je tkanina oblak, 
a prsti su nogu hitri. 

Na golim je licima prah. 
Ištemo nove bjeline, 

a vidici traže cjeline. 


Iz kaveza dosadna srca, 
ptico, poleti u blagoslove, 

u šarenilo vihora 

i meteže slobodnih krila. 
Leti, ptico, u litanije epiteta, 
nebodernoga svijeta, 

sa zrnom svjetlosti u kljunu. 


Pregled, Sarajevo, 1935. 

UKRŠTENI POGLEDI 


Jedni gledaju s prozora. 
Jesu ljudi loža i balkona. 
Svaki sa svojeg trona. 
Oni vole krevete: 

I sofe i fotelje. 

Oni su zaštićeni. 

Srca za dobra djela. 

I imaju ormare za odijela: 
Pod posteljom dobar par cipela. 
Njuše mirise kuhinje. 
Oni poznaju što je dom. 
S praga sipaju napojnice, 
a u vratima čuvaju ključe. 
Oni motre ulicu 

i nebo s nadahnućem. 


Drugi gledaju s ulice. 

Ili s puteva, iz parka, iz polja. 
Oni ljube tuđe pragove 

ili ližu prah pred oltarima, 

a spavaju na klupi. 

Po vas dan uče arhitekturu, 
protiv ljepote prirode. 

Oni mjere spomenike, 

motre mostove i tvrđave. 


Oni bulje u prozore, 

na spuštene perzijane, 

na doksate i u vrata, 

na nijeme terase što ziju. 
Za njih je sveto stepenište, 
a veći od groba prag, 

a ruke još nemarne 

za nemire neimara. 


I pogledi se susreću: 
od prozora na ulicu, 

i s ulice na prozor. 

I eto očijukanja 

bez svilenih ljestvica 
Romea i Julijete. 
Elektrika u zigzagu 
ukrštenih mačeva, 
pogled iz oka u oko: 
kako je sve usko i široko. 
I jedni druge opsjedaju 

i drže: 
tko će brže? 


Jedna je tajna put i ulica, 
druga je tajna prag i prozor, 

i to baš svaki - 

i pitam: što će rastvoriti 

ova dva svijeta 

za zijake i za šetače 

koje ne dijele rešetke ni kvake 
od života, 

od puta, 

ni međusobno; 


jer dvije su tajne svega jedna tajna. 


Ulica gleda grad svakoga minuta 
i grad vidi sebe: što je bio 

i biva. 

Dan biva... Svjetlo biva... 

I neke teške noge idu. 


Hrvatsko kolo, 1936. 

OKRUTNO SUNCE 


Sunce je žarko veliko oko, 
dalje od više dohvata koplja. 
Ono je povrh žutoga snoplja 
visoko, 

visoko. 


Ali svak jednako njega ne vidi. 
Mene žeže u mozgu, u glavi. 
Mnogo se sunce tlapi i previdi. 
Ono me u meni stravi 

kao sjajna rupa što u grud se savi. 
Ja vidim sunca u vodi, na travi; 

ja sanjam mnoga sunca na javi. 


Ne mogu ga ubiti praćom, 
sunce s njegovom braćom. 
Ne mogu ga vući u mreži. 

Ne mogu ga iscrpsti iz mlake. 
A ima sunca u vlage svake, 

u staklu, u ogledalu leži. 


Potajno sunce svaki je alem, 
suze su sunčev debeli kalem. 
Ono je sašlo u duboku školjku, 
ono sja u dnu kristala i ruda, 
blista u hladu špilja i duda, 
sunce je ispeklo debelu boljku. 


Za me je šaren plašt svjetla i sjene, 
i igra pikanja što žegu zjene, 
za me je sanja očne mrene. 


Za me je sunce u pijanoj mašti, 

te se u zraku paluca i lašti, 

za me je sunce u obmanskoj bašti, 
i s velikim suncem mi smo tašti; 
ono prašti. 


Gledam ga kroz prste, ispod ruke, 
gledam ga žmirke i s dosta muke. 
Sunce je silno svemirsko oko, 

a ja sam tanka optička leća 

s bistrim žarištem u moru cvijeća, 
a ja sam providno more duboko, 
duboko. 


Novi behar, Sarajevo, 1936. 

SKROVIŠTA DJETINJSTVA 


Mi stanujemo u proljećima i jesenima, 
po gnijezdima u krošnjama i granama. 
Naše je oči vilenjak oprao u jezeru 
što je upilo vidik neba. 


Stanujemo u cvijeću vrh sijena na travi 
po ambarima, pojatama i smočnicama 
gdje se voće suši: 

daleki, žuti i plavi. 


Ima nas na ljuljkama, na ljuljaškama, 
ima na pahuljama što lete, 
na vlatima što hvataju otopine sunca, 
u pričama crvenoga dana. 


Mi smo kišnicu popili sa žlijeba, 

pružili usne za nježnost oborine, 

i s vrha krova napili se neba, 

a dosta je kapi vina ostalo da visi o dugi, 
vina i ambrozije, - mane. 


Mi smo sakrili duše u jarke pored puta, 
vrzući se pored balasta na pruzi, 

u jarke, u ponikve, u rupe, 

u crkvama smo tražili ledene grobnice, 
kripte i katakombe, 

svuda podrume, ropotarnice i šupe. 


Mi smo oni koji pržinom grade 

i grizu zemlju kao crvi. 

U kući mučili smo roditelje da traže: 
dijelom u mrazu bunara, 

u tamnim sobicama, 

u konobama i u potkrovnici - 

ko vidi nas? Ko čuje uzdah u tmici? - 


Svuda smo se sakrili tako sitni: 

pod čaršave stola, pod ćebeta kreveta, 
pod suknje što vise, 

pod bršljan na verandi, 

u kovčege, konzole i komode, 

u naše šatore 

svuda smo dušu sakrili 

za matore; 

sami plakali, 

sami plazili jezik 

vampirima; 
i krv nam je tekla. 


Nas sakriva busenje i divna stakla - 
sakrivaju nas goleme stare kuće na selu, 
sakriva nas rijeka 

gdje dabrovi grade grad - 

sakriva nas planinska jeka. 

Mi listamo u bjesnilu trava 

i iz vreve bašta izvire nam glava 

sa žutim vlasima kukuruza. 


Mi najzad spavamo po ormarima 

s rubljem, dunjama i starim knjigama 

i u snu nježnim zubima 

krhamo orahe, srodne teškim brigama. 


Hrvatski dnevnik, 1938. 

GLAZBA VJETRA U NOĆNOME STABLU 


Kada u lučkoj sparnoj noći izađem iz kavane 

javi se potres zraka čas prvi kao slutnja. 

I ovaj nagli hlad se pričinja pomutnja, 

kao da je ptica s Pola doletjela - taj srh - na grane. 


No, kao tumač svijeta i noći, vjetar na stablu stane. 
On kaže: "Hoću da oglasim stablo i sve njegove grane, 
jer su im krošnje gusle i sviraju na sve strane. 

Evo moje melodije i melema preko rane." 


O kako prisebno, zdušno bugari vjetar u noći! 
Dvadeset godina unatrag s njim sam morao poći: 
i tada je bilo stabala, a ja umjeh ravnodušno proći, 
ko da ničega nema, i s tim sam ostao siromah. 


Vjetar se glasi u noći, vjetar što nema doma, 

on, drugi put možda izaslanik groma, 

no sad je u ovom stablu Duh, i ide s grane na granu, 
šušti s lista na list, pun trzaja i loma, 

vjetar jedincat, ganutljiv, skučen na malome planu. 


Silni duh protejski ukrutio se u zvučno biće. 

Što on govori tek ja razumijem u zaspalom gradu. 
Vjetar osamljen u noći glazbeno je otkriće, 

cvili, i s radošću priča o samotnome jadu. 


A bi li razgalio nju, bogovetnu: Nadu? 


Umjetnost u prirodi jedanput jednom se javlja. 
Barem je slast i uživanje rasporilo tišinu. 

Ovo su cjelovi sfera u kičmi granja i travlja, 
vjetar je ptica i leptir što se na deblo vinu. 


Tako sam čuo cijelo poglavlje malog epa, 

od plača i milja što samo bistra noć može da sluša. 
I noć je trgovišta bila šuplja i slijepa, 

ali na stablu, visećoj harfi, plakaše moja duša. 


Plakaše gorko duša što dugo je prestala biti. 

I onda mi žmarak naslade briznu kroz kičmu krutu: 

o stablo, ti si umjelo božanski vijenac sviti 

od zvuka, i ja sam stao i slušao, na mjestu, za minutu. 


Tekla je muzika iz strepnje širokih pora, 
strasna na obalama, na slobodnom rubu mora. 

Kad je taj ćuh, ko melem, ko zvučna kap, ko suza znao da kane, 
o kako je kukavno stablo u noći moglo da dušom plane, 

i kako je prolaznik kasni gost iz kavane 

na putu, na hodu u krevet morao da stane! 


Taj put sam zavolio noć, htio čekati da svane. 

No bilo je kao da iz stabla neprestano sviće, 

jecao je vjetar ko gusle, ko drugo, ko moje pravo biće! 
I pustih da na obraz taj osvit noći pane, 

da me na logu prate jecaji ganute grane. 


O violina u noći, prvi iskreni dane! 
Kao iz vatre srca, teške, zgusnute rane. 


Novi behar, Sarajevo, 1939. 

KONCERTI U RUKAMA 


Ima čistih ruku koje oprez čuva, 
prebijelih ruku što čuvaju čistoću, 
strogih ruku gosp4 punih mira snova, 
samih, ko da brane nevinost i zloću. 


Tašti naš je dar da sanjamo o njima 
Svejedno će blijede ostati tek kreda. 
I neće se ruke uprljati snima, 

niti smjeti na njih da se dugo gleda. 


Na njih neće duge, trak ni paučine. 
Jer su okovana prošlost drugog vijeka, 
i prsten će tijesan da uzalud sine, 

jer je krug unatrag ono što ih čeka. 


Na tom šetalištu nema želja paše, 

to su rijetki bljesci s okna mrtvim gradom, 
oholi oltari koji pogled plaše, 

samo je opažač otkrio ih kradom. 


I u svojem vijeku ograđene zidom, 
udaljene ruke štiti klauzura. 

Nisu dopušteni prolaz slika vidom, 
jedan hladan toranj s kog ne kuca ura. 


To su srca dana, da paraju srce, 
kutije dragulja kojih se ne maša, 
magnetički poli što ih kriju vrpce, 
pandže za sve laske, nož za srca naša. 


One brane svakom da ih malo voli, 

s tvrdim odlukama da i uzdah kazne, 
nepristupna ždrijela sred planina golih, 
sklopljeni sindžiri, svijetle sablje mazne. 


Neosjetne ruke slijede zakon sluha, 
stegnuto se kreću po diktatu reda. 
Tuđe su i fine ko diskretna uha 

u kojima romon krvi znaka ne da. 


Jesu li to prsti uskrsli iz groba 

iz bjeline snijega lika opatica? 

Jesu li to šape iz svečanih roba 
slika starih što od sunca brane lica? 

Stroga briga koja sputava svoj pokret 
paskom oslobađa tajnu melodiju, 

i tako je rijedak i tih zvučni okret, 

da nam hijeratičke geste ne dodiju: 


Njih se ja spomenuh na crti davnine 

kao dočarana praga blagog Orka, 

kad mi na vrh čela zvučan potez sine, 
ravna ruka s lukom Gerarda Ter Borcha. 


I 


Kada je dirnula tipku krenula se soba, 
ruža je propupala u bašti, 

dva mrtva oka sinula su usred groba, 
pjesnik je napisao stih u mašti, 
prozor se stao da lašti. 


Lica su mijenjala boju, neka su sjala, 

a druga su postala žuta. 

Velika hostija Sunca je u Ocean pala, 

planuo lampion nad pragom i fenjer usred puta, 
prošaptala trava iz kuta. 


I djevojka se sjetila davnoga putovanja; 
čula je harmoniku koja plače u luci, 
pamučni oblak šuštao je usred granja, 
a ona je imala krijesnice u ruci 

i bila je sve tanja. 


I bilo je kao da je golubima udijelila hljeba, 
i bilo je kao da su gladni blagovali jelo, 

a jedna tužna soba napunila se neba 

i svetački vijenac resio je bolesničino čelo. 


Na ulici su prosjaci dobili milostinju, 
jedan sebični dužnik sjetio se duga, 
jedan meteor ukazao se u Postinju, 

za srce je postala jednaka radost i tuga, 
jedna blistava pruga. 


Jedna dver se otvorila u gostinju, 
jedna frula ozvala se usred luga, 
i zlatne prame patnice uresila je duga. 


Od zvijezda je glazba satkala odijelo, 
u oku su nikle dvije-tri slutnje nove, 
a duša je čežnjom obnovila tijelo, 

labudi jezerom počeli da plove. 
Cuj! Iz dna noći sova dušu zove. 


Dom i svijet, Split, 1939-40. 


DOGAĐAJI SA MNOM 


Ja sam ćudljiv oblak što mijenja nebesa. 
Ja sam grana sa kobi da raste, 

da se lomi, da vene, da lišće stresa, 

da bude nova i da je klice časte. 


Ja sam vjetar bez oblika što daje oblik prahu. 


Ruka iz koje jato ptica zrnje kupi. 
Glagol riječi što steže u dahu. 
Trijesak munje što u krošnju lupi. 


Ja sam misao mučena u zraku. 
Trzaj nogu što se trude svijesti, 
Kret nogu što bude misli u koraku; 
teglilac sam što nema kud sjesti. 


U prostoru ja sam više slika. 
Čekrci i lepet rupca o konopcu. 
Munjovod sam i zvono sa zvonika, 
strasni pelud razasut u škropcu. 


Događaji sa mnom traže slične: 

dobri hlad po žezi što se krugom širi, 
vjetar što se među vrat'ma stvara i piri, 
ja sam slika lica iz vode nepomične - 


više vrata što se na odmor otvara, 
mraz što lice bije iz hladna bunara. 
crven šipak što u gnjev zrnja praska. 
iz žive šume jedna kućna daska. 


Ja sam najzad stvaralačka ruka. 
Ruka s milovanjem majke nad kolijevkom 
ruka sa dlijetom i ruka nad lijevkom 


što sije sjeme, vjetar, munje, prašak muka. 


Hrvatska revija, 1941. 

Bika — 
HYMNODIA TO MOU SOMATI 


Ne pjevam ni pjesmu sebi ni svoju hvalu 

ni tužbu ni plač na rugobu. 

Bez ponosa i sramljenja na kakvom vedrom žalu 
promatram taj nagi lik, za duh tu vedru sobu. 


Dijete, ne bijah jak, ali sam pregorio suze. 
Jedva bijah zdrav, no odrekoh se tuge. 

Ako mi svemirska mijena najbolje radosti uze, 
plač i bahtanje ja ostavih za druge. 


Znamenit je život ovoga važnoga crva, 
no on se odrekao toliko slaboća. 

Očaj i ludilo sebe to je mana prva, 

a bolja vrlina sočnost i dodir mesa voća. 


O moje tijelo! U tebi otkrih iskonsko trojstvo: 
tvoju visinu, dužinu i širinu, 

u tebi nađoh duh i dušu, moje svojstvo, mojstvo, 

i u dnu njega nespokojstvo vječito, virovitu dubinu. 


To što spaja te tri crte znači: Vrijeme, 
četvrtu od protega, u kojima se život kreće, 

i jadnu zbilju stvaranja: ljudsko sjeme, 

po kojem porod i bivanje uvijek postaje veće. 


O moje tijelo! i ti si čestica eterskoga mesa, 

a tvoja građa predstavlja čudesnu zgradu kosti; 
ne slavim te - no u tebi su i zvijezde i nebesa, 
prah zemlje, sjaj sunca; sav život, pun i prosti. 


To mnoštvo rada u ruci; te milje hoda u nozi; 

te nade u očima; taj vulkan želje u boku; 

te pseće gozbe u nosu; taj stas, kom zavide bozi, 
i ta epopeja svih žeđi i kretnja u kroku. 


Pa ona zbirka pohlepa u djelatnome mozgu, 
gdje u polusnu tiho šapuću prelesni pantuni, 
i kiparevi prsti mijese po mekom vosku; 

taj glavni grad radoznalosti, velegrad i katuni. 


Pa ovi živci, po kojima svemir svira; 

pa ova pluća, kojima bahato boštvo diše; 

sve što bje i jeste i biva na grud se privi, nju dira, 

ja jesam prah i život, i cijelost svjetlosti, i ništa više. 

Evo takav sam, bog zora i mlijeka, i vrlo grešan, 
čovjek koji od sanja kujem zbiljske izvorne slasti; 
svih pogleda i opipa i osjećaja ješan, 

sa živom trajnom čežnjom: u svijet strasti rasti 


i biti ravan svemu, da bih, kad dođe hora, 
prešao u ono Sve koje se u me slilo i zbilo, 
i da bi tada, od leša bez kretnje i bez zbora, 
od mene ništa, a ipak nešto dično bilo. 


Ne veličam tu ljepotu ni sve strasti vrele 
ni sve vode žive, što krkljaju u vrelu, 
nego, sijedi starac, slavim trpnje zrele, 
što su našle jesen u mom duhu zrelu. 


Kad je tvoje djelo bilo svladati sve patnje, 

sve zločine protiv tebe kroz godine duge, 
ustrajati, žrtva svijeta, raspet sam bez pratnje, 
i opet se uzvinuti na obzore druge. 


Boštva prirode od gline stvorila su čelik. 
Istovetno tijelo, svijesno, blistaj božanskoga ruha. 
Prolazan i treptav no svojom stopom velik, 

um svjetionik, taj hram volje, ova kula duha. 


Slavim tvoj otpor, tvoju ustrajnost, tvoju snagu, 
makar i snagu patnje, strpljivu patnju diva, 

o moje tijelo! ti silno još na grobnom pragu, 

pa što si nego savjest i moćna duša živa? 


Pa što si nego izraz napokon budne svijesti 
iznikle iz svih mračnih zakutaka svijeta, 

iz svih mrtvih stanja stvari - jedinstvo svih česti, 
što ih atom na putu kroz kozmos u cjelini sreta? 


O moje tijelo! koliko smaknutih radosti, 

koliko žrtvovanih sposobnosti i sila; 

nerođeno da se kaje i da posti, 

pa ipak, tako trajno i moćno, nešto zdrava i čila; 


gordo protiv Titana, razapeto i sveto, 
izopćeno, zbiljsko; u smrti mlado slavlje, 
o ti, u tuzi, u bolu, u borbi, u studeni ljeto, 
slavim tvoje vječno i raspojasano zdravlje. 


Koliko vrijedi darežljiva kapljica crvene krvi, 
koju muž raskošno proliva i nikada ne štedi, 
koliko treptaj mozga i svaki žmarak što vrvi, - 
koliko? nego koliko i život i vječnost vrijedi. 

O moje tijelo, sprdnjo slučaja, hire vasione, 
ti si mi prijevod kaosa i samovoljne tvorbe; 


a što od tebe ostaje nakon lomače bone 


nosi još svjedočanstvo te gorostasne borbe. 


Bez sebičnosti osim da budeš potok vina, 
grozd opojnosti ubran na berbi duša stvari, 
pehar na stijeni, gdje je Smrt sudbina 

i krvožedni bozi zakonski jematvari. 


Hrvatsko kolo, 1950. 

SVRATIŠTE SUB IOVE DIVO 


Katkad mi se sluči ispod debla sjesti, 
kroz sumračan život milost mi se javi; 
crpsti dlanom s vrela, šumsku bobu jesti, 
snivati pod zvijezdom, spavati u travi. 


Tmaste zagonetne misli šumom vrve, 
poziv, da se podam svojim bogovima; 
ovo bojno polje gdje se sav duh rve, 
dugo vitko tijelo ispružiti tlima. 


Oj ija sam biljka; lišen želje rasti. 
Oj i ja satn život, cvasti ću u vrtu. 
Nemam biti veći, samo oči pasti, 
upiljene u tu zatravljenu crtu. 


Svladao sam, nebo, tvoje nepogode. 

budi miran pokrov povrh zemnog loga. 
Pusti da se moja voća u snu rode, 

pusti da me prožme iz tla strepnja mnoga. 


Da je gradski krevet, soba nema daha, 
ovdje kose trake urese mi vezu. 
Šaraju mi pređu sitna zrnca praha 

i od skritog Bijesa ćutim prisnu jezu. 


Tako shvaćam zemlju, vlažnu grudu smeđu, 
ja bez kraja nevin i tek s njome grešan. 

I kad spustim vjeđu, kičmom slasti pređu. 
sutradan ću biti svjež i žedan, ješan. 


I u tvojem oku, Zemljo, nisam smiješan. 


Književne novine, 1951. 


Hrvatska književnost na CD - STE) 


Bika — 


115 


m 


gliga 


h Tja Tin Ujević: Izabrane pjesme pam 
ib Id bd —————————————— Bi, — 


STABLA PO ZIMI 


Ta stabla pod snijegom, sva ogoljela, 
jednom je moja duša voljela, 

dok se nisu razboljela. 

A sada, možda, manje im se divi, 

ali ih više ljubi i grli 

i poklonički časti. 


Ta ipak, kako su divni ti kosturi! 

Mili su nam kao uzvišene starosti mudraca 
ili prolazne nedaće drugih, mlađih bića. 
Onaj studeni, ledeni srh što njih zebe 
steže i muči sve nas, mene, tebe. 


Prutići tako vješto nacrtani, 
tankoćutne i točne grančice drva 
bez jednoga lista 

još su ures grada, oslon živaca, 
zanimljivosti ceste. 

Kada ih vjetrić dirne, 

s grane će prahati snijeg. 


Mi tugujemo s njima. 

Te gole grane 

osjećatno kao svoje rane. 

Samcu prave društvo na ulici, 

brate se s beskućnikom. 

Studen ih grči, vjetar pahuljice stresa, 
studen i vjetar, strepnje našeg mesa. 


Žalosna su bez jarkoga sunca 

i bez bujne prizme dana. 

Počitanja ih barem bratska prate. 
Čekati ćemo, da se sunca vrate. 

Eto mrznu u nadi razvigora. 

Tako imamo bolnih drugova i braće, 
što tuguje bez spektra i bez ptica. 
No imati će opet svojih vedrih dana 
Uskrsa, kada šuma prolista 

i nadživjeti mnogi crni čas. 


Ta stabla pod snijegom znak su korota 
kao katarke na brodu razlupanom. 

I nepomična duša drva strada 

kao božanstvo, što skriva glatku golotu 
u divljoj kori. 

Pa ipak, svojom čistoćom linija 

taj pusti crtež debla, grane, grančica, šiba, 
kako zatravljuje zjenu! 

Svejedno, ti crni križevi znak su nada: 
bolno drvo još pred sobom čeka spas. 


Kada snijeg 

kipovima pjesnika i mudraca na šetalištu 
nače kukuljicu kao mali brijeg 

vrh glave, 

hladni kipovi su čudovišno ljepši 

u perspektivi zime; 

ali bijelo deblo strada, 

no duboko pod korom i u žilju 

svim sokovima i svim vlakancima 

još se životu nada. 


Stablo želi, stablo žudi, ono strepi, 

ono hlepi, ono čezne, ono hoće, ono čeka; 
pati strasti, želje, čuva volju u patnji, 
vjeruje u udes tmasti i u vrijeme tajno. 

I uzda se u trajno. 


Dušo, zavoli ta stabla po zimi, 

tu neoskvrnjenu sliku sloma, 

i u vlastitu toplinu kao uz vatru u kutu doma 
Njih primi! 


Republika, 1951. 

NOĆNI CVRČAK 


Kada lijeno noću umoran pijanac 
polaganim hodom dotetura kući, 

cijeli kraj se čini skamenjen pospanac, 
a jedan jedini glas mu priječi ući. 
Zaustavlja korak da bi čuo zvuke, 
usred zelenila revno cvrčak cvrči; 
samac, pjan od sunca, usred tihe luke 
lijeće i u letu mamnu dušu grči. 

U tom zvučnom glasu bruje uspomene: 
na poljane puste zaparena juga. 

Glasni noćni pjesnik oživljuje mene 
riječju: "Ne znam što je radost, što je tuga." 


Samac zvučno zbori posred srca noći, 
uskrsnut će slava svih oganja Grčke. 

Stariji od mene, a još neće proći, 

jer u njemu, kroza nj slušam sve, sve cvrčke. 
O ta stabla puna nada obcćanja. 

Te zelene grane razgranalih nada 

nude nam svježinu, klupko misli, sanja, 

i pružaju zbiljski veo meka hlada. 


Ona su i njemu dala utočište. 

Bolje nego ura, bilježi tišinu 

svakog časa, budna duša koja ište: 

on će jazu noći izmjerit dubinu. 

Ne, još ne usnimo. Duh k snu oklijeva, 
oklijeva i k radu, neharnom i mučnom, 
jer taj cvrčak tečno, sav zanesen, pjeva, 
jedini glas noći u tom kraju bučnom. 


I u jazu noći on je znamen sunca, 
žarom okoline vrelih suncokreta. 

I buk opojnosti bujan polet bunca: 
biti će pjevača, sve dok bude svijeta. 


Književni Jadran, Split, 1953. 

JUTARNJA ULICA 


Budim se u krevetu na šumu mirnoga sunca. 
Mislim: što to za mnom, u snu, pčele zuje, 
ptice pjevaju, zvona zvone, pjesme bruje, 
vrela huje? 

Mislim: što je u snu, za mnom, česma zvuka? 
bogat sadržinom sloj hranjiv ko muka? 


Drotari kupe krpe, viču za stare stvari, 
drvari nude snopiće drva, 

djeca s torbakom idu u školu. 

Koljena bogomoljki čekaju da kleknu. 
Pismonoše hrle sa kožnim pojasom. 

Dan. Dan. Zemlja će da sine. 

Na suncu i u sjeni igra boja kipi. 

Vidim sjenu telegrafske žice na pročelju kuće, 
a plava sjena ptice leprša nad mojom glavom, 
ptice iz izvora, ptice iz sna. 

Ptice su okretnije od riba, 

i svjetlost se brže od talasa ziba. 


Okrećem oči duše zaustavljene u hladu bića 

i mislim: iz kakvih dolina u kakve druge doline, 
u kakve skutove svježine 

(divni krajolici bivaju nestvarni, bez tijela?) 
česme jecaju. Bašte kliču. Nervi viču. 


Mazge i konji gaze nažeti konopcima, 

zadnje vlage skrivaju se u tamne tunele, 

bakali pilje iz rupa dućana, hamali zijevaju, 

pijanci ishitruju solilokvije od nove žeđi, 

dan će biti naslada napregnute miške; 

zar ću ja samo ostati u mukama nerva? 

Neće me okupati kupka svjetlosti i uspretniti gimnastika hoda? 
Strojevi za šivanje pjevaju u skromnim stanovima, 

iz jednoga salona viri na vratima djevojka s bijelom keceljom 

i u žaru očiju brani češljarski nazor o svijetu. 

DJEVIČANSTVO RUKU 


Imaju ruke razvojne krize, faze i sezone, 
nekada brze na djelo kao munja, nekada same, 
onda ruke samožive svih ruku što se klone, 
ruke prijegora, tihe, bez reklame. 


Ima ruku što su potoci na kojima lopoč cvjeta, 
druge su ruke lotosi procvali u lepezu. 

Ima promjena ruku kad grč u šaku lijeta, 
drugih ruku što ledom opisuju jezu. 


Imaju ruke slikara i ruke mirnih pisara, 

kao sobe u koje osim dana ne ulazi niko. 

Ima ruku žuljevitih i bolnih nadničara, 

gdje se na kružnice slova radenik gledati sviko. 


Moje su ruke kao iz naćava gdje se tijesto mijesi, 
moje su ruke tijesto u očekivanju kvasa. 

I malo podrobnosti nehajne ruke resi, 

pa niti javno se ističe na njivi utješna brazda spasa. 


Ima ruku što nose satove i rukavice, 

golih od iskona prema naporu što se grče. 

Ima ruku što žele biti ogledalo, bijelo i okruglo lice, 
ali ih nabiru čisla i mrlje od pera mrče. 


Ruke bezbrižne, jeste li zvijezda, cvijet, rašlje, rijeka, ili grad kuća? 
svakako jedno hladovito i hirovito mjesto 

s bljescima, s pragom djeda, s plijesni i pjevom usred pruća - 

gdje se golubice spuštaju kao na prijesto. 

PANORAME GRADOVA 


Ima malih gradića što su dio slike 

prirode: mora i brijega, dio mjesnoga gaja. 
a katkada se upiru o sike 

io njih sitne more bije, val bez kraja. 


Rodna su mjesta razglednice čitke, 

s grobljem, crkvom, zdencem, gradskom česmom, 
sa nekom starom dveri, s dvije-tri kule vitke, 

pod zvonikom i zvonikovom pjesmom. 


Ta mjesta stoje. Ne rastu godinama. 
Školji vremena, trajni kao rijeke 
ispružene u starim podinama 

i svojom sviješću starinske, daleke. 


Da se tu umire, ja bih jedva reko, 
no život je tih i teče po kalendaru. 
Na tijesan prostor živalj tu se steko 
i vedro žive uz najmanju paru. 


I sama stabla nose pečat ljeta, 

a mrki kamen stoljeća se troši. 
Oči su starica međa ovog svijeta, 
a dječarci svi su redom loši. 


I sve tu spava, bašte i dućani. 
I ljetopisi pišu se na usta. 

I svi su divno jednolični dani, 
osim za dernek ulica je pusta. 


Imaju mačke, i svoje pse čuvare, 
i čemprese, čuvare zaborava. 

I spomen čuva prag i klupe stare, 
i po sezoni seže divlja trava. 


Tako je prisno graditeljstvo malo, 

i kućni bršljan ima dušu kuća. 

I sve je naskroz u tišinu palo, 

i s vatrom čovjek žali svježanj pruća. 


Takvi gradići zrcaju kao dobra djeca 

u uspomeni, naši, no za nas samo mijena 
s pobožnošću se pred njin okvir kleca, 
no oni traju isti, lik, i san, i sjena. 

I dobro ih je vidjeti tek časak: 

sada maleni, nekad tako dugi 

za dječji korak; no naš je život prasak, 
i vidjevši ih znamo: mi smo drugi. 


Mi smo od onih koji u svijet idu. 

Ima dosta bolesnih, žalosnih kuća, 

žutih i crnih, sivih i mračnih, s dosta plijesni starine, 
ima ih od blata, ima od šiblja i pruća, 

u kojima se od žalosti i bijede vene i gine. 


Ima domova što su po sebi grešni, rđavi osjećaji. 
Ima stanova što su grobnice epohe prošle. 
Odjela u kojima se migrena i glavobolja gaji, 
skrivačnica kojima su sve kletve i hule prošle. 


U jednim, drug mrzi druga i čovjek zajednicu. 

U drugim, sin mrzi oca i porod porodicu. 

U svima, svak kune tuđe oči, spletku i zajednicu, 
u stravi odbacuje svete i Bogorodicu. 


Ima kuća u kojima caruje prava pošast i kuga, 
ima kuća u kojim rastvorni mijazmi se gnijezde. 
Pokrij ih živim vapnom, pospi ih pokrovom luga, 
zatvori prozore njine da ne bi vidjele zvijezde! 


Ima kuća gdje muški nekrive žene tlače, 

drugih gdje divlje pleme ubija živahnu djecu. 

Ima vrata gdje kvake prave sindžire znače, 

ima kuća gdje je ropstvo zločinu nametnuto i svecu. 


Ima Sodoma što ih požar samo može da liječi, 
ima zatvora što nije dosta da se sruše. 

Ima ognjišta gdje se i kretnja k svjetlu priječi, 
lednica u kojima se svi poleti k zdravlju guše. 


Njima treba razoriti temelje i brisati zadnju stopu, 
nek se na mjesto građe bezazlena zemlja vrati. 
Rasparati paučinu i čađu visoko na stropu, 

tražiti da se odšteta jadnom stanaru plati. 


Izato mrzim te kuće, i volim ljekovito bilje, 

volim stazu u kolibe u samoći planina, 

i kličem njima: Ja bježim i zaklanjam se u spilje, 
jer htjele ste okrasti čovjeka, svoga najboljeg sina! 

USPAVANKA IZ KRIVODOLA 


Ti spavaš, dijete. U snu ćeš da grliš stabla sa zlatnim granama. Velike bašte od stakla i nemirne 
vode od žive zagolicat će te. 


Ti spavaš, dijete. U snu će da panu na te debela i gusta bremena omorike, a povrh ljubičastih 
hridina izlit će se nebesa sa hiljadu odbljesaka. 


Nevinost čula razvezat će nepoznate mogućnosti stvari. Nosnice će da usrču u se ognjevitija 
saznanja nego kad šuma, od vreline akacija i drugoga bilja, nego kad klis od zapaljene kadulje 
zatrepti i zamiriše. 

Ljudska bića pretvorit će se u eternu bajku genija i anđela, u kojima će da zadrhti iznevjereni san 
slikara i vajara, i ljepota cijele one umjetnosti koje nema. 

Glas čežnje izlit će, kroz svoja vajkanja, onaj nepoznati ton pijanstva u kojem će, saučesno, da 
zajecaju i zaplaču i da se oglase Lovreć i Cista, Lokvičići i Tamnice, Krivodol i Poljica, Zagvozd i 
Proložac.“ 

Jer tu sam, iz duduka gajde, čuo radosnu vijest da Veliki Pan nije mrtav. 

Razriješena stvarnost obogatit će se od svojih živopisnih, naglih nemogućnosti. Kroz novu ljestvicu 
naslada pipat ćeš, kušat ćeš, gutat ćeš pomorandže, smokve, šipke i rogače. 

Od korijena stabala pa do vrha krošnje provalit će sokovi i zapjevat će živodajne mezgre: - Ja sam 
majka hraniteljica i oda zla braniteljica... 


Vjesnici proljeća dalekih objavit će svoja zagonetna prisustva. Vrela će da zarominjaju na sve 
strane, kao na povjetarcu ponornih muzika stotine srdaca, povorke samotnih duša. 


Zrak će da se potrese na novim prozračnostima i drhtajima iskričavih voda. Kroz visove će da 
prolete slutnje ritmova i nova vrcanja idealne svjetlosti. 


Vidjet ćeš kljunove i repove i krila kako, lepetom bez računa, uzrujavaju prostore sa značajnim 
odjecima. Oblik će, već sin duha i tvari, da navijesti svoje vrhovno čudo. 


Ali najveće čudo, ljepota ljepota, to će biti djevičanska svetkovina zastajalih voda. Od blata, potoka, 
kanala, rijeka i jezera zasjat će odsjevi čarobnih ogledala, vidovita isparavanja u svijet halucinacija, 
preobraženje protega u svijet višeg iskustva. 


I pošto si sa sviješću dobre i duboke životinje gledao prve bademe u kruni bijeloga cvijeta, doznat 
ćeš za pijanstvo bolje od vina i duhana; 


sjetit ćeš se prve noći kada si, pod borom i hrastom, uz listak grabova grma što u vatri mirisavo 
dimi, premda nije čempres, iz blisko odsječene daljine, pod najvećim brojem zvijezda, 


preko brda i polja, kao basnu pravog Istoka, ugledao i posmatrao Imotski u vidu nage ljepotice 
protegnute na logu od leopardova krzna i mirisa, posute biserjem po raskošnom tijelu: 


i znat ćeš da si tada otkrio vile i vilenjake, ali da vještica, vukodlaka i vampira još nisi upoznao. 


Sve samo imena sela u imotskoj krajini. 

Bika — 


I 


Ti si već gledao kako, iz visina u praznine, pljušti snijeg u bezbrojnim pahuljicama, i kako izvrcava i 
kovitla se slijepobijela vijavica. 


Vidio si sive krajine i tla vlažna od kiše - i doznao da magla protančava mozak i popravlja loše 
perspektive brda i dolina. 


Ali trebao si da sačekaš začarana i u se povučena jutra da vidiš kako se najmlađe sunce, još sasvim 
nevini božanski sin prirode, razgaljuje kroz mliječne visove u smislu obećanja; 


najmlađe sunce u žaru i srcu plamenog suncokreta, da prospe plave, plave ljubičice i plave, plave 
rasplinute - čupave? - kaćune. 

Eto iz vreloga bedra i usijane kičme stara Majka s djevičanskim likom htjede da najavi bogatstvo 
sirotinje i blaženost onih što ničega nemaju (pa im ipak pripada i nebo i zemlja); 

jer je htjela da opiše značenje i silu sitnih vlati i trava, i da vrati sok izgubljenih stvari kakve jesu: 
Ljubav i Dobrota. 


II 


Iz čaški, evo, već pčele ispijaju srž raslina. Putem koracaju krotki magarci, a mnogi snažni parip i 
mazga strpljivi su za ljudsku korist. 
Spavaj, spavaj, dijete. Sreće ćeš ionako imati samo dok spavaš; a srca i duše samo bezazlenošću. 


Jer evo si vidio vile i vilenjake, ali vještica i zloduha nad kolijevkom nisi vidio. I snatrio si Gospe s 
očima iz tvojega sela i stasom iz kola na sajmu u Podbablju. 


Neće te razmaziti med i svila iz Bagdada i Damaska; nego ćeš sa žuljevitim rukama da se znojiš za 
hljeb od kukuruza i za svakodnevnu puru. 


Vidjet ćeš djevojke koje gaze, sudbonosno nagnute pod naramcima drva, i starice prignječene od 
punih vjedara vode. 


Ozbiljnu rabotu tebi će da najavi škripanje kola i pometnja u mlinicama. Pa utješi se da je most u 
patnju staza oslobođenja. 

Pjesma života je teža od sna, ali je dublja i krepča. Slabo je fajde od anđelskih mašta i od uroka zlih 
zjena kneginjica; 

tebe će da probudi plast na gumnu, stoka u pojatama, sjetva, kosidba, vršidba, tovari grožđa u 
budućim berbama, kliktava pjesma polja; 


jer treba da se snaga vrši: da se lomi kamen, da se krče grudi zemlje, jer treba da se kopa, da se 
sije, da se ore, da se žanje, da se sadi; 


jer treba da se muči i kinji, da se satire i sadire sebe, da se bude, da se dube, da se gradi. I još tako 
kukavno... 


Jer treba da onaj, koji je dao patnju, dade i istinu našu, istinu motike, mašklina, lopate, rala, poluga, 
kotača, mlina, bačve sa moštom i kotla gdje se rakija peče. 


Treba da utremo nove utrenike i da otvorimo svježe brazde; jer je daleko od sna do jave; jer ima 
milja od Jadrana do Pacifika. 

IV 


Ti spavaš, dijete. U snu ćeš da vidiš stabla sa zlatnim granama, velike bašte od stakla, nemirne 
rijeke od žive. 


Htjet ćeš da grliš neizmjernost, da letiš do San Diega i San Franciska, dok ne polomiš krila ovdje 
niže vode, svakako još bliže od Jauka ili Runovića. 

ALKOHOLNI SNI 


Pijanci gledaju kao da su u snu. Njihovo je pijanstvo sanja. Nekoliko je stolova izvrnuto; ogledala su 
razbijena, po glavi im idu ilustrovane dopisnice i filmovi. Sve su žene kraljice ljepote; svi su 
rukopisi nagrađeni. Najbolji se još nisu napisali. Kontrole nema. 


Ako ti je krivo, putuj u Pondichćry. Jest, svijet je u gostionici, a svijest u bačvama podruma. Sav 
svijet i sva svijest. Granice su ukinute. Druga dvorana je simetrična sa prvom, i tako dalje. 
Fatamorgana je dio ovoga svijeta koji se priznaje. Nema zvona, ima slika. Nadahnuće govori iz 
čaše. Caša i zvoni. 

Onda; krhanje čaša, gužva, komešanje, tučnjave, prepirke, nejasnoće, ukrštene upadice. Svaki je 
osjetljiv i lako uvredljiv. Koliko vremena to traje? Ima posmrtnih demagogija, posmrtne koketerije. 
Selidbe, postojane selidbe, duge i nerazgovijetne, iz lokala u lokal, kroz špalire približenih vrata. 
Jest, postojbine su na sjeveru i jugu, na istoku i zapadu; samo nisu ovdje gdje su gosti. Ovdje nema 
ni postojbine, ni željeznice. No postojbina je u bačvama vina, i tu su aerodromi. 


Čopori došljaka. Dolaze gosti u svatove. Sve se seli, sve se iselilo. I oni koji su se vratili, i oni kao 
da su iseljeni. Sezonske selidbe koje velike gradove hrane novim stanovništvom, koje portirima 
zabranjuju spavanje. Par ćušaka, šamari i šamarčine. I opet red. Ko je obnovio zemlju, buđelare, 
red? 

I tako sam gledao uvijek Lijepu obalu. Lijepu obalu, kao da je u najbližoj oblasti. Halucinacije na 
dohvatu prstiju. Svirači, skrivanja, eter, abnormalne optike. Dva-tri čepa na podu. 


Zašto svaki pijanac motri stvarnost (uvijek naopako) samo u kvadratima? Je li to po obliku kvartina 
u stihu? Ili su takvi stolovi i sale? Jesu li se iscrple ostale geometrijske figure? Ili, u stvari, 
geometrije više i nema? - Samo kvadrati. 


Sami upitnici. Neki su laktovi slomljeni, i kroz kaput vidi se košulja. Neke su ruke iskrvavljene. 
Neko se ceri, bijelim zubima (i odredimo mu da bude crnac iz Dahomeja). Jedna je, najljepša žena 
iz renesansne galerije, pala usred lokala. To je sigurno bilo u muzeju. Trafikantici se u susjedstvu 
zapalilo odijelo na peći. Ali to je valjda u susjedstvu. Večeras ovdje valjda nema trafike? 

Jedna mi je rekla da obnavlja zidove u sobi. To sam istumačio da se razboljela. Tako je i bilo. Prvi 
put! O kako su naše riječi u zakašnjenju? Ja sam vidio čitavu lokvu - i ono najgore. Ostalo je zabava i 
komedija. Riječi su trome i zakašnjele. A ova ludnica nije ni pravo ludilo. 

Lumpuju zemlje. Lumpuju velikani. Jedan dobar kirurg, profesori kemije i astronomije su se noćas 
probećarili. Dosta čudnovato! Zemljo, o zemljo! Narodi! Kemijo! Gastronomijo! 

Što smo mi? Nismo predmet ni za jedan uvodnik! Ni entrefilet! Drugovi uživaju rentu i leže u 
mekom krevetu (ne možda po sofama i biljarima). A ja sam iščašio i noge i ruku, za koje me hvataju 
tropi i figure, hipalage i anakoluti! Skolastički skorpioni. 

Putuj! Sve! Stolico, stole, notesu, broju garderobe! Ne priznajem vas. Ili vrlo slabo. Apage, Satanas! 
Bezimenski! Jer velik je kaos, da ga i na komade izrežem, i ne bilježi tvoje ime koje se ispod kaosa 
rodilo! 

Jer pijanci ne žive u normalnim epohama. Abnormalni ljudi i abnormalni problemi: pokušaj 
rješavati! Ali to ništa ne znači. 

Jedna se ruka digla, jedna je stolica pala. Jedan je urednik dobio gripu i radiogram. Zadjevice. 
Upitni se arci sabiru kao masline uz međaše puta na primorskim ostrvima. Osluhni! Leti Anđeo, tj. 
u noći se ne čuju megafoni. Cežnjo, stani! Zavjesa pada. Kraj. 

S dozvolom jutra moći ću da protarem ove crvene oči. Crvene kao rana, teške od krvi sna. 

OSJEĆAJ PROLJEĆA 


Riječ znaocima voda. To bi moglo biti jedno sjedalo na parobrodu, na sunašcu (ovo je umjestan 
deminutiv). Mogao bi biti prozor u kakvoj staroj kamenoj kući, četverouglastoj kao kutije ili 
sanduci, s pogledom dalje, ili kakva zdušna terasa, ili pak ljuljka među stablima. Nisu sezone samo 
kalendar; ima jedan osjećaj proljeća, pored osjećaja drugih zbivanja u prirodi, osjećaj upisan u duši, 
dan za obećanje svim živonosnim klicama. 

Proljeće. Manimo emfazu ukrasa, rast trave i žubor vrela, javljanje ptičica, kolanje krvi i otapanje 
snijega. Manimo proljeće organizma. Nego ovaj mlaz u srcu. Ima duševnih proljeća, unutrašnjih 
osvita, kresova nade. Proljeće. Okupat ćemo se u zelenkastom kristalu rijeke, protrljat ćemo 
mišice, i naše rite svući; zrak ćemo dublje udisati. Razvigor, razvigorac. Jedan ćuh ili lahor koji se 
tako zove. Nosilac peluda. Pravda moćima bića. 


Radit ćemo. Jest ćemo jedan pošten kruh mrko ispečen, piti zdravu vodu s česme krepkih umova 
drevnoga svijeta. Zrak i nebo će biti puni simpatije, i nešto će mahati, visoko. Pahalice, pahuljice. 
Ne englesko ladanje, ni alpinski krajolik, pa ni uobičajeni motiv Arkadije. Ali ona treperenja i 
blaženstva atmosfere koja su na dohvatu ruke (isto kao sjena, kao sunčev trak, kao zvijezde u 
jezeru), elektricitet u našim živcima i duhu. Struja od prirode čovjeku. Manastir, zvona? Ovdje 
samo naša samoća, naša mala sobica, kovčeg manje ambiciozan nego štivo pred maturu, kakav vrt 
koji diše duboko kao momak na spavanju. Praštanja u dubini perspektive. Misli kao vedro nebo, 
nadahnuća s crvenim i plavim munje. Skice u eksploziji. Koliko nam je godina? Obmane registra. 
Mladi smo, proljeće je, krv kola, pluća slobodno dišu, nadanje pupi. Prostor liječi oči, šarena sjena 
se igra s dušom, puna izazovnih ljubičica. Proljeće. Vječiti ne stare, živi ne umiru, mladi se bude u 
kasnim godinama i traju kao stabla, kao iskreni sokovi zemlje. Sokovi teku, limfa škaklje, žar paluca 
i žeže. 

Neka me ne mine dobri osjećaj proljeća ni u kojoj eposi ni godini života, ni u kojoj sezoni godine. 
On je cvjetanje organizma, rezonancija zaspalih žica, palingenezije mogućnosti dara i umnih sila. 
Evo povratnika, mohuna, klasova, šišarica, bobica. Proljeće će "ponijeti", biti plodno. Nije proljeće 
samo fikcija ili istina kalendara. Proljeće je data žive duše, vječito i moćno, u nama, s nama. Do 
moje smrti neka ne mine spasonosni osjećaj proljeća, jer je od snaga koje periodički jačaju, a 
poslije moje smrti neka živi kao moj vlastiti i lični nadgrobni spomenik, moj marcijalni znak, za 
dobročinstvo drugima, čovječanstvu, svima. 


Pozdrav njemu. I koji me ne budete umjeli izreći ni opisati, naslikajte me kao mladu živu proljetnu 
granu s dvije hiljade cvjetića koje prva ptica osjeti kao neodoljivo i gizdavo pijanstvo, da bih tako 
listao i granao u junačka i teška vremena, u teške plodove, u grane blagoslova, u breme 
smrtonosnog uživanja, u eksplozije zelenila - i bujio, brektao, pucao u prostor. 

SAT KASNIH SPOZNAJA 


Tko ima hrabrosti još danas da kaže: morat ćete se kajati kada doznate, da ste se varali i druge 
varali, jer ste bili prevareni i radili krivo; morat ćete žaliti svoje riječi i djela kao zazor i sramotu? 
Danas više nema Savonarole ni Jana Husa. Propao je ugled propovjedničke nauke i isposničkoga 
pepela. Svejedno, kajat ćete se i bit će vam žao onda kada doznate i spoznate, dvadeset ili trideset 
godina kasnije. Pobjede spoznaje polagane su i kasne; za njih je kratak i čitav ljudski život, a u 
njima je grozno što obično ne dolaze na vrijeme. 

Jer ima pozne mudrosti, krvave osvete vremena kada čovjek providi svoju šupljinu i svoje bivše 
neznanje. Treba čekati deset i dvadeset i daleko više godina da se uzmogne kazati: Bili smo u 
zabludi. Nas su prevarili. Ta će daleka mudrost stići jednoga dana da nas kazni prije same smrti za 
čitav jedan život zabluda i propusta. 

Ima kasnih spoznaja kada su gole riječi moćne bez nakita, i kada se sni proziru, ili će se prozreti. 
Koji poživimo, doći ćemo k njima. One će doći k nama. Ja ih ne pozivam, jer su kasne i zato 
žalosne. Ja bih želio ranijih, boljih spoznaja, otkrića o podlozi stvari, dok još sat nije minuo, dok je 
na vrijeme. Ja vas opominjem. 

Ne pozivam se ni na kakvo pokajanje, ali ura ispaštanja putem istine će doći, mora doći. Kao 
pjesnik koji je upozorio svoju draganu: "Jedne večeri, kada ostarite, uz svijeću..." Ura istine i kazne 
će doći. Sve će bito golo, sve će biti jasno, ali kasno. 

Bit će kasno. I za mnoge utjehe i revanše koje ćemo dobiti (mi rijetki, jedini, izabrani), ja se ne 
veselim, jer će doći kasno. Stariji naraštaj i potomstvo moći će opet da beskorisno i sasvim ututanj 
kažu: Bio je jedan glas, jedan čovjek koji je na vrijeme govorio istinu, ali ga nisu slušali. 

Za bivše načinjene nepravde, za ispade iz vremena nezrelosti, mnoge će vikače i istupnike 
prekoriti, kao glas savjesti, razboritije sjećanje na naša prošla vremena i sat kasnih spoznaja kada 
večernje sunce neumitnih jeseni na izmaku obasja zlatni vinograd i bakarne lugove. 


POLUISTINE 


Čupam ih prstima kao vunu. Pahuljice. Trepeti. Lete. Krilate, a stvarnost je u njima. Participiraju 
sa srži. Jer one su otisci, i ne traže drugo. 


Jedna magička žena prođe, i pretvori se u bezbroj drugih. Gužva žena: jedna ima podbradak njezin, 
druga boju obraza. A svima je zajednička prolaznost. 


Vrapci. Izgubljeni cvrkuti. Žagori bez doma. Glasovi iz trave. Laštenje u staklima. Mucanja, 
proizvod slutnje. 


Kao ždral što je spustio kljun u vodu sna. Što je zario noge u pržinu sna. Kao zastavice daleke, 
daleke, na tanjiru mora. 


O perino poluistina, polusne, zavjeso: tmasta oblasti, škripnju stvari na otvorena naslućivanja i 
daleke vidike. 


O moj poglede na maglu, u vodu dragulja, na Fingala, u pranja bazalta dragocjenih pećina. 


Tvrdi Zaratustra i tvrda Rguedo! "Ima toliko zora što još nikada nisu sinule"... toliko istina što su 
prije minule nego su vrata odškrinule. 


Stvarnost se drobi. Kalupi su stari. Ima basna na domaku ruke: dubine, vrtloga, kresova s malo 
muke, s pola muke. 

VREVA, BERBA 


Prolaze ljudi gore-dolje, tamo i ovamo, kao da ih ima više na ulici nego ih stanuje u gradu. Neću ih 
popisivati. Prigoda da do vas doleprša parfem sa ženskih kaputa. Ljudi vrše besciljne poslove, 
tjeraju kola, nose stolice. Jedan koketno vrti štapom. Djeca se igraju samostalno i gledaju na starije 
kao na tuđa bića. Često ih ne vide. Mnogo ljudi, masivne tačke u prostoru, i njihov šarolik pokret, 
rasparčana besmislica. Kuda idu? Vrlo važno. Psi imaju određenije zadatke, a po rubu se vrpolje 
mačke i daju razumjeti da jedino one razumiju. Vjetar vije prašinu, prašinu. Ova prašina izgleda 
vatromet i bokor kakve naše starinske tragike. Nju će uglibiti. Žene zastrta lica kao da čuvaju 
bombu pod suknjom. Ali ta je bomba kao ona druga: "rakija-bomba". Prašina, prašina, i ovaj 
besciljan, vječit vjetar od žutih štrcanja, olupina. Koliko je prašine na odijelu, na krovu? Jao, u 
očima? Vjetar vije pustu prašinu, čak i u rijeku. Vjetar se ne džapa. Automobili se miču sporo kao 
na slici. Neke đavao napastuje, pa kao ludi tjeraju bicikleta. Gledajući ih, i ja sam biciklist. No 
otkuda ova žurba u pokrajini? Čemu ta bjesomučna lokomocija? Kao sve drugo, ona ne služi 
ničemu. Ovo je anonimna historija, zbivanje u mraku? Komedija? O ne, ovo je odmor, raspon, kada 
su brige i licemjerje na teret građaninu. 

Vjetar vije prašinu, a ja sve mislim: poletjet će korijandoli, neki žuti, narančasti, ljubičasti papirići. 
Ili baloni od crijeva noćnih lokala. No nema papirića (ovi padaju rijetko, s aviona). Nema ni dječjih 
zmajeva, ni katapulta da nešto bacimo u prostor. Vjetar je žut od prašine, kuće su žute i sive, i mi 
smo blijedi gledajući ih. Skoro bezbojna stvarnost, bez bremena smisla, bez vimena težnje. Ali 
svijet nije mutan. Gore, krpe neba. Prodori. Ovdje pospane požude i nehaj drijemne i umorne 
slasti. Misli da su sve žene samo jedna žena (one koje primjećuješ). Više se ne traži. Preživanja. 
Ima u meni danas neka radoznalost očiju. Sve je drugo dosta plitko i površno. Moje su oči bez 
fraza. Izlaze oči na pašu, i sve nije samo zeleno. Pašnjaci očiju jesu raznoliki i raznobezoblični i u 
njima dolazi do izraza i ono što se zatajilo, uvuklo u se, diskrecija. 

Dok me je svijet mučio, i ja tražio žarkih slika i pregnantnih oblikovanja, još je valjda gorjela limfa. 
Sokovi su bili budni. Sada je kao da dolazim s konvalescencije. A prolog je zdravlja da uvjeriš 
bolesnika da postoje neka stabla, džbunovi, dvorište, bašta pod staklom. Kao da dolazim u sebi. Ima 
dopisa ušivenih u halje, dopisa u crtama šija. Svijet nije vrlo jak, ni izrazit. Nije žestok. Ni ja nisam 
žestok. On je kao na proštenju, u avliji bolnice. A ja sam opažač koji se gubi u svojem predmetu. Sa 
mnom se opažanje titra. Imam osmatračnicu iza jednoga stakla. Drugo me ne uznemiruje, jer sam i 
sam pod staklom. Ovdje nije čudnovato što se vide životinje po ulicama u gradu. To mi je nekada 
bilo dosta daleko. Ali u ovaj grad provalilo je selo, i tiho veselje od prirode. Selo, veselje koje je 
sjelo. Ako izgledam tužan, i to je prevara prirode. Kao što je trajanje trajna prevara fenomena u 
nekoj vezi. One su otišle, one male, i izvjesno titraju bez nužde u malom mozgu. Male ručice, one 
su izvjesno u mojim očima. Ne pitajte koje: ono što se izgubilo, odletjelo. Prizrak poslijepodneva. 
Nikakve apokalipse. Ni eposa koji bih mogao, koji bi vrijedilo napisati, nego senzacija koje mene 
Pišu i fenomenalno ispisuju. U mozgu je lepeza od više boja. Mogu li barbari biti ovako nježni kao 
ja: barbari, barem, prije dvanaest sati? 


Prođu odred vojnika, slučajni odred policajaca. Šinjeli stražara najjače se vide. Uopće, uniforme 
razlikuju. Drugo je sve dosta lepršavo. Jedan prolaznik, s nešto plećate gizde. A onda panu dvije 
kapi kiše, i otvore se kišobrani. I kišobrani teže prema okruglini. Daj mi dvije kapljice kiše na lice. 
Ovako me onomad usnivao snijeg. Puki fragmenti doživljavanja. Mrvice. Konji su još uvijek ovdje 
veliki gospodari. Izdržali su juriš elektrike. I mirluh konja vrlo je sočan i bogougodan. (Baš kao da 
je neki od nas od krvi toga boga.) A ja dotle sračunavam na papiru dio koluta idealne Spirale... 
Velikoga nepristupačnoga simbola. 

Napaljuju se svjetla večernja. Još je dan, a evo jedan, dva, tri, četiri, masa mjeseca s električkim 
odsjajima. Bijeli diskosi u staklu. Vrata se često otvaraju. Ventilator bruji, slušam godinama. Djeca 

se ne boje da budu smiješna. Njihov svijet ima svoje zakone. Na jednim kolima voze stablo. (No; i 
tu mi ga, pojavu rasta, sakrivaju zavjesama.) 


Pauza srca i duha. Dosada? Naslada? Ne mogu reći. Nijedan osjećaj oštar, od jedne riječi. Samo 
talasi na potoku. Moja podređenost zabavama atmosfere, igračkama društva, igrokazu svjetla. Ništa 
što se muči. Ništa što se nateže. Svijet dobar (recimo tko), skroman, jednostavan. Ovaj moj svijet. 
Puteljci uz lake povratke kojima ne treba fenjera, putokaza, miljokaza. Duhovni Narcis izvan 
mojega uresa. Libido prema kozmosu. 


... Te tako mi se učinilo da bih, jednoga dana, mogao voljeti zemlju koja ne bi bila suviše skupa; 
ovako, blagu, skoro bez svega. Jer treba se koristiti raspoloženjima koja opisuju krte riječi. 
Senzacija je lanac bez velike logike i s naglim kaprisama. Sve su me misli ostavile; i tako je ugodno. 
Upravo, misli su upale dublje: one su u mesu, i u mesnosti riječi. Kako mi je čudno bilo kada sam 
se sjetio da mlijeko rosi na dojke! O kakvo idealno prasence, kakvo nabreklo burence! Eto, trava 
niče. A to je život, ovaj od ovih jeftinih izvora, zdravljaka, slavonskih mjekarna, pučkih kuhinja, 
besplatne šetnje. I izgubljene dječje oči opet su, ovaj čas, u mojima, kao rijeke u oceanu. 


Nebo se stužilo. Na zemlji je malo više blata. 


Dobar je svemir sa svojim mrvicama sira, sa svojom purom zagorjelom i hljebom od kukuruza, i sa 
varenim krompirom, i s jajem što se ispija bez kuhanja. Dobri su također ovi moji lunatički bozi 
kojih se kaput leprša u oblacima, a ipak mi na topli obraz pada po neki poljubac. Dobra je zemlja, i 
okus zemaljskih stvari. Ova vreva, to je nemir od zemlje, od halapljivosti na puru i jagode zemlje. 
Vreva je berba, za ruke koje ne preziru da beru. Ja zobljem nematerijalne djeliće prostora, puru, 
mlijeko, med, marmeladu. Dobro je sve ovo: voda, svjetlo, vjetar, uzduh, promjene pojava. I k meni 
valja pustiti ovakve stvari, pretjerane, nesebeznale, svojeglave, protuslovne, nikakve. Osveti me, 
zemljo. Ja ne živim više u svemiru glave. Ja sam u vrevi. Treba mi cjevčica da pustim šarene 
mjehuriće u prostor. Treba mi ključanje i žar mjehurića, i da ih vjetar ponese. 

Vreva. Pred veče će pasti neki žuti leptiri teški od sumpora, dva tendenciozna šišmiša u svjetlosti 
baklje, past će uspomena na neke ugasle starinske oči u licu od pergamenta, pogled na svjetiljke 
izgubljene po brdima. Ne zna se čega sve ima i nema u vrevi. Ima nostalgija od pojedinca drugima, 
traženja vida, mirisa od lepršanja kaputa, skinutih koprena, prašine od vjetra. Ima u vrevi 
besciljnosti. Ja posmatram vrevu. Ja sam cilj besciljnosti. Smijem se samom sebi kojemu sam bio 
tako težak i naodmet. U meni se ogledaju predmeti. Ja sam fikcija stvorena u svrhu da bi druge 
fikcije dobile života. Ja sam odlepršao. Ja sam dvije dječje ručice što su se zadnje vidjele kada se 
mališ utopio u vodi. Sjena tih ručica uzalud traži dasku. Ja sam vreva, ključanje mjehurića, lepeza, 
gejzir, simbolična školjka. Žrtva vreve, proizvod vreve i spas od vreve. 

LUDE I MUDRE DJEVICE 


Naime: koliko ima ulja u svjetiljkama. 

Ili razmišljanja o srednjem i o tvrdom životu. (O višem, trenutno, ne vrijedi govoriti.) O gorčini 
kruha. 

Mnogi je rano mislio: obogatit ću se, istaknut ću se. Nije mislio koliku će milostinju morati da izda 
prosjacima, koliko će ga zapasti čašćenje i gostoprimstvo, prijatelji i staleški red. Nije mislio da će 
netko kočiti rad, da će trebati dugo vremena da dođe i do najmanjeg ugleda i imena. Pravi uspjesi 
stoje još dalje. Nije mislio da će biti sila koje će kušati da ga iskoriste i iscrpu dokraja, bez probitka 
za nj. I kad je došao u godine, zaključivao je: oni koji su već s početka sitno, čak i nisko računali, 
oni su imali pravo, oni su se pokazali bolje račundžije. Oni su predvidjeli duge praznike, lakune u 
vremenu. Oni su predvidjeli da je bolje ograničiti se, pristati na ograničenost, čak i na racioniranje 
duha. Te i mene, ako je što držalo, to je samo ovaj prezreni fizički život, ovo izdržljivo i 
zanemareno tijelo u kojem se još jednom ispoljila energija Krša. 

I na toj tački čovjek je potpisao kapitulaciju. A tko god je nije potpisao, propao je. I on, otkako je 
potpisao kapitulaciju, podigao se, narastao je, te mu se učinilo da je u životu stigao i dalje nego se 
nadao, barem što se tiče tijela, otpora: žilave izdržljivosti tijela, i možebitnoga zadovoljstva, dok je 
Duša stvarala problematične velikane i mjesečare - i nije mogla ostvariti svoje naročite zahtjeve, 
možda ni najobičnije. 

Ali neki ga je glas opominjao: - Treba se naprezati, treba htjeti golemo. Tko se ne napreže, drugi ga 
natežu, drugi ga napinju da ga iscijede i sebičnjački iskoriste. - On je tomu glasu odgovarao da na 
svoju mladost gleda kao na beskorisnu žrtvu, gubitak vremena, na lijepi i mučni razgovor koji je 
ostao bez koristi i za nj, i za drugoga, za bilo koga. On je glasu odgovarao da su mali računi 
smišljeniji od velikih i da svima upravljaju još neproučeni zakoni burze. 

Na koje je lice ovoga događaja, gdje se dočaravaju lude i mudre djevice? Rekli smo u trećem licu: 
On; a prije toga još smo napisali: mnogi. 


PONOR I POTHVAT SKITNOGA VITEZA 


Najednom se rasjela zemlja, i otvorio se jaz. Kuće su se porušile, i brdo kamenja spraskalo se u 
dubinu. Jaz je prijetio da će progutati sela. Vrači su donijeli rješenje da će se opasni jaz zatrpati 
samo onda, ako se plemeniti vitez koji prvi dojezdi dobrovoljno žrtvuje skokom u ponor. Tako se to 
i dogodilo. Tada prvi put. Ali to je bilo u drevna vremena kada je zemlja progutala konja i konjanike 
i pomirila se s ljudima mistikom dobrovoljne žrtve. U kasnijim naraštajima planina je opet otvarala 
usta. Osamnaest godina vrači su tražili dobrovoljnu žrtvu, ali vitezovi nisu više vjerovali u svoj 
uspjeh. Bilo je drugo vrijeme, ni nebo nije moglo biti isto, te nisu pomogle ni sve duhovne sile 
Istoka. Na drevna pričanja ovaj put su se vitezovi smiješili, slijegali ramenima i odgovarali: 


- Mitosi i legende. 


Kasni vitezovi voljeli su više život od ponora. 

Potpuni zaborav je stanje sreće, blaženstva koje se trude da stignu sanjari; tabula rasa, utapanje u 
ništavilu, kupelj ljudskoga duha i nerava. Amnezija je poratna bolest, kao i srcobolja, odjek velikih 
kriza. Nisu sve amnezije jednake, jer nismo svi jednaki mjesečari. 


Paramnezija je jedna žena na igalu, u svijetloj haljini, koja nam maše maramom čim je parobrod 
prestao da zviždi. Naš je pravac: Srećna Ostrva, blagoslovljena Orionom, Andromedom. Putovanje 
vodi u nepoznatu plavet, plavet se raspršava u bjelinu, pjene talasa i prestanak neba. Putujemo, bez 
sjećanja, bez uspomena, bez pamćenja. Putujemo, bez sebe. U istom ovom prizoru kao da smo već 
jedanput bili. 

No ima raznih zaborava, raznih načina da se gubi veza. Opijum, filmovi. Prošlost postaje sve više 
mrtva gruda zemlje, okovi; bježimo od prošlosti. Svijet je velik, a ništavilo i praznina još veći. 
Evazija je u smjeru nirvane. Gdje god je hvataljka popustila, zaborav nastaje i širi se. Zaborav hvata 
sve stvari koje ostaju bez oslona i uporišta. Jer se toliko zaborava širi, raspoznajemo da mnoge 
stvari nisu čvrste. Ne drže se, ne odolijevaju. 


Zaborav... Kliješta popuštaju. Iza zaborava nije mir... Iz zaborava se izvija nemir, kao što biva sa 
stanarom iza zaključanih vrata koji ne može da iziđe. Zaborav je odnio ključe. U sobi osamljenik je 
nemiran, on se trza, traži izlaz, traži ključeve i u zidove, u vrata lupa, lupa. 


Lupaju samotari u izbi zaborava, ali do njih ne dolazi odgovor. Teško je povezati pređu na mjestu 
gdje se prekinula, a pamet bolesnika nije nit magioničara koja se svejedno nastavlja kao da se nije 
prekinula. 


Novi ljudi... Vidite ih po perivojima. Zaboravljeni, zabravljeni. Poneki od njih vraća se s izleta, 
smiješi i čini mu se da je žrtva duge, duge hipnoze. 


SMIJEŠNI VESELJACI 


Ah, dosta trijezni vinopije. I njihov mar, to je isto tako logično kao platiti porez, kartati se, otvoriti 
poštu, pogledati izloge. U zatvorenim lokalima, iza nekih dvorišta i tradicionalnih taraba, uz 
večernja svjetla razblažena abažurima, oni sjede i po danu, drže čašu i piju. Pijuckaju. Raspredaju 
se važni razgovori - prošlosti, mijenjaju se pogledi sukrivnje s konobarom. Polagano i svečano teče, 
curi vrijeme, kroz zidni registar dobnika s periodičnom pojavom akorda, zvučne kukavice ili 
drugoga mehanizma zvuka. 


I oni se smiješe. Kroz diskretna rumenila obraza što se šire, subesjednici i gosti, svi koliko ih ima u 
tihim povučenim lokalima, smiješe se. Za njih je uvijek svijet bio ovakva intimna, zakulisna 
naprava, kao halje kakve španske Madonne. Svi su razdragani, jer Milje se u njima javlja kao izvor. 
Oni koji dugo sjede već imaju gledalaca. Ovi ih posmatraju. Čude se kako neko može da tako dugo 
sjedi i da pije - čude se i smiju se. Smiju se logično, prirodno, po redu stvari, od sebe. Smiju se ljudi 
ljudima, jedni drugima. Promatrao sam taj smijeh. Čemu se smiju, i zašto? Šta je ovdje smiješno? 
Smiju se starcima, odmornicima, penzionerima, osobenjacima. Smiju se svemu. Možda je piti 
smiješno? 

Veseljaci su smiješni, no smijeh je ovdje obostrano zadovoljstvo. Doznaje se koliko je smijeha u 
bačvama. Bačve bi morale hihotati, grohotati. Na kraju prizora, smijeh je u stanju da ih baci u 
zagrljaj - ne u zagrljaj pobratimstva nego u zagrljaj smijeha. Smijeha iz mijeha. 

Park je bio u cvijetu, i taj put se doznalo da stabla nisu lišće i cvijeće. Uživao sam da sebi 
ponavljam da stabla nose gradove cvijeća. Ne znam je li tu Denis Diderot ili neki žrec imaginirao 
jednu aleju kestenova, među glogom, pored cvjetnjaka. No bilo je mnogo ozbiljnih kestenova pod 
bijelim i ružičastim čunovima. Tu su sjedili ili su se šetali umnici i mudraci, mislena stabla bez 
cvijeta. Oni su pretresali entelehije, molekule, monade, teleologije, finalizme, okultna svojstva, 
koiditete, flogistiku, okazionalizme, kvintesencije, kategorije. Od dužnoga poštovanja ptičice su 
prestale cvrkutati. Na kraju su bili siti i umorni od riječi. Glavobolja ih stezala ne od razbludnoga 
bilinskoga svijeta nego od vlastitih umovanja. I u ovoj aleji, u snu, nedostojan, najzad sam i ja došao 
do riječi. 

Mlad sam poštovao formule i propozicije, teze i korolare, i naučio sam se da cijenim um i mudrost 
koja se podiže povrh gomile u bijelim togama. Ali malo kasnije prošla me volja da prezirem neuke 
ljude, meso, krv i običnost života. Ukazao sam povjerenje čulima, dodiru koji ostaje nevin u 
čovjeku. Nisu čula posljednji sudija, ali i mozak je čulan, a rječnik i izraz vezani su uz čulne 
predstave i slike. Neka je čast oku i uhu, i nasladama koje nam oni pružaju! Ja volim da i dubina 
nađe jednostavne pečate, a duh i dušu onaj je najviše usavršio i profinio, obogatio i izbistrio koji ih 
je doveo na epidermu da ga preplave do ploha kože, da mu poteku na vrh prstiju. Ja cijenim kruh i 
vodu, skromne voćke, med i mlijeko. Duboke misli teško se iskazuju, no koliko ih odlikuje onaj ko 
ih odijeva čistim jezikom! I koliko je mozak frapantniji kada se odriče osebujnosti! Ne odričemo se 
uglađenosti i uresa duha, ali koliko ćemo dobiti ako zatajimo stroge i suvišne nauke i govorimo 
skraćeno kao bistri seljaci, kao prividno jasna djeca! Jer i u riječima običnih ljudi skriva se so koja 
čuva jestiva od kvarenja i srčika sadržajnosti. Koliko je zaslužniji onaj koji novim jezicima otvara 
saopćenje, saobraćajne pruge. Kada bi moj zadatak bio u panegiriku, ja bih vam održao jednu 
apologiju čulnosti. Ne tolkujte me krivo kao pokvarene žene što samo misle na sramotu i rđave 
stvari. No čulnost ukida toliko izražajne štete i toliko bruke cijepanja. Ja bih vam održao jednu 
odvažnu hvalu materije i titana, jer mislim da znam tajnu kako se obična tvar preobražava. Otkako 
sam se naučio misliti, učim se samo razumijevati i počitati. Mudrost koja je dosada bila djelo i stvar 
glava, treba da postane žarište organskoga razvoja, nadahnuće života u organima i organizmu. I 
neka se Sophia ne stidi da nam donese radosti. Ne odričimo [se] mudrosti. Ali neka ona ne bude 
nezgodna ni neugodna, sa žvalama nemani i lalokama što pilje iz kajbe, neka sakrije svoju divlju 
rutavost i riđu dlaku. Budući mudraci umjet će da uživaju od riječi duha, kao oni najdavniji, od 
jedne mudrosti koja je najjednostavnija i najzapletenija. Već odavno ne umiju da se iskazuju u 
parabolama. Ja cijenim mudrost koja ne ubija život i ne odbija od života, nego koja pretvara život u 
umjetničko djelo, mudrost sočnu, kratku, vedru sintezu mudrosti. Ona će biti kao slap, kao grozd, 
kao pad meteora. Tada ćemo postići jedinstvo rječnika i neposrednost u svojim zadacima. 

Filozofi su okrunili glave vijencima, i, što ja nisam htio, počeli su da se grle, kako očuvati dubljinu i 
dostojanstvo u pokretu zbližavanja? Ali bio je nestašni san, san od pjene noći. Cvijeće je počelo 
padati sa stabala u lepršavoj kišici, jedna golubica je proletjela nad sastankom kao da će da uhvati 
zrno vode iz vodoskoka, ističući napadnu žutost svojega kljuna prema jednom mladom kamenom 
božanstvu koje je izgledalo postiđeno. 

RJEČNIK 


abažur (franc.) - zaslon na lampi, sjenilo 
almeja - javna plesačica u Indiji 

ambra (ar.) - sivosmeđa, lagana i masna tvar 
poput voska, posebno ugodnog mirisa, koja 
se dobiva iz žlijezda jedne vrste kita 

ametist (grč.) - ljubičasti poludragi kamen; 
po vjerovanju starih Grka čuvao je od 
pijanstva 

anakolut (grč.) - nedosljednost u 
konstruiranju rečenice, kad svršetak rečenice 
ne odgovara početku 

Apage, Satanas! (lat.) - Odlazi, Sotono! 
apsaras (sanskrt.) - u indijskoj mitologiji 
nimfe oblakinje, za koje se vjerovalo da 
katkada silaze na zemlju i zavode kreposne 
ljude 

astar (tur.) - podstava, platno za podstavu 


Babel - Babilon 

bagren (rus.) - grimizan, purpuran, crven 
bajadera (port.) - indijska plesačica 

bakal (tur.) - trgovac na malo, sitničar 
Belkis - turski oblik imena biblijske kraljice 
od Sabe 

biljuran (tur.) - kristalan 

blokus (franc.) - blokada 

Bodisatva - prema budističkom vjerovanju 
biće koje je postiglo toliko savršenstvo duha 
da bi moglo prijeći u nirvanu, ali se toga 
odriče za spas drugih 

buđelar (iz lat.) - kesa, novčarka, lisnica 


cinam - drvo cimetovac 
citrona - limun, četrun 


čtiti - čitati 
ćuhtati - lepršati 


dert (tur.) - briga, tuga, žalost; ljubavni jadi, 
strast, pomama 

dijački - latinski 

direk (tur.) - stup, greda; stožer, temelj; 
oslonac 

dolaf (tur.) - ormar u zidu; plakar, niša; 
kolotur, čekrk; kovčeg, sanduk; pržionik, 

sprava za prženje kave 

Dora Remebot - nije stvarna osoba 
dromedar (grč.) - deva 

duvar (tur.) - zid 


đulistan (tur.) - ružičnjak, vrt s ružama 


eglenisati (tur.) - razgovarati se, zabavljati 
se 

elf (engl.) - patuljasti vilenjak 

entelehija (grč.) - neprekidna duševna 
djelatnost, stvaralački princip, nerazoriva 
životna snaga 

entrefilet (franc.) - mali članak u novinama 
epiderma (grč.) - gornji sloj kože 

etir- eter 

evazija (lat.) - uzmicanje, povlačenje; 
dvosmislenost, neodređenost 


fingalske spilje - glasovita spilja u Škotskoj 
na hebridskom otoku Staffa, jedna od 
najljepših u Europi, poznata po bazaltnim 
stupovima 

firmament (lat.) - vidljivo nebo, nebeski 
svod 

frenezija (grč.) - uzbuđenje, pomama, ludilo 


galalit (grč.) - mliječni kamen, čvrsta 
umjetna tvar koja se koristi kao zamjena 
slonovače, kornjačevine i sl. 

glivaj (njem.) - glivajn, vino kuhano sa 
šećerom, cimetom i korom od limuna; 
upotrebljava se kao lijek protiv nazeba 
gonfalon (tal.) - mala ratna zastava 


hamal - (tur.) nosač, trhonoša 

hasta luego (španj.) - doviđenja 
Helsingor - grad i luka u sjeveroistočnoj 
Danskoj, gdje je prema legendi živio Hamlet 
(poznat i pod imenom Elsinor) 

hijeratički - pridjev izveden iz hijerat, pismo 
staroegipatskih svećenika, tj. svetih knjiga 
hipalaga (grč.) 1. pjesnička figura koja se 
sastoji u povezivanju riječi koje po smislu ne 
idu zajedno 2. najčešće namjerno 
poremećen red riječi u rečenici 


135 


HATI 
pak 
Hipokrena - vrelo na brdu Helikonu, nastalo 
pod udarcem Pegazovih kopita, simbol 
pjesničkog nadahnuća 
hvoja - grana 
hymnodia to mou somati (grč.) - Pjesma 
mome tijelu 


ilinštak - mjesec u kojemu u kalendaru 
dolazi sv. Ilija, tj. srpanj; prenes: ljetno sunce 
irizacija - prelijenanje u duginim bojama 


jaspra (grč.) - sitan srebreni novac, novac 
uopće 


kajba - gajba, tj sanduk, krletka i sl. 
kaloper - rogač 

kaprisa (tal.franc.) - kaprica, hir, inat 
kazuar - vrsta ptice trkačice slične noju 
klakson (engl.) - automobilska truba 
klauzura (lat.) - dio samostana zatvoren za 
svjetovnjake 

konvalescencija (lat.) - oporavak 
kornemuza (franc.) - gajde, mješnice; diple 
korolar (lat.) - u logici posljedica dokazane 
istine, potkrepa, dodatak, izvod, zaključak 
korugva - zastava, barjak 

kreljut- krilo 

krin (grč.) - ljiljan 

kumir (rus.) - idol, slika ili kip koji su 
predmet obožavanja 


lakuna (lat.) - rupa, praznina, pukotina 
lanterna magica (lat.) - "čarobna svjetiljka", 
naprava za projiciranje slika na platno 

lapis lazuli (lat.-tal.) - poludragi mineral, 
nekoć služio za proizvodnju pigmenta za 
ultramarin 

lilijalan - ljiljanski 

Lilit - žena prvoga čovjeka Adama prije nego 
što je stvorena Eva, majka divova i zlih 
duhova 


mahatma - "velika duša", indijski počasni 
naziv za vođe i suce 

majdan (tur.) - rudnik, kamenolom; prenes. 
bogati izvor 

marcijalan - koji pripada Marsu, bogu rata, 
ratnički, borben, hrabar 

matroz (hol.) - mornar, brodar 
Melkizedek - starozavjetni vladar 

Jeruzalema u vrijeme Abrahamovo; simbol 
blagonaklonog svećenika 

metropoliten - metro, podzemna željeznica 
mezgra - sok u drvetu, trop 

mijazam (grč.) - kužno isparavanje; prije 
nego što su otkrivene bakterije, držalo se da 
se zarazne bolesti šire isparavanjem 
mirluh - miris 

mistagogija (grč.) - uvođenje u vjerske 
tajne, misterije, čarobnjaštvo 

Misir - arapski i turski naziv za Egipat 
monada - u Leibnizovoj filozofiji nedjeljivo 
biće 


nebosklon - obzor, horizont 


Odoakar - gotski kralj iz V. st. n. €; 476. g. 
svrgnuo posljednjeg rimskog cara i postao 
prvi barbarski vladar Italije 

okazionalizam - smjer u filozofiji 17. st. koji 
je uzajamno djelovanje duše i tijela tumačio 
neposrednim božanskim utjecajem 

onager (grč.) - vrsta divljeg magarca 
opalizacija - prelijevanje boja, ljeskanje, 
bliještanje (prema dragom kamenu opalu) 


palingenezija (grč.) - ponovno rađanje, 
reinkarnacija 

panegirik (grč.) - hvalospjev, pretjerano 
hvaljenje nekoga ili nečega 

pantun (malaj.) - malajska pjesnička vrsta sa 
strofama od četiri unakrsno rimovana stiha 
paoma - palma 

parip (grč.) - konj, kljuse, konjusina 

pečal - tuga 

pedepsa - kazna 

pizdra (grč.) - neprijateljstvo, mržnja, zloba 
plavca - brodić, lađica 

plot (rus.) - put, tijelo 

počitanje - poštovanje 

poni - dakle 

prelesan - zamaman, čaroban 

protega - dimenzija, opseg, obimnost 
protejski - pridjev izveden prema 
starogrčkom morskom božanstvu Proteju, 
koji je imao sposobnost poprimanja lika 
različitih životinja; prenes. prevrtljiv 
puntar (njem.) - buntovnik, ustanik 

raba - robinja, služavka 

rabdomant (grč.) - rašljar, čarobnjak 

dO sna 

Raizuli - marokanski sultan (1868-1925), 
pobunjenik protiv sultana u Carigradu; bio je 
i protivnik poznatog revolucionara Abd-el- 
Krima, koji ga je zarobio, te je u 
zarobljeništvu i umro 

Ramayana - veliki staroindijski ep iz 4. ili 3. 
stolj. pr. n. e.; prikazuje pustolovine 
kraljevića Rame u borbi za otetu mu ženu 
Rgueda - Rgveda, najstarija zbirka Veda, 
staroindijskih svetih knjiga 

rozga - prut, štap 


Ssindžir (tur.) - lanac, verige, okovi 

sinija (tur.) - niski stol za blagovanje 
solilokvij (lat.) - razgovor sa samim sobom 
sophia (grč.) - mudrost 

Sub Iove divo (lat.) - pod otvorenim nebom 
("pod Jupiterom") 


šedrvan (tur.) - vodoskok, bazen pokraj 
džamije 
šestoper - buzdovan 

Tamar - u Bibliji kći kralja Davida 
teleologija (grč. telos - svrha) - filozofski 
nauk prema kojemu je sve u prirodi 
svrsishodno (Aristotel) 

Ter Borch, Gerard (1617-1681)- nizozemski 
slikar 


tokoj - također 

versi (lat.) - stihovi 

Vita nuova - prvo Danteovo djelo (1283- 
1292) 

Vivijana - ime zavodnice u više književnih 


djela 


zar (tur.) - vanjska odjeća muslimanki; 
zavjesa, zastor 


žmul - čaša 

ABECEDNI POPIS PJESAMA 

ALEJA KESTENOVA 134 ODLAZAK 15 
ALKOHOLNI SNI 127 OKRUTNO SUNCE 104 
AMNEZIJE 133 OPROŠTAJ 7 
AUGUSTOVSKA NOĆ 98 OSJEĆAJ PROLJEĆA 128 
BEZGLAVI DROMEDAR 97 Osmjejak svaki ljuto plane 23 
Blaženo jutro koje padaš 22 Ove su riječi crne od dubine 21 
BURA NA BRAČU 60 PANORAME GRADOVA 121 
CJELOVITI CJELOVITI 63 PET STABALA 67 
CVRKUTANJE SRCA U POKRAJINI POBRATIMSTVO LICA U 

SANJA 34 SVEMIRU 35 
ČIN SPUTANIH RUKU 38 POEZIJA RJEČNIKA 95 
DAŽD 47 POGLEDI U PRASKOZORJU 50 
Devet mjeseci što ja siđoh s uma 28 POLUISTINE 129 
DIJAFANE PROSTORIJE ZRAKA 100 PONIŽENJA LJEPOTE 70 
DJEČJI UGAO 44 PONOR1I POTHVAT SKITNOGA 
DJEVIČANSTVO RUKU 120 VITEZA 132 
DOGAĐAJI SA MNOM l11 PRODUŽENI SVIJET 52 
DOZRIJEVANJE LJEPOTE 86 RAZAPETA AFRODITA 33 
DRHTAVI PARK 59 RIĐOKOSI MESIJE 77 
DUŠA U PRAŠINI 94 SAT KASNIH SPOZNAJA 129 
FISHARMONIKA 75 SKROVIŠTA DJETINJSTVA 105 
GANUTLJIVE OPASKE 76 SMIJEŠNI VESELJACI 133 
GLAZBA VJETRA U NOĆNOME STABLA PO ZIMI 116 

STABLU 107 SUNČEVA KOLIJEVKA 55 
Hoće li iko kad da shvati 27 SUTRUSNI TRAMVAJI 91 
HYMNODIA TO MOU SOMATI 112 SVAKIDAŠNJA JADIKOVKA 10 
Ija što evo bezumno ispisah 30 SVETKOVINA RUŽA 57 
IGRAČKA VJETROVA 56 SVJETLO NA RUKAMA 74 
JUTARNJA ULICA 119 Svjetlosti moje vjere, tugo tuge 26 
KONCERTI U RUKAMA 109 SVRATIŠTE SUB IOVE DIVO 115 
KRUŽNA CESTA SREĆE 72 ŠTO ŠAPĆE VODOSKOK 5 
KUĆE 123 ŠUMOVI U KUTIJI ZA MIŠLJENJE 87 
LUDE I MUDRE DJEVICE 132 TAJANSTVA 13 
MAJDANI U BIĆU NA DVIJE NOGE 45 TRAŽENJA NA MILJOKAZU 36 
MAŠTA POVODOM OČIJU 53 U ovom mraku mirisavu 24 
MAŠTOVITA NOĆ 16 Uhapšen u svojoj magli 20 
MENI BEZ MENE 12 UKRŠTENI POGLEDI 102 
MJEHURIĆI 69 ULICA FANTOMA 43 
MOLITVA BOGOMAJCI ZA RABU UNUTRAŠNJI HAREM 61 

BOŽJU DORU REMEBOT 8 USPAVANKA IZ KRIVODOLA 124 
MOLITVA IZ TAMNICE 18 VASIONAC 42 
MUCANJE NAD TRATINOM 99 VISOKI JABLANI 31 
Noćas se moje čelo žari (Notturno) 25 VREVA, BERBA 130 
NOĆNI CVRČAK 118 VRUĆICA OD ŽENE 62 
NOSTALGIJA SVJETLOSTI 54 ZADRŽANE SILE BIĆA 40 

Zelenu granu s tugom žuta voća 29 
ŽEDAN KAMEN NA STUDENCU 64 
ŽENE MEĐU KRALJICAMA 12 

Odmah poslije rata javit ce se dva pjesnika iz "Hrvatske mlade lirike", razlicita vec i u toj 
reprezentativnoj knjizi. Jednome su vec tada prorekli sjajnu knjizevnu buducnost; drugoga su samo 
povrsno spominjali, a i to u negativnom smislu. A upravo se on za koju godinu postati vodece ime 
hrvatskog pjesnistva i to mjesto zadrzat ce punih trideset pet godina. Naravno, to je Augustin (Tin) 
Ujevic (1891-1955). Pripadnik buntovnog mladog narastaja hrvatskih intelektualaca (taj narastaj ce, 
prvi od ove dvojice, u svome nekrologu Matosu nazvati generacijom pjesnika i atentatora), Ujevic se 
do prvoga svjetskoga rata, pa i pocetkom rata, kao emigrant u Parizu, vise nego knjizevnoscu isticao 
politickim djelovanjem: zestokim antiaustrijskim clancima u hrvatskom tisku i vatrenim govorima u 
Beogradu, zagovarajuci ideju o srpsko-hrvatskom jedinstvu i ujedinjenju Hrvatske i Srbije. Progledavsi 
velikosrpske makinacije Nikole Pasica, prozivljava katarzu i zauvijek odustaje od politickih ambicija, 
predavsi se do kraja knjizevnosti i posebice poeziji. 


U pocetku vjerni obozavatelj Matosa, javno se odrekao Rabbia (clanci Cezar na samrti; Barres i 
Oinobarres, 1911) i zametnuo polemiku s njim, jedinu polemiku koju je Matos zelio izbjeci, pa je na 
grube Ujeviceve napade odgovarao iznenadjujucom mlakoscu. Ocito, bio mu je drag ovaj Discipulus, 
mozda i zato jer je osjecao njegov talent; a ni Ujevic se nikada nije uspio do kraja rastati i udaljiti od 
Matosa, koliko god ga se odricao. Medju njima je zauvijek ostala neka cudesna iracionalna veza. 
Posao je dakle od Matosa i dosao do Baudelairea, otkrivajuci ga i prihvacajuci matosevskim 
iskustvima i poticajima. Ali, odrekavsi se Ucitelja, kome se mladi Ujevic i mogao okrenuti ako ne 
Baudelaireu, osnivacu modernog europskog pjesnistva? "Bio je mozda u meni jedan Baudelaire prije 
nego jedan Ujevic." Napisao je tu recenicu u eseju Mucenistvo zivota i raj u afionu. Smisao je jasan: 
Baudelaire nije njegov uzor, on je njegov dvojnik. Njegov drugi ja. Baudelaireovski ponor dozivljavao je 
u sebi kao najdublju poetsku opsesiju ("Ponore! more povrh moje glave"), ali je tom ponoru 
suprotstavio visine, let prema suncu, prema zvijezdama, prema apsolutnom (Visoki jablani: 
egzemplarno simbolicna pjesma filozofske vedrine). Tako je Ujevic isao tragom Baudelairea: opiruci 
mu se. Isti odnos imao je i prema Rimbaudu. Njegov dramaticni Ispit savjesti (u "Savremeniku" 1923) 
otkriva rimbaudovske dileme, koje konacno rjesava antirimbaudovski: nije se odrekao umjetnosti i 
vratio urednom gradjanskom zivotu kao Rimbaud, nego se odrekao urednoga gradjanskog zivota da bi 
se sav posvetio svojoj sumnji, to jest umjetnosti, u koju je mozda upravo zato toliko sumnjao jer je 
toliko vjerovao u nju. 


Prve dvije zbirke pjesama, Lelek sebra (1920) i Kolajna (1926), dva neopetrarkisticka ljubavna 
brevijara, napisao je tijekom rata u Parizu kao jedinstvenu zbirku; samovoljom nakladnika razdvojene 
su i tiskane u Beogradu, i to cirilicom i ekavski, premda su napisane izvorno hrvatskim jezikom. Izlazak 
druge zbirke docekao je s iznenadjenjem i nezadovoljstvom ("Zato me je i ostampanje Kolajne, u ovim 
prilikama i sa takvim zadocnjenjem, toliko "contrarie". Oneraspolozilo. No, uostalom, S.B.C., kojemu to 
ne odobravam nikako, i ostro prosvjedujem, jer nisam htio da nista izdajem na tzv. srpskoj cirilici...", 
pisao je tada Krklecu.) Do drugoga svjetskog rata objavio je jos zbirku Auto na korzu (1932) i 
reprezentativni izbor svoga pjesnistva Ojadjeno zvono (1933). Komunisticke vlasti zabranile su mu 
1945. javno djelovanje, pa je nekoliko godina zivio kao anonimni prevodilac. Tek izabranim pjesmama 
Rukovet (1950), zaslugom Jure Kastelana, koji ju je i priredio, Ujevic se otkriva novom narastaju 
citatelja, da bi posljednjom zbirkom Zedan kamen na studencu (1954) potvrdio vodece mjesto u 
hrvatskom pjesnistvu. Osobenjackim nacinom zivota skrivao je tajnu svoje intimnosti, pa je godinama 
bio u sredistu pozornosti posjetilaca boemskih kavana i gostionica u Beogradu, Sarajevu, Splitu i 
Zagrebu, gdje je, tim redom, proveo sve godine zivota od povratka iz Pariza 1919. do smrti. 


Cim se objavila u svojoj velicini, Ujeviceva poezija predstavila se kao izazov: i citateljstvu i nasoj 
knjizevnoj, pjesnickoj tradiciji. I to dvostruki izazov, s dva suprotna predznaka. Jednu od njih prihvaca, 
ali ne zato da joj se pokori nego da se nadmece s njom. Drugu otklanja i pobija. Nasa renesansna i 
barokna pjesnicka rijec bila je glas europskoga kulturnog podneblja. S tim podnebljem Ujevica vezu i 
odgoj i naobrazba. To je dakle tradicija kojoj se obraca i kojoj zeli pripadati. Zato u njegovu pjesnistvu 
ima i renesansne razigranosti i neobarokne kicenosti. S preporodom u XIX. stoljecu pocinje nase 
nesretno zaostajanje. Nasi pjesnici kao da su u tom trenutku posumnjali u svoje pravo na estetsku 
autonomiju; svjesni tezine povijesnog trenutka u kome se tada nalazio hrvatski narod, oni su preuzeli 
na se krupne nacionalne zadatke, podredivsi im i svoje umjetnicke zelje. Nastaje oblik hibridne 
knjizevnosti, koja u sluzbi nacionalnih ciljeva zadovoljava politicke i drustvene potrebe, ali zanemaruje 
umjetnost. To pjesnicko nasljedje Ujevic ne prihvaca i pobija. 


Cinjenica da se pjesnicki oglasio 1909. u pravaskoj "Mladoj Hrvatskoj", u drustvu mladih koji su tvorili 
Matosev krug, ne pobija nego potvrduje tu tvrdnju. Jer Matos je poslije mnogih godina bio prvi dosljedni 
Europljanin u hrvatskoj knjizevnosti, prvi koji se opet zagledao preko medja svoje male domovine, i 
ako je icim privukao pozornost i pribavio odanost tadasnjih mladih literata, pribavio ju je tom znacajkom 
svoje pojave. Do Ujeviceva najprije osobnog udaljavanja od Matosa, a zatim i knjizevnog raskida s 
njim, doci ce u trenutku kad je mladi, samouvjereni Discipulus pomislio, da Rabbiev raskid s nasom 
zaostalom pjesnickom prosloscu pateticnog rodoljublja nije ni dostatno jasan ni dostatno iskren. Dakle 
ni dostatno odlucan. 

Doba matosevskih soneta kao sto su Mrtva domovina ili Nase vile ostalo je trajno za njim. 


Ujevic je u pjesmama ostvario snazne akcente osobne tragike (Svakidasnja jadikovka), izrazio duboke 
tajne spiritualne, netjelesne ljubavi (u Kolajni), ispjevao himnicke psalmodije radu i ljudskom bratstvu 
(Pobratimstvo lica u svemiru; Cin sputanih ruku), skladao slozene filozofske refleksivne orkestracije 
(Ridjokosi Mesije), razvijao simbolicne vizije svemirskih zvjezdanih prostranstava i ceznje za visinama 
(Visoki jablani), zanosio se raskosnom ditirambicnoscu (Svetkovina ruza) i predavao zreloj, mudroj 
starackoj skrusenosti i sladogorkom pomirenju sa zivotom takvim kakav jest (Molitva za koru kruha i 
zdjelu lece; Ganutljive opaske; Hymnodia to mou somati). Pisuci poeziju sad u rigorozno zatvorenoj 
formi, sad u nesputanoj otvorenosti slobodnog stiha, prozetu uvijek blistavim sjajem svjeze imaginacije 
modemog intelektualca i erudita, Ujevic je, kao nedostizni carobnjak rijeci, ostao dosljedno izvan svih 
knjizevnih skola i struja, blizak svima a istodobno razlicit od svih, pa i kad je iskustvom nadrealistickih 
nastojanja prodirao u zaumlje, ili kad je propustao u svoj stih zrnca ekspresionizma i dadaizma koje 
teze razaranju oblika. | kustrava asocijativnost u nevezanom stihu i u pjesnickoj prozi, i retoricko- 
pateticki nacionalni i drustveni aktivizam u raspjevanom himnickom tonu: sve to tvori Ujevicev 
"pjesnicki pluralizam", vidljiv vec u njegovim prvim pjesnickim radovima (pjesma Veliki pocetak, 1913). 


Na neizgovoreno pritajeno pitanje: kako je moguca ovolika razlicitost u jedinstvenom pjesnickom 
djelu? sam je odgovorio naslovom pjesnicke proze: jedna sam osoba slozena od vise drugih. Da mu 
nije bilo osobito stalo do te tvrdnje, ne bi je ponovio u prvoj strofi svoje velike pjesme Vasionac: "Sto 
glasova iz stotine grla,/iz dubina stostruke mi svijesti [...]". Jedan je dakle Ujevic koji pjeva Molitvu 
Bogomajci za rabu bozju Doru Remebot, drugi koji himnickim stihovima slavi tijelo iako je ono kuca 
grijeha, a neki sasvim treci je onaj koji, pomiren sa svim zlima svijeta, skruseno i mudro moli: "Daj 
pravdu nama i neprijatelju,/dvije mrlje ulja u istome zelju". Upravo ovaj stih je dobar povod da 
upozorimo na mediteransko podrijetlo njegova djela. Ne samo poezija nego i sva njegova proza, i ne 
samo tematikom nego i onim sto mozemo nazvati zivotnim i zivotvornim prostorom djela, odise jugom, 
južnim ozracjem, juznjackom aromom i svjedoci o mediteranskom duhu pjesnikovu. (Nije slucajno 
napisao studiju Kreta, matica sredozemnistva, 1944) Od onoga vec citiranog stiha iz Kolajne ("More! 
ponore [...]" etc.), preko brojnih metafora kao sto su "nebo mora", "more kamena" do klasicnih izvora 
njegove inspiracije (kao sto je ona velebna pjesma tijelu), znace privrzenost mediteranskom podneblju 
i klasicnim temeljima anticke kulture, koji su tu sacuvani. 


Od Dioklecijana do Markantuna Dominisa i od Luke Botica do splitskog ribara i tipicnog dalmatinskog 
"oridjinala" Danila Corka, s kojim se dnevno dopisivao, kroz Ujevicev opus mimohode bastinici drevne 
kulture Grka i Latina, koji na nasim obalama ostavise tragove svoga negdasnjeg svijeta i neumrlog 
duha. Prizivajuci sjecanje na Marka Marulica, pjesnika "u versih harvacki" slozene velike pjesni Judite, 
Ujevic pise klasicni Oprostaj (u Hrvatskoj mladoj lirici) klesanim jezikom i manirom nasih 
starocakavskih puckih zacinjavaca Maruliceva vremena, budeci uspomenu i na slavnu hrvatsku 
"bascinu" i na te klasicne anticke temelje, na kojima su niknuli hrvatska kultura i hrvatska umjetnost. 
Davno je upozoreno, i to s punim pravom, da je taj sonet zapravo Ujevicev intimni, nacionalni i 
pjesnicki program, po znacenju srodan Matosevu sonetu Mlada Hrvatska; a upozoreno je i na to, 
takoder s razlogom, da ona "mlada plafca" koja se "usrid luke" sprema na novu plovidbu, 
podrazumijeva i Baudelaireov Voyage, baudelaireovsko putovanje za zeljama koje su slicne oblacima i 
nedostizne kao oni. Tako se Oprostaj javlja kao kljucna karika u zlatnom lancu Ujevicevih pjesama: 
spona koja ih trajno veze s antikom i s Mediteranom, s "bascinom" i s modernitetom, s Hrvatskom i s 
Europom. 


Bogatstvo duha, dubinu misaonih podviga, enciklopedijsku sirinu tematskih interesa i solidnu 
obavijestenost o problemima kulture i umjetnosti: sve te osebine svoga intelekta obilno je rasuo i na 


nekoliko tisuca stranica knjizevnokriticke i teorijske, esejisticke, polemicke, feljtonisticke, znanstveno- 
popularne i politickopublicisticke proze, razbacane u stotinama publikacija, a reprezentativni izbor 
njegovih knjizevnih studija i eseja usao je u knjige Ljudi za vratima gostionice i Skalpel kaosa (obje 
1938.). U njima se na specificni ujevicevski nacin sretno prozimlju osobne ispovijesti autobiografskog 
karaktera i bizarnost vlastitih stajalista o mnogim nacelnim i prakticnim pitanjima umjetnosti, egzaktna 
povijesno-biografijska dokumentacija i lucidnost individualnog poniranja u stilskom jedinstvu pjesnicke 
rijeci. Citajuci njegovu poeziju, prizivamo u sjecanje dijelove njegovih eseja; a tesko bismo mogli 
govoriti o njegovim esejima a da ne potrazimo oslonac u njegovoj poeziji. To su dva dijela jednog 
opusa; to je jedan jedinstveni integralni opus. 


HRVATSKIM MUČENICIMA 


O gdje je plod od vašeg slavnog sjemena, 
i da li kojim rodom krvca vaša rodi! 

Jer roblje još smo, snijuć samo o slobodi, 
dok smrt je blizu gluha našeg plemena! 


A kukavan je Hrvat novog vremena, 

te pušta da ga stranac k stalnoj smrti vodi. 
Ne opiruć se klanju — krotko janje — hodi 
i ne zna zbacit groznog ropstva bremena. 


Al vrcnuti će iskra iz vašeg kremena! 
Ja vjerujem, ja znam! Ta zar da uzaludu 
sve žrtve vam i mučeništva budu? 


Da, roditi će rod od slavnog sjemena! 
A ako neće, sam ću zazvat pakla vatre 
da spale sve, i grom da ropski narod satre! 


KOLAJNA 

XXI 

Noćas se moje čelo žari, 
noćas se moje vjeđe pote; 

i moje misli san ozari, 
umrijet ću noćas od ljepote. 


Duša je strasna u dubini, 
ona je zublja u dnu noći; 
plačimo, plačimo u tišini 
umrimo, umrimo u samoći. 


MENI BEZ MENE 


Ure od smole cure besmisleno, 

sumorni čovjek snatri bestjelesno, 
sutonska strast se boji bezimeno, 
a ljubav jeca, jeca bespredmetno; 


i sve je danas prazno beskonačno, 
a vjetar duva, duva bezutješno 

na gole duše koje neprestano 

ištu i grle beznadno, beskrajno. 


BEZNADNI POVRATAK 


Ja nisam božji oblik; bog je dio mene, 
a drugi dio sve ono ostalo 

što se razvija čak iza koprene 

i gdje je staklo i najbolje stalo 

i samog neba oči zamagljene. 


U meni vode šume, oblaci putuju, 
od čudnog smijeha pucaju ludaci, 
za maglama se propinju čudaci, 
na mramor vodoskoci tuguju. 


U meni ključa izvora, plamsa zvijezda, 
i tužnih šuma diše, cvjetnih livada. 

O, u meni je naslada od jada, 

u meni grožđa; oh! u meni mijeha 

s kliktanjem većim od cvrkuta gnijezda. 


U meni nema jednog: nema grijeha ! 
i ja sam star za eone stvorenja, 
za neizmjernost čvorasta korijenja. 


Ne, kada zvijezde panu, svemir pukne, 
i u prasnuću i eter izgori, 

i kada dah svijeta posljednji umukne, 
sić ću iz smrti u toj prvoj Zori; 


u Zori što je sakrita u lijesu 
danom od sila što ni žive nijesu; 
jer moj je život tek u pravoj crti 
-život u danu poslije svake smrti. 


Ako se niko sa mnom ne probudi 
U raskuženom grobu vaseljena, 
o blago nikom ! neće da ga čudi 
nevinost bića na kraju vremena... 


HYMNODIA TO MOU SOMATI 


Ne pjevam ni pjesmu sebi ni svoju hvalu 

ni tužbu ni plač na rugobu. 

Bez ponosa i sramljenja na kakvom vedrom žalu 
promatram taj nagi lik, za duh tu vedru sobu. 


Dijete, ne bijah jak, ali sam pregorio suze. 
Jedva bijah zdrav, no odrekoh se tuge. 

Ako mi svemirska mijena najbolje radosti uze, 
plač i bahtanje ja ostavih za druge. 


Znamenit je život ovoga važnoga crva, 
no on se odrekao toliko slaboća. 

Očaj i ludilo sebe to je mana prva, 

a bolja vrlina sočnost i dodir mesa voća. 


O moje tijelo! U tebi otkrih iskonsko trojstvo: 

tvoju visinu, dužinu i širinu, 

u tebi nađoh duh i dušu, moje svojstvo, mojstvo, 

i u dnu njega nespokojstvo vječito, virovitu dubinu. 


To što spaja te tri crte znači: Vrijeme, 

četvrtu od protega u kojima se život kreće, 

i jadnu zbilju stvaranja: ljudsko sjeme 

po kojem porod i bivanje uvijek postaje veće. 


O moje tijelo! I ti si čestica eterskoga mesa, 

a tvoja građa predstavlja čudesnu zgradu kosti; 
ne slavim te — no u tebi su i zvijezde i nebesa, 
prah zemlje, sjaj sunca; sav život, pun i prosti. 


To mnoštvo rada u ruci; te milje hoda u nozi; 

te nade u očima; taj vulkan želje u boku; 

te pseće gozbe u nosu; taj stas kom zavide bozi, 
i ta epopeja svih žeđi i kretnja u kroku. 


Pa ona zbirka pohlepa u djelatnome mozgu, 
gdje u polusnu tiho šapuću prelesni pantuni, 
i kiparevi prsti mijese po mekom vosku; 

taj glavni grad radoznalosti, velegrad i katuni. 


Pa ovi živci po kojima svemir svira; 

pa ova pluća kojima bahato boštvo diše; 

sve što bje i jeste i biva na grud se privi, nju dira, 
ja jesam prahi život, i cijelost, i ništa više. 


Evo takav sam, bog zora i mlijeka, i vrlo grešan, 
čovjek koji od sanja kujem zbiljske izvome slasti; 
svih pogleda i opipa i osjećaja ješan, 

sa živom trajnom čežnjom: u svijet strasti rasti 


i biti ravan svemu, da bih, kad dođe hora, 
prešao u ono Sve koje se u me slilo i zbilo, 

i da bih tada, od leša bez kretnje i bez zbora, 
od mene ništa, a ipak nešto dično bilo. 


Ne veličam tu ljepotu ni sve strasti vrele 
ni sve vode žive što krkljaju u vrelu, 
nego, sijedi starac, slavim trpnje zrele 
što su našle jesen u mom duhu zrelu. 


Kad je tvoje djelo bilo svladati sve patnje, 

sve zločine protiv tebe kroz godine duge, 
ustrajati, žrtva svijeta, raspet sam, bez pratnje, 
i opet se uzvinuti na obzore druge. 


Boštva prirode od gline stvorila su čelik. 
Istovetno tijelo, svjesno, blistaj božanskoga ruha. 
Prolazan i treptav, no svojom stopom velik, 

um svjetionik, taj hram volje, ova kula duha. 


Slavim tvoj otpor, tvoju ustrajnost, tvoju snagu, 
makar i snagu patnje, strpljivu patnju diva. 

O moje tijelo! Ti silno još na grobnom pragu, 
pa što si nego savjest i moćna duša živa ? 


Pa što si nego izraz napokon budne svijesti 
iznikle iz svih mračnih zakutaka svijeta, 

iz svih mrtvih stanja stvari — jedinstvo svih česti 
što ih atom na putu kroz kozmos u cjelini sreta? 


O moje tijelo! Koliko smaknutih radosti, 

koliko žrtvovanih sposobnosti i sila; 

nerođeno da se kaje i da posti, 

pa ipak, tako trajno i moćno, nešto zdrava i čila; 


gordo protiv titana, razapeto i sveto, 
izopćeno, zbiljsko; u smrti mlado slavlje, 
o ti, u tuzi, u bolu, u borbi, u studeni ljeto, 
slavim tvoje vječno i raspojasano zdravlje. 


Koliko vrijedi darežljiva kapljica crvene krvi 
koju muž raskošno proliva i nikada ne štedi, 
koliko treptaj mozga i svaki žmarak što vrvi — 
koliko? — nego koliko i život i vječnost vrijedi. 


O moje tijelo! sprdnjo slučaja, hire vasione, 
ti si mi prijevod kaosa i samovoljne tvorbe; 
a što od tebe ostaje nakon lomače bone, 
nosi još svjedočanstva te gorostasne borbe. 


Bez sebičnosti osim da budeš potok vina, 
grozd opojnosti ubran na berbi duša stvari, 
pehar na stijeni gdje je Smrt sudbina 

i krvožedni bozi zakonski jematvari. 


MOLITVA ZA KORU KRUHA I ZDJELU LEĆE 


Daj nam da jedemo svoju zdjelu, 
pa makar leće, boba i pasulja. 
Glad oblizuje siti prst od ulja, 

a žig žalosti na našem je čelu 
kad u tanjuru ogledamo ćelu. 


Podaj nam svakog dana vruću zdjelu, 
da ne trijebimo rakove sred mulja, 

da siromašni ne budemo rulja, 

da odahnemo, vedri, ko na selu. 


I makar pili vodu tek na vrelu, 

-potok je gori, i mutne vode strana- 

i makar pili rosicu iz dlana, 

nije ni crven pehar duši hrana: 

daj našem srcu do ognjenog dana, 
daj svakom od nas bolnu dušu zrelu. 


Ubodi mudrost kao svetu strijelu. 


Daj da nam, dok drače noge bodu, 
veselje cvate ko ruža u hodu, 

i našim znojem da se cvijeće kvasi, 

a časnim žuljem da se snaga krasi. 

I patnju daj nam, tek onda kad smo jaki, 
toplinom srca da je savladamo, 

i borbu s gadom i s rđom dan svaki, 
netom smo kadri da im zavladamo. 


Daj nam kažiput i moć da spomenemo 
na sav glas sve dobro što u nama ruje, 
da sebe i sve druge već opomenemo: 
da se krepče čini što silnije se čuje. 


A sami ćemo tada ostvariti 

srce za ljubav kao kovčeg zgodni. 
I za ljepotu srce će mariti, 

ljubav za lijepo i za život plodni. 


Jer svijet i mi po tebi smo srodni. 


Daj nama svakog dana našu zdjelu, 
pa makar jeli pasulj, puru, rižu, 

i makar pili vodu tek na vrelu, 
brojeći kapi što se k usni skližu 

na međi šumskog puta slična križu. 


Daj nam uvredu, da cio svijet vidi 

da smo za pedalj viši, jer smo gordi, 
a poniženje da nas jedva stidi, 

kad blisne pravda slična britkoj ćordi. 


I saspi tlapnje maglovitoj hordi 

da raspršamo u većoj jasnoći 
Dana te sjene uplašene Noći, 

i daj nam i zlo, no samo radi dobra, 
ukloni smrt, u bašti klizaj kobra. 


Oprosti našem luku i krompiru, 


ako nas hrane idealnom hranom, 
jer za nas nebo blista na tanjiru 
i krijepi crijeva zemnom, tamnom manom. 


Oprosti našoj ljubavi kad zgriješi: 

na kraju srdžbe kada nam se smiješi, 
i kad mrzimo neprijatelja svoga 

znaj da nas spaja muških ljudi sloga, 
ne biti zao, no uman u snazi 

i isporaviti pravicu na vazi. 


I daj nam oštro oko što slog pazi. 
Daj pravdu nama i neprijatelju, 
dvije mrlje ulja u istomu zelju. 

